
Argument 


In 2024 se vor ține în România mai multe alegeri: al cin- 
cilea scrutin european, a noua rundă de locale, a zecea 
chemare la urne pentru legislative şi a noua cursă pre- 
zidenţială. După ce toate acestea se vor încheia, sărbăto- 
rim 35 de ani de la căderea comunismului. 

Mulţi nu știu — sau au uitat — ce s-a petrecut în anii 
nouăzeci, iar uneori nici măcar în vremuri mai recente. 
N-ar strica, mi-am zis, o expunere succintă a politicii din 
această perioadă densă în schimbări. Am pornit, pentru 
a o alcătui, de la câteva întrebări auzite frecvent în spa- 
tiul public. Ca să răspund la ele, am folosit informaţii 
generale despre instituţii şi proceduri, despre politicieni 
mai carismatici ori mai nesuferiţi, despre modul în care 
s-a reinventat democraţia noastră preluând ceva din tre- 
cut sau, alteori, dorind cu tot dinadinsul să-l îngroape. 
Am căutat să lămuresc evoluții încâlcite comparând pe- 
rioada recentă cu episoade mai vechi ale istoriei noastre, 
dar și cu ce se întâmplă în alte regimuri europene de azi. 

Mi-am dorit ca expunerea să poată fi înțeleasă de către 
un cetățean oarecare, interesat de patria sa. Nu-i o întâm- 
plare. Ambiţia oricărui politolog e, cum remarca Leo 
Strauss, aceea de a pricepe lumea în care s-a născut și de 
a o explica semenilor săi, oricăruia dintre ei. Volumul îm- 
prumută, de aceea, stilul eseistic, dar la final cuprinde 

câteva recomandări de lectură, extrase din bibliotecile 
savante pe care le-am frecventat, din 1990 încoace, pen- 
tru a desluși ce s-a întâmplat, de fapt, cu noi. 

Faţă de prima sa ediţie, apărută în 2020, cea de acum 
e îmbogăţită cu patru capitole. Celelalte nouăsprezece 
au fost revăzute, pentru a aduce informaţia la zi sau pur 
și simplu pentru ca expunerea să fie mai clară decât era. 


A fost sau n-a fost revoluție? 


Prin anii nouăzeci se spunea că, dacă în Polonia s-au 
scurs zece ani între apariţia sindicatului Solidaritatea și 
organizarea primelor alegeri libere, dacă ungurii au tru- 
dit zece luni ca să scape de János Kádár, dacă în Cehia au 
fost necesare zece zile pentru a face „revoluţia de cati- 
fea“, românilor le-au fost de ajuns zece ore ca să-l răs- 
toarne pe Ceaușescu. Butada elogia viteza schimbării de 
la noi. Mai târziu, comparațţia dintre fostele țări comu- 
niste sublinia, în cazul României, mai puțin repeziciu- 
nea, cât caracterul neaşteptat al revoluţiei. 

Unii l-au explicat printr-o... absență. Mai precis, ei 
afirmau că revoluția a luat pe toată lumea prin surprin- 
dere, întrucât românii nu au avut, precum polonezii, 
cehoslovacii sau ungurii, grupuri masive de opozanți şi 
de disidenţi care să pregătească schimbarea de regim. 
Amploarea contestării din anii '70 și '8o fiind modestă, 
ea a fost compensată de o descătușare bruscă şi violentă 
a energiilor. O teză contrară afirmă că răsturnarea lui 
Ceaușescu a fost minuțios pusă la cale de către o echipă 
de complotiști, discreţi și eficace. Teza circulă în diverse 
variante: lovitura de stat ar fi fost fie susținută de sovie- 
tici, cu Mihail Gorbaciov în frunte, fie aranjată de către 
unguri, fie declanșată de un complot patriotic, pur ro- 
mânesc, copt de generali, securiști și nomenclaturiști, 

care s-au regăsit apoi în Consiliul Frontului Salvării Na- 
tionale. Acesta este numele comitetului revoluționar 
instalat atunci în fruntea statului. Membrii săi au afir- 
mat că nu făceau decât să ocupe „vidul de putere“ creat 
de fuga spectaculoasă a soților Ceaușescu de pe sediul 
fostului Comitet Central al Partidului Comunist Român. 
Paradoxal este că și dictatorul pomenise o mașinaţiune 
politică externă, dirijată de „cercurile imperialiste și șo- 
viniste“, sintagmă din limba de lemn care desemna pu- 
terile occidentale şi pe vecinii maghiari. 

Un alt fir narativ susține că, revoluţie sau complot, 
evenimentele din decembrie 1989 au fost un gest de curaj. 
Nemulţumiţi de tiranie şi de penuria alimentară, cetă- 
țenii — ori, după caz, doar uneltitorii — s-au deșteptat din 
„somnul cel de moarte“. Aici intervine însă o altă con- 
troversă: cine și când a dat startul protestelor? Unii ieșeni 
afirmă sus și tare că totul a început în fosta capitală a 
Moldovei pe 14 decembrie, zi proiectată pentru a ține un 
miting, zădărnicit până la urmă de arestările numeroase 
operate de Miliția regimului. Pentru timişoreni, ziua de 
16 decembrie este cea decisivă, când cetăţenii oraşului 
au transformat o mică adunare de solidaritate cu pasto- 
rul reformat TOkes László într-o revoltă anticomunistă. 
În fine, numeroşi sunt cei care consideră că noaptea de 
21 spre 22 decembrie este momentul inaugural al insu- 
recției: atunci, în Piaţa Universităţii din centrul Bucu- 
reştiului, mai mulți protestatari împotriva regimului au 
rezistat asaltului forțelor de ordine şi de securitate. Stri- 
gătul lor disperat „vom muri și vom fi liberi“ a stimulat 
solidaritatea celorlalți locuitori ai capitalei, care au co- 
borât în număr foarte mare în stradă a doua zi şi l-au 
forţat astfel pe Ceauşescu să abandoneze puterea. Mai 

sunt și cei care susțin că revoluţia a început pe 22 decem- 
brie la prânz, în clipa când poetul Mircea Dinescu și 
actorul Ion Caramitru au apărut în studioul televiziunii 
române şi au anunţat că „Dumnezeu și-a întors fața către 
români“ şi că „dictatorul a fugit“. 

Atât momentul, cât și locul în care a început revolu- 
lia sunt, după cum se vede, incerte, deşi au trecut mai 
bine de trei decenii de atunci. Nu este clar ce s-a petrecut: 
iată singura concluzie împărtășită de toată lumea! Con- 
troversele asupra rolului unor personaje adaugă alte 
incertitudini: de ce a plecat Ceaușescu pe 18 decembrie 
in vizită oficială în Iran, într-un moment când lucrurile 
luaseră deja o turnură gravă la Timişoara? Generalul 
Milea, ministrul ceaușist al apărării, a fost oare ucis pen- 
tru trădare sau s-a sinucis, cum a susținut partidul unic 
într-unul dintre ultimele sale comunicate? Cine au fost 
„teroriștii“ care au tras asupra civililor? De ce a fost con- 
damnat la moarte Ceaușescu? Procesul intentat lui și 
soției sale n-a fost cumva o mascaradă? Care a fost rolul 
armatei în reprimarea manifestanților? Dar al Securităţii? 
În câte locuri din țară nu s-a petrecut, de fapt, nimic și-n 
câte a fost cu adevărat vorba despre o voință colectivă de 
a dărâma regimul? A fost sau n-a fost revoluţie? Sunt 
doar câteva întrebări dintr-un şir foarte lung. Iar faptul 
că ele nu au un răspuns care să întrunească un consens 
politic îi determină pe mulţi cetățeni să creadă că recon- 
stituirea evenimentelor ar fi imposibilă. Nu au ajuns la 
o concluzie credibilă nici istoricii, care au publicat nu- 
meroase volume de documente, şi nici comisiile parla- 
mentare de anchetă create la începutul anilor nouăzeci, 
dintre care una a fost prezidată de o vedetă a cinemato- 
grafiei comuniste — Sergiu Nicolaescu — și o alta de un 

fost deţinut politic, Ticu Dumitrescu. Interpretările date 
răsturnării de regim sunt atât de încâlcite și de confuze 
încât până şi termenul „revoluţie“ a fost discreditat, pre- 
ferându-i-se adesea sinonime depreciative precum „eve- 
nimente“ sau „loviluţie“. 

Istoricii consemnează, totuși, două mărturii prețioase, 
cea a Doinei Cornea, una dintre puţinele voci disidente 
din anii optzeci, şi cea a lui Corneliu Coposu, lider țără- 
nist care a reînființat partidul lui Maniu și Mihalache şi 
a cărui luciditate a fost recunoscută cvasi-unanim abia 
după moarte. Și Cornea, şi Coposu au considerat că re- 
voluţia a fost veritabilă, dar că a fost confiscată. Altfel 
zis, pornită ca o revoltă a cetăţenilor din câteva mari 
orașe, ea a sfârșit prin a fi acaparată de către un grup 
compus din activişti ai eșalonului secund al PCR și din 
militari. Aceștia s-au înfățișat ca „emanație“ a revoluţiei, 
lăsând să se înțeleagă că ea nu a fost o mișcare anticomu- 
nistă, ci una îndreptată doar împotriva lui Ceaușescu, 
liderul care ar fi „întinat idealurile socialiste“, cum a 
afirmat Ion Iliescu, capul comitetului revoluţionar. 

Violenţa a rămas specificul românesc al schimbării 
revoluționare: pentru a deosebi acest caz de revoltele 
anticomuniste din toate celelalte țări foste comuniste, 
cele din urmă au fost numite „refoluții“. Termenul a fost 
creat de Timothy Garton Ash, pentru a acoperi ameste- 
cul de schimbări majore din politică și din economie, 
produse prin reforme negociate, nu prin insurecție. În 
cazul României, tradiția istorică a fost, într-un fel para- 
doxal, confirmată. 1989 a intrat în cronologia noastră 
politică încărcat cu o ambiguitate perfect comparabilă 
cu a celorlalte două momente definite ca „revoluționare“ 
în modernitatea noastră: este vorba despre mişcarea de 

la 1848 şi despre arestarea lui Antonescu în august 1944, 
definită mai târziu de propagandiștii PCR ca „revoluţie 
antifascistă și antiimperialistă“. În toate cele trei cazuri, 
schimbarea de regim este certă, iar transcrierea ei con- 
“tituțională — lentă. E interesant să comparăm şi alte 
consecinţe juridice ale acestor mișcări politice: la paşopt, 
revoluționarii au fost arestaţi sau împinşi la exil; un 
secol mai târziu, tabăra pro-sovietică implicată în ares- 
tarea lui Antonescu a pus stăpânire pe noul regim și s-a 
folosit de justiție pentru a arunca în temnițe nu doar 
criminali de război, ci şi numeroși membri ai elitelor 
politice democratice, care avuseseră un rol determinant 
in schimbarea de regim produsă, de fapt, printr-o lovi- 
tură de stat; în sfârșit, după trei decenii de la producerea 
ultimei revoluţii, responsabilul grupării care a preluat 
puterea, Ion Iliescu, a fost inculpat pentru „crime împo- 
lriva umanităţii“, mai precis pentru crearea unei psi- 
hoze colective care a condus, după fuga lui Ceaușescu, 
la uciderea a trei pătrimi din cele 1.166 de victime ale 
violenţei revoluționare. 

De felul cum e înțeles momentul 1989 depinde și 
modul de a explica perioada ulterioară. Sigur, nimeni 
nu contestă faptul că 22 decembrie este un reper crono- 
logic semnificativ. Dar e evident că interpretarea lui în 
cheie pur revoluţionară îl instituie ca moment de rup- 
tură, de discontinuitate, în vreme ce adepţii teoriei com- 
plotului îl consideră doar data la care s-a produs o uriașă 
manipulare. Ce nu neagă nimeni e faptul că au existat 
profitori politici ai revoluţiei. Organizaţi în Consiliul 
Frontului Salvării Naţionale, ei au revendicat legitimi- 
tatea străzii. În seara de 22 decembrie, acest CFSN a dat 
publicității o proclamaţie care a anunţat „preluarea 

întregii puteri din stat“. După o săptămână, Consiliul 
FSN a alcătuit un guvern, peste o lună a creat un partid 
cu acelaşi nume şi, după alte câteva zile, o instituţie in- 
titulată Consiliul Provizoriu de Uniune Naţională. 
Acesta din urmă era compus pe jumătate din membri 
ai FSN şi pe jumătate din reprezentanţii partidelor poli- 
tice constituite în primele cinci-șase săptămâni după 
executarea Elenei și a lui Nicolae Ceaușescu. CPUN a fost 
numit „mini-parlament“, cu intenţia de a îmblânzi astfel 
natura revoluționară a regimului, de a-l „normaliza“. 
Dar expresia nu este deloc potrivită, fiindcă organismul 
respectiv a funcționat, ce-i drept, ca un for deliberativ, 
dar a fost alcătuit prin negociere şi numire, iar nu prin- 
tr-un scrutin, ca rezultat al voinţei cetățenilor. Dominat 
de reprezentanții FSN şi prezidat de Ion Iliescu, noul om 
forte al regimului, CPUN a pregătit primele alegeri — ți- 
nute pe 20 mai 1990. Ele au generat o Adunare constitu- 
antă, activă între iunie 1990 și noiembrie 1991. De fapt, 
multe dintre opțiunile instituționale configurate în 
cadrul CPUN au fost preluate în Constituţie și sunt în 
vigoare până astăzi. Revoluţia produce încă efecte di- 
recte asupra noastră, în ciuda faptului că legitimitatea 
revoluţionară a FSN a fost tăgăduită de la bun început. 
Contestarea a fost formulată de către politicieni, care 
începeau sau reîncepeau să acționeze în condiţii de li- 
bertate, dar şi de către un actor colectiv foarte energic în 
epoca de debut a postcomunismului. Acesta a fost de- 
scris cu termenul generic „tinerii“ și era alcătuit din stu- 
denți și elevi de liceu. Ei au reprezentat o parte însemnată 
a revoluţionarilor care au construit baricade pe străzile 
bucureștene în decembrie 1989, dar și a celor care au par- 
ticipat la primele mișcări civice, începând din ianuarie 


A fost sau n-a fost revoluție? 15 


1990, când ligile studențești au fost active în toate ora- 
ele universitare. Atât în CPUN, cât şi în societate, „ema- 
naţii“ au fost aspru criticaţi întrucât, deși promiteau 
schimbarea de regim, mențineau intact statul, așa cum 
lusese acesta configurat de PCR. Opoziția la fesenism, 
cum a fost numită prima doctrină postcomunistă, pro- 
lețea un eșec al tentativei de a salva statul ceaușist și 
denunța imposibilitatea de a schimba regimul prin oa- 
menii celui vechi. Reproșurile erau perfect îndreptăţite. 

În 1989, statul român cultiva colectivismul în eco- 
nomie și îşi întemeia intervenţia în viața privată pe 
servitutea voluntară a indivizilor, era egalitarist prin 
ideologie, dar cultiva impunitatea oricărui responsabil 
politic, era sărac și izolat, temut şi, de fapt, fragil. El dis- 
punea de un regim care nu cunoştea separarea efectivă 
a puterilor, ci politizarea totală a exercitării lor indis- 
lincte, care maimuţărise instituţiile şi simulase organiza- 
rea unor alegeri pentru Marea Adunare Naţională (MAN) 
în cadrul cărora partidul unic prezenta câte un candidat, 
iar din 1975 chiar doi sau trei, cu toţii din rândurile sale. 
Ce caricatură! Revoluţia a măturat impostura totalitară. 
Iar ultimele trei decenii şi jumătate au fost martorele 
unui dublu proces. Pe de o parte, statul a fost eliberat din 
chingile comuniste și construit încet-încet după modelul 
celui vestic, reluând tradiția „modernizării prin occiden- 
talizare“ inițiată în ultima parte a secolului al XIX-lea și 
întreruptă de sovietizarea vieții publice. Pe de altă parte, 
regimul a fost organizat potrivit principiilor ce înteme- 
iază democrațţiile liberale, adică urmărind simultan di- 
vizarea, dar şi limitarea puterilor. 


Ce regim avem? 


Unul dintre primele lucruri făcute de membrii comite- 
tului revoluționar, în decembrie 1989, a fost să suprime 
Constituţia ceauşistă. Era un gest menit să marcheze 
separarea de trecut. Se va vădi însă că, pentru mulţi din- 
tre noii lideri, era vorba mai degrabă despre o despărțire 
de Ceaușescu decât despre o desprindere de comunism. 
Dar pentru ca lucrurile să pară serioase, iar divorțul de 
vechea orânduire să nu poată fi pus sub semnul îndoielii 
de cineva, Constituţia regimului precedent a fost arun- 
cată la coş. 

Alții — ungurii sau polonezii — au preferat în 1989 să 
amendeze textele constituţiilor lor comuniste și abia 
mai târziu, când democratizarea era cât de cât consolidată, 
să compună altele noi. Liderii români care au umplut 
„vidul de putere“ s-au arătat mai grăbiţi și, în aparenţă, 
mai radicali. Suflul revoluționar a fost mai puternic decât 
dorinţa de reforme negociate cu adversarii politici, do- 
minantă în celelalte țări ex-comuniste. 

Vreme de doi ani, am avut o țară fără Constituţie. Nu 
era prima dată în secolul XX când se întâmpla așa ceva. 
Între septembrie 1940 și august 1944, sub dictatura lui 
Ion Antonescu, fusese la fel, iar din decembrie 1947 până 
în aprilie 1948, în plin avânt al sovietizării, România a 
fost lipsită din nou de o temelie constituțională. După 

caderea lui Ceauşescu, retorica n-a fost diferită de cele 
mobilizate în anii patruzeci: voiam să uităm iarăşi tre- 
cultul recent odios. Care era un pic mai lung decât cele 
din care pretinseseră că ne-au eliberat fasciștii sau co- 
muniștii. 

Ceva-ceva care să ţină loc de Constituţie tot a existat. 
Un decret-lege din martie 1990 schița contururile noului 
regim. Era o lege electorală, dar care descria şi ce anume 
alegem, nu doar cum anume facem acest lucru. 

Prima diferenţiere față de trecutul comunist privea 
funcţia prezidenţială. Aceasta nu era prea veche. Fusese 
creată de și pentru Nicolae Ceauşescu în 1974. Secretarul 
general al partidului a vrut în acel an un sceptru. Nu e o 
plumă! De fapt, chiar l-a avut, trezind stupoarea lui Sal- 
vador Dali, care i-a şi trimis o telegramă ironică de felici- 
tare, publicată, cu mândrie patriotică şi voioasă ignoranță, 
in ziarul Scânteia. Preşedintele RSR era desemnat prin vot 
de către membrii Marii Adunări Naţionale, „parlamen- 
tul“ comunist. În unanimitate, desigur. În primăvara lui 
1990, din dorinţa separării de trecut, membrii CPUN au 
luat decizia ca președintele să fie ales de popor. Dacă s-ar 
fi păstrat alegerea în parlament, am fi avut ceea ce se 
cheamă un „regim parlamentar“, așa cum au vecinii un- 
guri sau amicii italieni. În acele țări, șeful statului este 
desemnat de o majoritate a legislativului. Nemţii au și 
ei un președinte, ales într-un colegiu electoral, care in- 
clude responsabili ai landurilor și parlamentari. Alegerea 
indirectă nu are nici o legătură cu ceauşismul. Majori- 
tatea din r990 a crezut că are. Drept pentru care desem- 
narea prin vot direct a președintelui a fost considerată 
suficientă pentru a marca ruptura de dictatură sau, pen- 
tru unii, de dictator. Așa a rămas. A fost păstrat, în schimb, 

caracterul bicefal al executivului: pe lângă președinte, 
avem şi-un prim-ministru. Pe primul dintre ei l-a numit 
şeful CFSN, pe următorii îi vor învesti parlamentele. 

O altă distanțare de „greaua moștenire“ a privit insti- 
tuția parlamentară. MAN a fost un corp legislativ. Unul 
serios amputat de funcţiile sale, fiindcă valida deciziile 
luate de partidul unic, dar care pe hârtie figura ca adu- 
nare ce adopta legi. Când noul regim a fost alcătuit, pen- 
tru a sublinia ruptura, parlamentul a devenit bicameral. 
Ar trebui spus: a redevenit, fiindcă așa fusese începând 
din 1864 și până în 1939. Formal vorbind, Senatul a fost 
desființat în 1946 şi reinventat după 44 de ani. Culmea 
este că în 2009 un referendum a validat renunţarea la el. 
Rezultatul n-a fost pus în aplicare, dar atașamentul față 
de oa doua cameră nu pare să fie prea mare. Dimpotrivă. 

În general vorbind, perceperea sistemului parlamen- 
tar este dezastruos de proastă. Motivul nu-i ușor de ex- 
plicat: atribuţiile camerelor și felul cum sunt desemnate 
le fac să semene ca două picături de apă. Cetăţenii nu au 
deloc sentimentul că fiecare în parte limitează puterea 
celeilalte — acesta fiind rostul bicameralismului —, ci cred 
că, dimpotrivă, ele sunt împreună complice la un abuz 
de putere. În multe cazuri nu este așa, dar, odată încetă- 
țenită ideea coruperii lui, e greu să reabilitezi parlamen- 
tul. lar unii parlamentari nici măcar nu încearcă. Ba chiar 
se străduiesc să-l dezonoreze „zi de zi și în proporţie de 
masă“, cum se zicea pe vremea vechiului regim. 

Conturul puterii legislative este departe de a fi clar. 
Profilul tradițional, conceput în zorii epocii moderne, 
este pierdut sau, în orice caz, mult diminuat. De pildă, 
bunul-simţ îți indică faptul că legile sunt elaborate de 
parlamentari. Când descoperi, însă, că g0% dintre cele 

adoptate au drept inițiatori guvernele, începi să te în- 
trebi: „şi aleşii, ce fac aleşii?“ Acapararea agendei parla- 
mentare de către cabinete nu este, totuși, ceva specific 
României de acum. Așa a fost și-n interbelic, aşa e şi-n 
alte regimuri europene. Ne-am sincronizat cu modalită- 
lile de amenajare a relaţiei dintre legislativ şi executiv, 
dar n-am interiorizat toate subtilitățile asumării acestei 
relații complexe într-un regim reprezentativ. 

La rândul ei, puterea executivă are, pentru mulți, un 
profil incert. Ea era asociată, la origine, cu actul nemilos 
al execuţiei și cu promptitudinea în acțiune. Azi, este 
proiectată ca o autoritate mai degrabă generoasă decât 
aspră. Fiecare se crede îndreptăţit — nu-i aşa? — să aştepte 
de la guvern ori de la preşedinte ceva. De multe ori, toc- 
mai pentru că nu-i în stare să facă tuturor câte un cadou, 
precum Moş Crăciun, executivul pare să fie nătâng ori, 
în cel mai fericit caz, să acționeze leneş. Aşa se explică și 
fascinația pentru figurile populiste care lasă impresia că 
pot să „rezolve“ problemele omului simplu, tranșând, 
pe de altă parte, ca pe vremuri lucrurile mult amânate 
de politicienii normali, prea normali. 

Să revenim, însă, la întrebare: ce regim avem? 

În teorie, regimul este definit de relaţia dintre execu- 
tiv şi legislativ. De la Montesquieu până azi, a treia pu- 
tere — cea judecătorească — nu intervine în articularea 
efectivă a regimului, deși este parte a acestuia. Doar cele- 
lalte două puteri îi determină profilul. Iar cea mai simplă 
definiție este următoarea: când legislativul şi executivul 
cooperează, întrucât al doilea decurge din primul, avem 
un regim parlamentar. Când cele două puteri se con- 
fruntă, fiindcă sunt alese în mod separat, regimul este 
numit prezidenţial. În România, n-avem nici unul, nici 

celălalt, ci o formă mixtă, intitulată regim semipreziden- 
tial. De ce? 

Într-un regim parlamentar, cetățenii merg la urne, pe 
baza votului lor se formează camera sau camerele, o ma- 
joritate alcătuită din unul, două sau mai multe partide 
susține un cabinet, iar dacă șeful statului este președinte, 
nu monarh, tot o majoritate din parlament sau un colegiu 
ce include parlamentari îl desemnează și pe el, dându-i 
un rol mai degrabă protocolar. Un singur vot constituie 
astfel — în chip direct și indirect — toate puterile. Legis- 
lativul și executivul cooperează — de pildă, în fixarea 
priorităților în legiferare —, dar se şi controlează reci- 
proc: guvernul, învestit de o majoritate, poate fi dărâmat 
tot de o majoritate, iar premierul — la rândul său — poate 
dizolva camerele, chemând cetăţenii la un nou scrutin. 
La noi nu-i aşa. Nu avem nici președinte ales în camere, 
nici dizolvarea acestora de către premier. 

N-avem însă nici regim prezidenţial. Fiindcă într-unul 
de acest tip scrutinul pentru legislativ şi cel pentru 
executiv sunt complet separate. Guvernul nu este, ca-n 
regimul parlamentar, emanaţia unei camere. Ci a pre- 
ședintelui. Odată ales, acesta îşi formează echipa cu 
care guvernează. lar ea nu poate fi demisă prin votul 
unei (sau unor) camere desemnate printr-un cu totul 
alt vot. Într-un regim prezidenţial, nu există un șef al 
statului şi unul al guvernului: cele două funcţii sunt 
asumate de aceeaşi persoană. 

România a ales — ca multe alte țări europene, de pildă 
Franţa, Irlanda sau Austria —un regim aflat la mijloc. Avem 
scrutine distincte pentru cele două puteri, chiar dacă 
ele s-au ținut uneori în aceeași zi. Odată ales, parlamen- 
tul învestește un guvern, condus de un prim-ministru. 

Preşedintele este desemnat, cum spuneam deja, tot prin 
vol popular. Ba chiar poate dizolva — nu-i ușor și nici nu 
s a întâmplat vreodată — camerele. Dar nu-l poate schimba 
pe premier. Numai puterea care l-a zămislit pe acesta îl 
poate şi răsturna. 

Regimurile semiprezidenţiale nu sunt toate la fel. Cel 
francez, de pildă, îi îngăduie preşedintelui să dizolve 
oricând parlamentul, invocând existenţa unei crize poli- 
lice, şi să prezideze întotdeauna reuniunile guvernului. 
Cel românesc este mult mai rigid: preşedintele poate 
dizolva camerele doar dacă membrii acestora refuză să 
investească de două ori la rând un guvern, iar la Palatul 
Victoria şeful statului poate merge doar dacă-i invitat. 
Au fost premieri care nu l-au dorit niciodată pe preșe- 
dinte la sediul guvernului. Dispozitivul constituțional 
românesc e altfel decât cel francez, ceea ce face ca și re- 
pulile coabitării să fie foarte diferite. 

Comparaţia cu francezii e justificată, fiindcă ei au 
inventat chiar noțiunea de coabitare. Atunci când pre- 
ședintele are o culoare politică, iar majoritatea parla- 
mentară — o alta, regimul obligă la o convieţuire, care e 
nesuferită ambelor părți. Se poate întâmpla așa ceva și 
într-un regim prezidențial. În cele semiprezidențiale, se 
ajunge la asemenea situaţii când scrutinele sunt decu- 
plate. Campionul coabitărilor a fost Jacques Chirac: el a 
trăit-o pe prima ca premier, în vremea când președinte 
era Francois Mitterrand, iar pe a doua când a fost preşe- 
dinte, iar premier i-a fost Lionel Jospin, ajuns în poziția 
cu pricina în urma unor alegeri anticipate, provocate 
chiar de şeful statului. 

Au fost și la noi coabitări, dar ce este şi mai interesant 
e faptul că ele au părut să schimbe natura regimului. Cel 

mai clar s-a văzut acest lucru în vremea lui Traian Bă- 
sescu, când parlamentul l-a suspendat pe preşedinte, do- 
rind să dicteze regulile coabitării. Cetăţenii n-au validat, 
însă, decizia deputaţilor şi senatorilor, fiind prea puţin 
interesaţi de confruntarea celor două puteri, care ajun- 
sese să semene cu una dintr-un regim prezidenţial divi- 
zat. Când, în schimb, și fotoliul de la Cotroceni, şi cel de 
la guvern au fost ocupate de colegi de partid, regimul a 
părut să capete monotonia unuia parlamentar, deși pre- 
şedintele — dată fiind alegerea sa directă — avea mai multă 
legitimitate decât premierul, care-i validat de deputaţi 
și senatori, nu de către cetăţeni. 

Cum oscilaţia regimului între cele două modele — par- 
lamentar și, respectiv, prezidenţial — a fost destul de mare, 
era natural să apară un soi de arbitru. Acest arbitru este 
Curtea Constituțională. Care a profitat de rolul ce i-a fost 
acordat începând din 2003, când Constituţia adoptată în 
1991 a fost revizuită. Până atunci, CCR judeca dacă o lege 
este sau nu în acord cu Constituţia, dar decizia ei putea 
fi răsturnată de o super-majoritate din camere. La revi- 
zuire s-a statuat că decizia Curţii este fără apel. Încet-încet, 
judecătorii săi au fost solicitați să tranșeze atât conflictele 
dintre puterile statului — în primul rând, dintre preșe- 
dinte și camere, dar şi dintre preşedinte și guvern —, cât 
și lucruri mult mai mărunte, care țin de legiferarea cu- 
rentă și care ridică mai curând o problemă de oportuni- 
tate decât una de constituționalitate. Dar Curtea nu s-a 
sfiit să tranșeze în toate cele. 

De la un punct încolo, puterea ei a devenit foarte mare. 
Partidele aflate în opoziţie au început să acuze politiza- 
rea celor nouă judecători. Au profitat, ce-i drept, de fap- 
tul că unii dintre aceştia au fost înrolați politic înainte 

de numire și au părut să rămână aşa şi-n noua poziţie. 
Instituţia creată pentru a evalua acordul legilor cu Con- 
“lituția a fost arătată cu degetul ca fiind partizană. Alţii 
au văzut un pericol diferit, considerând că legitimitatea 
democratică a puterilor a fost înlocuită treptat cu cea a 
judecătorilor care nu sunt aleși, ci numiţi. Revolta îm- 
potriva CCR este, pe fond, una care cere întoarcerea la 
democraţie, adică la responsabilitatea aleşilor care alcă- 
tuiesc o majoritate şi la independenţa judecătorilor con- 
stituționali. 

Proiecte de schimbare a Constituţiei au fost mai multe. 
Un referendum consultativ din 2009 a validat, de pildă, 
reducerea numărului de deputaţi la maximum 300. O 
comisie de experţi, condusă de loan Stanomir, recoman- 
dase cu un an înainte numeroase alte piste pentru a o 
reforma. Unii regretă că nu s-a ajuns la o Constituţie 
nouă sau că, măcar, cea de acum nu a fost îmbunătăţită, 
schimbând-o „pe ici, pe colo, şi anume în punctele esen- 
țiale“, cum zicea nemuritorul Farfuridi. Un calcul sim- 
plu ne poate aduce cu picioarele pe pământ. Din 1866, 
când s-a adoptat un prim text cu acest nume, și până la 
căderea comunismului, am avut șase constituții, media 
de viață a uneia fiind de douăzeci de ani. Cea adoptată în 
1991 a trecut de treizeci. Stabilitatea nu e tocmai cel mai 
rău lucru în asemenea chestiuni. O vădeşte chiar Con- 
stituţia pe care am luat-o drept model imediat după ur- 
carea pe tron a lui Carol I, cea belgiană. Adoptată în 1831, 
ea este și astăzi în vigoare. 

De douăzeci, a zis în r990 Silviu Brucan, un fost înalt 
demnitar al regimului comunist, intrat în disidenţă spre 
sfârşitul anilor optzeci și devenit, apoi, stâlp al regimu- 
lui neocomunist. Declarația a stârnit controverse. Mulţi 
spuneau că perioada ar fi prea lungă, că nu vom avea — 
altfel zis — nevoie de atâţia ani. Foarte puţini au crezut 
atunci că „profeția“ s-ar putea dovedi, dimpotrivă, prea 
optimistă. Acum, când a trecut atâta timp de la formu- 
larea ei, mai sunt voci care afirmă că democraţia ar fi 
încă un ideal, nu o realitate. Cum stau, de fapt, lucrurile? 

Un răspuns direct ar suna cam așa: dacă n-am fi fost 
o democraţie, nu intram în Uniunea Europeană. Între 
condiţiile de aderare formulate de către europeni în 1992 
și cunoscute drept „criteriile de la Copenhaga“ figurează 
stabilitatea instituţiilor care garantează democraţia. Exi- 
genţele instituţiilor UE sunt severe și nu cred că avem 
motive să credem că funcționarii de la Bruxelles ori po- 
liticienii din statele-membre s-ar fi înşelat în privința 
noastră, atunci când, în 2007, am fost primiţi în Europa. 
Deducem de aici că, dintr-o perspectivă instituțională, a 
fost nevoie de 17 ani pentru a trăi într-o democraţie. 
Cam atât durase și regimul similar din perioada interbe- 
lică. În 2023, stăm deja mult mai bine decât atunci, ju- 
decând strict cronologic. 

Comparaţia este foarte relevantă. În perioada dintre 
vele două războaie am avut pluralism politic, am avut 
alegeri la termen sau, de câteva ori, anticipate, presa era 
relativ liberă — adică, în ciuda cenzurii, putea publica 
vrute și nevrute —, participarea electorală a sporit o vreme, 
«lupă care s-a plafonat, aspiram și atunci să fim precum 
ceilalți europeni și tot așa. Astăzi avem, însă, ceva în 
plus. Şi anume alternanţa. Iată un lucru ce trebuie lămu- 
ril. Şi-n perioada interbelică, partidele aflate la putere 
lreceau în opoziţie şi invers. Diferenţa priveşte mecanis- 
mul acestei treceri. Între 1919 şi 1937, la fel ca-n toată 
epoca începută la 1871, schimbarea de guvern era con- 
trolată de către rege. El și doar el hotăra dacă un premier 
cra sau nu demis. Parlamentul se supunea. Atunci când 
numea un nou prim-ministru, regele îi îngăduia să facă 
alegeri, dacă respectivul avea nevoie de sprijin parla- 
mentar suplimentar. Iar cetățenii erau chemaţi la urne 
şi confirmau decizia suveranului. Mecanismul a fost gân- 
dit pentru a stabiliza sistemul politic: într-adevăr, în 
primii patru-cinci ani după ce a ajuns în România, Carol 
a descoperit cât de instabile sunt guvernele și a căutat o 
soluţie. Alta decât instalarea așa-numitei „rotative gu- 
vernamentale“ sub controlul său n-a găsit. 

În perioada de după Revoluţie, alternanţa a început 
să fie hotărâtă de către cetăţeni. leşiți din comunism, 
regim în cadrul căruia partidul controla toate puterile, 
ei au schimbat guverne prin voinţa lor, adică la urne. 
Prima dată s-a întâmplat în 1996. Din acel moment și 
până în 2008, a devenit o regulă ca partidul care organi- 
zează alegeri să treacă, după numărarea rezultatelor și 
distribuirea mandatelor, în opoziţie. Coaliția guverna- 
mentală condusă de CDR a organizat scrutinul din 2000 

și nu numai că a pierdut puterea, dar partidul cel mai 1 
important din cadrul ei nici măcar n-a mai intrat în par- 1 
lament. După patru ani, PSD a gestionat alegerile și s-a | 
găsit, după închiderea urnelor, în opoziţie. În 2007, în 
momentul aderării la UE se consumaseră deja trei alter- 
nanţe. La începutul tranziţiilor postcomuniste, criteriul 
stabilizării democratice era realizarea schimbării paş- 
nice la putere. După o vreme, când s-a văzut că normali- 
zarea e mai complicată, de la țările din Europa Centrală 
şi de Est se aştepta să treacă „testul dublei alternanţe“. 

Noi am bifat, cum spuneam, trei și am devenit euro- 
peni cu acte-n regulă. După aceea, lucrurile s-au compli- 
cat un pic. În 2008, când s-a ţinut iarăși un scrutin, la 
putere era un guvern liberal, iar după alegeri s-a alcătuit 
o „mare coaliție“ din care liberalii nu făceau parte. Dar 
patru ani mai târziu, logica alternanţei decise la urne a 
fost întreruptă: guvernul s-a schimbat chiar înainte de 
alegeri și le-a câștigat, şi nu oricum, ci cu două treimi din 
voturi. Chiar dacă nu mai intervenea în joc șeful sta- 
tului — a cărui putere a fost, dimpotrivă, mult slăbită în 
acel an —, 2012 a părut să fie un soi de stranie întoarcere 
în interbelic, mai ales din pricina scorului din dreptul 
învingătorilor, care le-a permis să câștige majoritatea 
covârşitoare a mandatelor. În 2016, scrutinul a fost pre- 
gătit de un guvern condus de un tehnocrat, care, deși n-a 
candidat, spera să poată continua cu o coaliţie politică. 
N-a fost să fie! La Palatul Victoria au ajuns, însă, social-de- 
mocraţii, cei care controlaseră, de fapt, majoritatea din 
legislatura respectivă. Cu un an înaintea alegerilor din 
2020, social-democraţii au pierdut cârma executivului, 
fiind înlocuiţi de naţional-liberali. La alegeri n-a mai fost 
ca-n 1996-2008, când alternanţa a fost clară, nici ca-n 


De câți ani este nevoie pentru o democraţie? 27 


012, când organizatorii au căpătat aşa-numita „zestre 
puvernamentală“ de voturi şi nici ca-n 2016! Într-adevăr, 
in 2020 organizatorul alegerilor, adică PNL, a rămas la 
puvernare după închiderea urnelor, cu ajutorul partide- 
lor care îl ajutaseră s-o preia — USR şi UDMR -—, dar și-a 
schimbat premierul. După câteva luni l-a înlocuit din 
nou, dar a modificat și alcătuirea majorităţii, aliindu-se 
cu PSD, partidul împotriva căruia tunase și fulgerase 
patru ani la rând. lar azi unii dintre peneliști şi pesedişti 
vorbesc chiar despre proiectul de a confisca — în cuplu — 
puvernarea până în 2028... 

Un lucru e cert: cel puţin pentru o vreme, între 1996 
şi 2008, a crescut în mod semnificativ puterea alegăto- 
rilor, care nu au mai fost chemați să confirme o alegere 
făcută de executiv, ci s-au dovedit în stare să decidă ei 
inșişi configuraţia acestuia. Uneori, cetăţenii nu au rea- 
lizat ce schimbare au produs. Dimpotrivă. Una dintre 
temele cele mai prezente în discursurile despre politică 
şi politicieni este pericolul dictaturii. Nu e preşedinte 
care să nu fi fost acuzat de tentaţii dictatoriale, iar moti- 
vele au fost dintre cele mai năstrușnice, iar uneori de-a 
dreptul ridicole: dacă Iliescu era suspect fiindcă fusese 
nomenclaturist, ceea ce avea, desigur, un sens, în schimb, 
lui Emil Constantinescu i s-a reproșat că-i dictator întru- 
cât a susținut atacarea de către NATO a vecinilor sârbi, 
lui Traian Băsescu i-a fost imputată boicotarea referen- 
dumului ce trebuia să confirme suspendarea sa, iar lui 
Klaus Iohannis — originea etnică. Toţi cei patru au fost 
acuzați că-l copiază pe Ceaușescu. E o tentaţie veche a 
opoziţiei politice de la noi să exagereze defectele guver- 
nanților. În secolul al XIX-lea, domnii regulamentari au 
fost acuzaţi şi ei de abuz de putere, Cuza a fost descris ca 

dictator, la fel a păţit şi Carol I, iar mai târziu, în secolul ` 
XX, n-au scăpat de eticheta infamantă nici lonel Brătianu, 
nici Iuliu Maniu. Inerţia culturii noastre publice e destul ` 
de mare. 

A nu se înţelege că îngrijorările privind aspiraţiile 
autoritariste ale unor partide, declaraţiile lor radicale 
sau comportamentul agresiv al unor lideri n-ar fi îndrep- 
tățite. Ba bine că nu! E adevărat că la întrebarea dacă 
partidele antidemocratice au un loc în democraţie nu 
există un răspuns unic. Cehii, de pildă, au considerat 
că nu e deloc problematic să aibă un partid comunist, 
care-și spune „din Boemia și Moravia“. În fond, s-a zis, 
există comuniști și-n țări occidentale. Care n-au cunos- 
cut, însă, nici măcar preţ de o zi viața dintr-un regim 
comunist, adaugă criticii acestei toleranțe nemărginite. 
La noi au fost date două răspunsuri contradictorii de- 
spre antidemocraţi și democraţie: într-un prim mo- 
ment, orice partid comunist a fost interzis; azi, există 
unul înregistrat legal. 

Cei care susțin asemenea întreprinderi politice argu- 
mentează că partidele comuniste sunt o reacție la sporirea 
inegalităţilor economice sau sociale din sânul societă- 
ților. Sunt încă populare schemele de gândire concepute 
în secolul al XIX-lea şi care pot fi rezumate la o întrebare: 
dacă un regim îngăduie ca 20% din cetățeni să dețină 80% 
din bogăţie, iar ceilalți 80% — restul de 20%, oare mai 
poate fi el considerat democratic? Așa s-a născut ideea 
„democraţiei sociale“, al cărei singur rost ar fi diminuarea 
inegalităților, eliminarea diferenţelor nu doar de rang, ci 
şi de statut social. În România, dezbaterea despre regimul 
democratic purtată în aceşti termeni este mai degrabă 
academică decât politică. 

Neglijată este, însă, și o anumită lectură politică a 
«lemocraţiei, care pune accentul nu doar pe alternanță — 
Iactorul-cheie deja amintit —, ci şi pe mecanismele de 
producere a compromisului. Este vorba, de fapt, despre 
un element împrumutat din așa-numitele „democrații 
consensuale“, de tip belgian, olandez sau elveţian, adică 
din societăţi fragmentate etnic, religios sau cultural, care 
asumă clivajele interne prin largi înţelegeri politice, re- 
zultat al unor lungi negocieri detaliate. În asemenea 
societăți, elitele politice sunt judecate din punctul de 
vedere al capacităţii lor de a genera un compromis rezo- 
nabil, care să includă cât mai mult din interesele diver- 
selor grupuri. Traducerea politică a acestei filozofii este 
puvernul de coaliție. Deşi era mai eterogenă decât este 
astăzi, România n-a avut o cultură a compromisului po- 
litic înainte de al Doilea Război Mondial. Guvernele erau 
aproape tot timpul monocolore și în puţine ocazii rodul 
unor înţelegeri făcute între facțiuni. Logica urmată de 
politica românească a fost confruntarea necruțătoare, 
orice mână întinsă adversarului fiind judecată drept 
pravă trădare și sever amendată. 

Compromisul nu este privit cu simpatie nici în peri- 
vada recentă. În ciuda acestei impopularități, au existat 
mai multe guverne care au reunit un număr însemnat de 
partide. Însă, în lipsa unei veritabile culturi politice con- 
sensuale, respectivele guverne au fost afectate de insta- 
bilitate și n-au reușit să aclimatizeze filozofia democraţiei 
consensuale. Baricadele de pe care se înfruntă „ai noştri“ 
și „ai lor“ sunt mai populare decât „masa rotundă“, simbol 
al compromisului care nu compromite. Pe de altă parte, 
este interesant de remarcat că experienţa primului mare 
compromis guvernamental — ca și a cabinetelor aflate la 

putere în perioada 1996-2000 —a născut, în rândul celor | 
care nu credeau prea mult în democrație, convingerea 
că „toate partidele sunt la fel“, adică sunt mai degrabă 
un lucru rău decât unul bun. O temă mereu reluată din 
2000 încoace. 

Discuţia este relevantă și într-un context mai larg, eu- 
ropean. Construcţia instituțiilor UE a fost inspirată de 1 
modelul consensual al democraţiei. Mult mai complex 
decât un cadru național, peisajul politic european include 
Parlamentul, care reprezintă în chip direct voinţa cetăţe- 
nilor, Consiliul Uniunii Europene, care reunește miniștrii 
din guvernele statelor-membre, Colegiul Comisarilor, un 
cvasi-guvern la nivel european, alcătuit deocamdată după 
regula „un comisar din fiecare stat-membru“ și Consiliul 
European, for politic în care — prin premier sau preșe- 
dinte — e reprezentat fiecare stat-membru în parte și care 
a dobândit puteri tot mai mari în ultimul deceniu. Legis- 
lația europeană este rezultatul confruntării dintre aceste 
patru instanţe politice, dar și al cooperării lor. 

Aderarea la UE în 2007 a îngăduit României partici- 
parea la democraţia europeană prin deputaţii aleși în 
Parlamentul de la Strasbourg, prin contribuţiile miniş- 
trilor în cele zece „formaţiuni de lucru“ ale Consiliului 
Uniunii Europene, prin cei patru comisari trimiși în Co- 
legiu din 2007 până acum, ca şi prin cei doi președinți 
care ne-au reprezentat în Consiliul European. Conturul 
acestor instituţii şi, în consecinţă, limitele mandatelor 
asumate în cadrul lor nu sunt încă foarte clare pentru 
alegătorii noștri. Și nu doar pentru ei. Uneori, politicieni 
români de înalt nivel au confundat Consiliul UE cu Con- 
siliul European, ba chiar și cu organizaţia interguver- 
namentală numită Consiliul Europei, ori au vorbit în 


De câţi ani este nevoie pentru o democrație? 3I 


valitate de deputați europeni ca și cum ar fi fost membri 
„i puvernului de la Bucureşti, nu reprezentanţi ai cetățe- 
nilor. Pe de altă parte, în unele chestiuni precum intra- 
rea în Spaţiul Schengen, care ține de Consiliul Uniunii 
l'uropene, mulți români au crezut că poziţii politice ale 
Parlamentului sau ale Comisiei Europene pot înlocui 
treaba pe care o aveau de făcut, de-a lungul anilor, mi- 
niştrii români de interne sau de justiţie. 

Procesul de învăţare e departe de a se fi încheiat. Iar 
el va reuși atunci când atitudinea îmbrățișată la nivel 
european o va inspira și pe cea din politica naţională, 
atunci când va fi căutat cel mai mic numitor comun, iar 
nu doar cel mai mare diferenţiator al forțelor politice. 


E România stat de drept? 


Una dintre confuziile regretabile făcute în mod frecvent 
este cea dintre democraţie și stat de drept. A le supra- 
pune e ilegitim din punct de vedere conceptual. 

Democraţia este, așa cum am văzut, un regim bazat 
pe regula majorității și pe alternanță, organizată prin 
intermediul alegerilor. După prăbușirea totalitarismelor, 
la începutul anilor nouăzeci, în lipsa unui concurent 
ideologic serios, democraţia a fost transformată, cum 
observa Pierre Manent, dintr-un regim într-un soi de 
„religie universală“. Realitatea ei, modul în care a fost 
amenajată a obligat, totuși, la operarea unei distincţii 
între democraţii consolidate și democrații fragile. Azi, 
idealul democratic nu mai pare să fie împărtăşit de toată 
lumea: unii au proclamat califatul, iar alţii au revenit la 
autoritarisme sau le-au consolidat. 

Pe de altă parte, stat de drept este numele românesc 
dat expresiei rule of law. Există un sens slab al său ~ cel 
inspirat de filozofia juridică a lui Hans Kelsen — potrivit 
căruia ar fi stat de drept acela care dispune de o Consti- 
tuţie. Dacă-l acceptăm, atunci România este, încă din 
1862, un asemenea stat și, de fapt, aproape orice alcă- 
tuire politică de azi ar merita să fie calificată în acest 
mod. Fiindcă sunt rare locurile unde să nu fi fost edictată 
o Constituţie. Așa gândeau și acei membri ai primului 

nostru parlament postcomunist care, în decembrie 1991, 
au exclamat fericiți că avem un stat de drept întrucât 
dobândeam, în fine, după doi ani de vid constituţional, 
o lege fundamentală care purta onorantul nume de Con- 
stituție. Dar aceia nu realizau că dacă rule of law ar în- 
semna doar să dispui de un text cu un aşa titlu, atunci și 
constituţiile lui Dej și Ceaușescu, și cea a lui Carol H 
ne-ar fi oferit un asemenea statut. Or nici dictatura regală, 
nici cea comunistă n-a generat stat de drept. 

De fapt, rule of law ar trebui să fie tradusă mai degrabă 
prin „domnia legii“, fiindcă este vorba despre un nume 
nou dat unui principiu vechi de funcţionare a unui stat 
mai curând decât despre o formă propriu-zis nouă de 
stat. Mai precis: principiul potrivit căruia guvernarea 
legilor e superioară guvernării persoanelor. Există de- 
mocraţii care nu cunosc domnia legii — de pildă, cele 
numite „populare“ sau „reale“, care au fost asumate de 
comuniști —, dar este de neconceput un stat de drept în 
absenţa cadrului politic oferit de reprezentativitate. În- 
Lr-adevăr, aşa cum arăta Norberto Bobbio, de la care am 
preluat mai multe din ideile de mai sus, domnia legii 
este un principiu concretizat prin intermediul câtorva 
mecanisme politico-constituționale pe care le găsim doar 
in democraţiile contemporane: primul este controlul 
legislativului asupra executivului; al doilea priveşte con- 
trolul funcționării legislativului printr-o instanţă de tipul 
unei curți constituționale; al treilea mecanism este auto- 
nomia puterii locale în raport cu cea centrală, iar cel din 
urmă — instituirea unei justiții independente față de cele- 
lalte două puteri. 

Distincția democraţie-stat de drept este utilă și pen- 
tru a înțelege istoria noastră politică. Până la al Doilea 

Război Mondial, regimul românesc cunoștea alternanţa, 
în forma restrânsă deja arătată, dar nu și domnia legii. 
Într-adevăr, dacă urmărim punct cu punct criteriile enu- 
merate mai sus, vom observa că în acea perioadă, cu o 
expresie a lui Matei Dogan, nu aveam guverne parla- ` 
mentare, ci parlamente guvernamentale, iar regele era 1 
atât capul puterii executive, cât şi parte a puterii legis- 
lative, fiindcă avea dreptul de a iniţia proiecte de lege. 
Controlul de constituționalitate, asigurat încă din 1912, 
de la celebra „afacere a tramvaielor“, prin Curtea de Ca- 
saţie, a fost stipulat explicit abia în textul Constituţiei 
de la 1923 şi a mai figurat ca atare doar un deceniu și 
jumătate. Centrul controla cu autoritate periferia. În fine, 
justiția s-a vădit rareori independentă de membrii puterii 
legislative şi ai celei executive, cu toate că imunitatea 
era limitată la opinii şi voturi în exercițiul mandatului, 
iar punerea sub urmărire a miniştrilor era posibilă, cu 
acordul a două treimi din aleşii corpurilor legiuitoare. 

După 1990, situaţia e mult diferită. Mai întâi de toate, 
din punct de vedere formal. Separaţia puterilor n-a fost 
prevăzută în chip explicit în textul Constituţiei din 1991, 
dara fost introdusă odată cu revizuirea acesteia din 2003. 
Legislativului i-au fost încredințate mai multe instru- 
mente de exercitare a unui control efectiv asupra puterii 
executive. Nu toate sunt folosite aşa cum s-ar cădea. Deci- 
ziile parlamentului sunt supuse controlului de constitu- 
ționalitate şi, tot din 2003, deciziile Curţii Constituţionale, 
odată pronunțate, rămân definitive; până atunci, ele pu- 
teau fi invalidate cu o majoritate de două treimi din mem- 
brii fiecărei camere. Mai multe legi au instituit forme de 
autonomie locală, inclusiv fiscală, dar centrul continuă 
să controleze provincia. În sfârșit, deși independenţa şi 

inamovibilitatea judecătorilor sunt proclamate în Con- 
stituție, separarea justiției de celelalte puteri a născut 
numeroase dezbateri. Acestea au acaparat atenţia în aşa 
măsură încât întrebarea „e România un stat de drept?“ a 
ajuns să fie corelată exclusiv cu statutul şi funcționarea 
sistemului de justiție. Subiectul a intrat, de altfel, în dez- 
baterea cotidiană, mai ales din clipa în care a fost insti- 
luit Mecanismul de Cooperare și Verificare (MCV). 

MCV este rodul unui compromis: dacă în 2007 UE 
considera România o democraţie veritabilă, nu la fel stă- 
teau lucrurile în privinţa domniei legii, care este la rândul 
ei o condiţie sine qua non pentru a deveni stat-membru. 
Ca să nu fie amânată intrarea în Europa a unor ţări care 
fuseseră decuplate oricum de restul plutonului ex-co- 
munist — Bulgaria a fost alăturată de la bun început Ro- 
mâniei în categoria „codaşelor“ integrării —, Comisia a 
instituit un mecanism destinat să ușureze rezolvarea 
problemelor din justiție din cele două ţări, pentru ca 
statele-membre din acel moment — 25 la număr — să fie 
de acord cu aderarea noastră și a vecinilor de la sud. Zis 
şi făcut. În 2007 românii şi bulgarii au aderat, deşi dom- 
nia legii șchiopăta, iar MCV a fost activat, urmând ca o 
dată (sau chiar de două ori) pe an Comisia să prezinte un 
„raport de progres“, în care să explice mai întâi ce s-a 
făcut şi, mai apoi, ce mai rămânea de făcut pentru ca 
justiția să fie independentă. Mecanismul era gândit să 
funcționeze 2-3 ani și să dezvolte o cooperare efectivă cu 
Bucureștiul (și cu Sofia). Previziunile erau, altfel spus, 
relativ optimiste. MCV a rămas, însă, în funcțiune până 
in 2022. De ce? 

Dimensiunea politică a problemei este cea mai im- 
portantă. Au existat guverne, puține la număr, cărora 

le-a păsat realmente de rapoartele prezentate la Bruxelles 
Şi au dorit să repare ce era de reparat. Au existat, însă, şi 
altele care au zis: evaluările făcute de către experții Co- 
misiei Europene nu sunt corecte, ne nedreptățesc, așa că 
e preferabil să nu mai facem nimic și să aşteptăm telefonul 
care ne va anunța că s-a pus capăt acestui statut degradant. 
Trei exemple ne îngăduie să înţelegem care a fost miza 
cooperării între Bruxelles și București, dar mai ales de ce 
MCV a fost în funcțiune aproape 16 ani după aderare. 

Primul exemplu este cel al Direcţiei Naţionale Anti- 
corupție. Creată ca o structură aparte destinată investi- 
gării corupției demnitarilor, DNA a realizat, începând 
din 2005, un număr impresionant de anchete. Rapoar- 
tele Comisiei au elogiat an de an acţiunea acestui par- 
chet. La București, numeroși politicieni au considerat, 
însă, că acțiunea DNA trebuie împiedicată, fiindcă un 
fost premier, mai mulți miniștri decât ar fi nevoie pentru 
a alcătui câteva guverne, mii de primari şi alți demnitari 
din partide aflate la putere sau în opoziţie au fost an- 
chetaţi și, ulterior, condamnaţi pentru corupţie. Dacă 
denigrarea sistematică a procurorilor cu adevărat inde- 
pendenţi era considerată de către Comisia Europeană 
inacceptabilă, întrucât ştirbește autoritatea justiţiei, la 
Bucureşti atitudinea calomniatoare a devenit o linie de 
conduită și chiar rețetă de succes pentru politicieni 
corupți ori pur şi simplu demagogi. 

Al doilea exemplu priveşte imunitatea parlamenta- 
rilor şi a foștilor miniștri. Anchetarea unor demnitari în 
funcţie sau a unui fost membru al guvernului poate fi 
făcută, potrivit legii, doar cu acordul unei camere și, 
respectiv, al preşedintelui. MCV recomanda ca nimeni să 
nu fie considerat mai presus de lege și, dacă DNA solicită 

investigarea sau, după caz, trimiterea în judecată a unui 
responsabil politic suspect de comiterea unor fapte de 
corupție, justiţia să nu fie împiedicată să-și facă treaba. 
In numeroase rânduri, majorități parlamentare au blo- 
cat anchete sau procese în care erau implicaţi foști sau 
actuali membri ai elitelor parlamentare ori guvernamen- 
tale. Compoziţia politică a acestor majorităţi a variat. 
Dar social-democraţii n-au lipsit niciodată din ele. Uneori, 
ridicolul acestui blocaj a întrecut orice limită: înaintea 
unui vot care urma să tranşeze dacă — da sau nu- un 
senator avea să-și piardă imunitatea, pentru ca justiția 
să se poată pronunța, el a fost uns cu mir de o colegă, în 
vreme ce alţii băteau mătănii... Orice situaţie de acest fel 
a fost interpretată de Comisia de la Bruxelles, pe bună 
dreptate, ca o intervenţie ilegitimă a puterii legislative 
in acțiunea puterii judecătorești, deci ca o încălcare bru- 
tală a domniei legii. 

În fine, în perioada cât MCV a fost în vigoare, în ciuda 
unor progrese de etapă, contrazise ulterior de pași sem- 
nificativi înapoi, au apărut şi crize noi ale statului de 
drept. Cea mai gravă a fost cea din vara anului 2012, când 
majoritatea parlamentară de la București i-a demis în 
decurs de câteva ore pe Avocatul Poporului, pe preşedin- 
ţii celor două camere, ca şi pe președintele republicii, în 
disprețul avizelor date de Curtea Constituţională și fo- 
losind un set de ordonanţe de urgenţă. Considerând că 
țara trece printr-o gravă derivă a regimului, Comisia Eu- 
ropeană a intervenit atunci mai hotărât decât a făcut-o 
în alte ocazii și a formulat un număr de recomandări 
pentru revenirea la normal. Între acestea figura și una 
care cerea ca Avocatul Poporului să fie ales în mod con- 
sensual dintre mai mulţi candidaţi care nu au o afiliere 

la vreun partid. Consultări politice raționale pot rezolva 
această problemă într-un timp rezonabil. Nici până azi 
ea nu a fost soluționată. Un fost prim-ministru națio- 
nal-țărănist trecut la PNL şi o fostă deputată europeană 
național-liberală au fost numiţi în funcţie: ei și-au aban- 
donat, ce-i drept, eticheta partizană, dar imediat ce au 
ocupat fotoliul de Avocat al Poporului au ignorat cerința 
neutralității. 

Și alte instituţii croite pentru a împărți dreptatea au 
fost acuzate de partizanat. Între ele figurează și Curtea 
Constituţională. Unii dintre membrii săi au fost numiţi 
după ce avuseseră afilieri de partid care i-au condus și-n 
înalte demnități publice. Credibilitatea CCR a avut astfel 
de suferit. Rapoartele Mecanismului de Cooperare și Ve- 
rificare au înregistrat asemenea situații și multe altele 
asemănătoare. Unele dintre statele-membre au corelat, 
de altfel, evaluările din rapoartele MCV cu decizia refe- 
ritoare la intrarea României în Spațiul Schengen. Ele au 
considerat că libertatea de circulație poate fi un obstacol 
în realizarea justiţiei într-un regim în care nu legile, ci 
slăbiciunile oamenilor guvernează. Drept pentru care 
au condiționat acordul referitor la Schengen de ridicarea 
Mecanismului de Cooperare şi Verificare, adică de rea- 
lizarea criteriilor formulate — și acceptate de principiu 
la București —, încă din 2007. 

Atitudinea unor guverne de la Bucureşti față de MCV 
a avut și un efect secundar. Crize precum cea din 2012 
nu s-au repetat. Sau, mai bine zis, nu au arătat la fel. În 
2017, decizii referitoare la amnistierea unor fapte de co- 
rupţie au declanșat o altă criză a regimului. Ea a plasat 
România într-o categorie de țări estice din care mai fac 
parte Polonia şi Ungaria. Toate trei au fost considerate 

fragile din punctul de vedere al statului de drept. În cazul 
Poloniei și al Ungariei, Comisia şi, respectiv, Parlamen- 
tul European au declanșat mecanismele de protecție pre- 
văzute în tratatele UE. România a scăpat ca prin urechile 
acului de un tratament similar. „Are, oricum, parte de 
MCV“, au zis birocraţii de la Bruxelles. S-a întărit, astfel, 
in conștiința publică europeană opinia potrivit căreia 
câteva foste regimuri din Est nu cunosc domnia legii 
decât într-o formă precară, drept pentru care nu ar fi 
trebuit să fie primite aşa devreme în Uniune. 

În iarna anului 2022, Comisia de la Bruxelles a reco- 
mandat ridicarea MCV. Pe de o parte, ea a considerat că 
obiectivele asumate înainte de aderarea propriu-zisă au 
fost atinse. Pe de alta, începând din 2020, Comisia Euro- 
peană elaborează în fiecare an un Raport privind statul 
de drept, care are câte un capitol pentru fiecare stat-mem- 
bru. Se caută răspuns la patru mari chestiuni: cum func- 
ționează justiţia? În ce fel e pedepsită corupția? E cu 
adevărat presa liberă şi pluralistă? În fine, există sau nu 
instituţii care asigură separarea şi controlul reciproc al 
puterilor? 

Unii dintre politicienii noștri au crezut că ridicarea 
MCV aduce de la sine și acceptarea României în Spaţiul 
Schengen. Ei au căutat să profite de faptul că un stat-mem- 
bru care intrase în UE după România şi Bulgaria — și 
anume Croaţia — urma să fie primit în Schengen la 1 ianua- 
rie 2023. „De ce nu şi noi?“, au întrebat cu voce tare po- 
liticieni de la București și de la Sofia, uitând că amicii 
croaţi au trebuit să bifeze toate cerinţele din MCV înainte 
de primirea lor în UE. Mulţi europeni au considerat că 
solicitarea venea prea târziu, ba chiar că ea ar fi fost o 
piedică în calea Croaţiei. Disputele au generat excese 

naționaliste. În particular, în Austria, dar — în replică — și 
la noi. Vocile extremiste le-au acoperit pe cele moderate. . 
Iar de la o dezbatere despre libertatea de circulație s-a | 
ajuns la ură și dispreț, ba chiar și la propuneri de boicot. | 
După cum se vede, statul de drept e un edificiu fragil. 
Iar partidele îl pot fie consolida, fie zdruncina. 


De ce au apărut atâtea partide? 


In comunism, pentru mai bine de patru decenii, viața 
politică românească a fost confiscată de către un partid. 
La sfârșitul epocii respective, PCR reunea circa trei mili- 
vane şi jumătate de cetăţeni. Niciodată înainte și nici- 
când după aceea un partid de la noi n-a mobilizat atâția 
membri. Monopolul asumat de comuniști era, însă, unul 
leneş, întrucât credinţa ideologică din anii cincizeci dis- 
păruse aproape cu totul: peceriştii îşi plăteau cotizaţia 
şi semnau adeziuni, dar puţini erau cei care mai vedeau 
posibilă împlinirea idealului comunist. În „epoca de aur“, 
doar teama, celălalt ingredient al unui regim totalitar, 
rămăsese în funcțiune. Dar a pierit şi ea, pe 16 decembrie 
1989, pe străzile din Timișoara, când oamenii au început 
să strige: „jos Ceaușescu!“ şi „jos comunismul!“. Pe 22, 
dominaţia absolută a PCR a fost dizolvată cu o singură 
frază: comunicatul către țară al FSN anunţa abandonarea 
„rolului conducător al unui singur partid“ și făcea astfel 
loc pluralismului. 

Un decret-lege de o pagină, adoptat câteva zile mai 
târziu, îngăduia constituirea de partide. Trecerea de la 
unul la multiplu n-a fost vorbă goală. În mai puțin de 
cinci luni, au fost înregistrate la Tribunal optzeci de for- 
maţiuni politice. Dorinţa de asociere era firească. Și re- 
lativ ușor de concretizat. Pentru ca un grup să poarte 

numele de partid era nevoie de acordul a 251 de per- 
soane, de un program politic şi de un sediu. Cel din urmă ` 
era asigurat de către guvern. În treacăt fie zis, în unele 
cazuri, sediile serveau și drept săli de cinema ori agenții 
de turism. Nu doar lumea politică era descoperită atunci, 
în '90, ci — nu-i aşa? — întreaga lume. 

Programele politice erau foarte originale: câteva par- 
tide anunțau, de pildă, că, deși constituite, nu aveau de 
gând să depună vreodată candidaturi, fiindcă doreau 
numai să protesteze față de cursul luat de evenimente. 
Politologii au inventat un nume pentru asemenea alcă- i 
tuiri — şi anume: partide-tribună — fiindcă ele nu vizau 
puterea, ci doar influențarea opiniei. Alte formațiuni 
politice susțineau că existaseră în ilegalitate din anii 
optzeci, deși mai nimeni nu auzise de ele. Erau şi unii 
care căutau să șocheze: un politician în devenire a apărut 
la televiziune cu o maimuţică pe umăr, un altul s-a de- 
clarat conte și tot aşa. 

Numele organizațiilor create aveau şi ele o coloratură 
particulară: unul se chema Partidul Eroilor Căzuţi pen- 
tru Libertatea Eroilor Rămași în Viaţă Afectați de Gloan- 
tele Barbare, altul — Liber Schimbist. Mai târziu, s-au 
constituit Partidul Român Democrat Popular Realist Re- 
voluționar şi Partidul Muncii Birocratice, iar o alianță 
şi-a luat numele Leopardul. Și forma în care se realiza 
asocierea poate părea azi caricaturală: familii ce locuiau 
împreună într-un bloc mai măricel deveneau, de pe o zi 
pe alta, partide. Şi-n afacerile de la debutul tranziţiei, şi-n 
politica acelor vremuri, încrederea rudelor și a vecinilor 
era văzută drept o investiţie sigură. 

Unele întreprinderi au fost, de la bun început, se- 
rioase. S-au distins între acestea reîntemeierile unor 

partide care existaseră înainte de regimul comunist: țără- 
niștii, naţional-liberalii şi social-democraţii care supra- 
vieţuiseră temniţelor comuniste au dorit să reînnoade 
tradiția politică democratică și s-au dus să se înscrie la 
tribunal. Li s-a zis „partide istorice“, adică exact cum li 
se spusese și-n anii 1945-1947, pentru a afirma că sunt 
prăfuite și nefrecventabile. În fața lor s-a aflat un colos: 
folosind fostele structuri ale organizaţiilor PCR, comite- 
lul revoluţionar botezat Frontul Salvării Naţionale s-a 
inrădăcinat mai întâi în teritoriu — „în fabrici și uzine“, 
cum se zicea pe-atunci —, apoi, o lună mai târziu, s-a în- 
registrat ca partid, anunțând că va depune candidaturi 
la primele alegeri libere în toată ţara. 

Până la mijlocul anului 1994 au apărut circa trei sute 
de partide. Semn că dorinţa de asociere era vie. Impresia 
creată a fost, însă, că sunt prea multe şi că pluralismul a 
ajuns o povară, dacă nu chiar o maladie a democraţiei 
autohtone. Ce remediu s-a găsit? Printr-o lege adoptată 
in primăvara lui 1996 a fost sporit numărul de membri 
necesari pentru a fonda o organizaţie politică. De-acum, 
färă zece mii de cetățeni care să subscrie unui proiect 
politic nu puteai activa ca partid: nu mai erau de ajuns 
pentru înregistrare două scări de imobil, era nevoie să 
aduni o mulțime care să umple stadionul Dinamo. În 
plus, zicea legea, era musai ca respectivii cetățeni să lo- 
cuiască în 18 dintre judeţele țării şi în Bucureşti, iar în 
fiecare unitate administrativă trebuia să aduni măcar 
şapte sute de aderenţi. Acoperirea teritoriului este o di- 
mensiune însemnată pentru o organizaţie politică. Dar 
legea cerea ca rețeaua să fie foarte densă de la bun în- 
ceput, adică dinainte ca partidul să existe legal. 

Cum numărul formațiunilor politice n-a scăzut sem- 
nificativ nici după această nouă reglementare, iar în ale- 
geri se prezentau cam tot atâtea liste de candidați ca şi 
înainte, în 2003 numărul minim de membri a fost urcat 
din nou, şi anume până la 25 de mii. România se apropia 
astfel de modul în care era înţeleasă afilierea în ţările 
ex-sovietice. Pentru a confirma identificarea cu o aseme- 
nea cultură politică birocratică şi vetustă, statul a hotă- 
rât să verifice efectivele organizaţiilor de partid. Nu era 
uşor să găseşti un mijloc de control. Formațţiunilor po- 
litice li s-a cerut, mai întâi, să dovedească prin semnături 
susținerea de care aveau parte, dar putea să iscălească în 
favoarea lor orice cetățean, nu doar un membru cu coti- 
zația plătită la zi. Apoi, în ultima lună a fiecărui an pre- 
electoral, orice partid care voia să depună candidaturi 
trebuia să ducă la tribunal liste cu aderenţi, mai precis 
cu numărul lor din fiecare circumscripție. 

În cvasitotalitatea cazurilor, partidele alcătuiau do- 
sare cu cifre care nu depăşeau cu mult minimul legal. 
Excepţiile au fost puţine. Campion s-a dovedit a fi PSD, 
care afirma în 2013 că a depășit o jumătate de milion de 
membri. Extremiștii din PRM au pretins că aveau două 
sute de mii în 2003 și de trei ori mai puţin peste un dece- 
niu. Liberalii au fost mai stabili, oscilând în acel interval 
de timp doar între 120 şi 130 de mii de cotizanţi. Punând 
cap la cap datele din toate declaraţiile partidelor, se poate 
detecta în perioada 2003-2012 o tendinţă clară de scădere 
a afilierii partizane, de la zece la șapte procente din totalul 
corpului electoral. Nostalgicii PCR au fost bucuroși să 
constate că nici măcar împreună partidele postcomu- 
niste nu erau în stare să concureze succesul de pe vremuri 
al partidului unic în privinţa aderenţilor... 

Până la urmă, ghilotina din 2003 şi-a făcut treaba. La 
scrutinul ţinut nouă ani mai târziu rămăseseră în viață 
doar 28 de partide, cu mult mai puţine decât la primele 
alegeri postdecembriste. Legea prevedea și modalităţi de 
desființare a unei formaţiuni politice. Dacă nu participa 
la trei alegeri și dacă nu obținea măcar cincizeci de mii 
de voturi, un partid urma să fie radiat. Nu s-a întâmplat 
prea des așa ceva. Ar fi fost nevoie de deschiderea unei 
acțiuni în justiţie şi prea puţini s-au arătat interesaţi să 
poarte asemenea „războaie“, mai cu seamă împotriva 
unor organizații minuscule, de care nu auzise oricum 
mai nimeni. 

Lucrurile s-au modificat radical în februarie 2015. 
Schimbarea a venit de la un grup politic care copia un 
model în vogă în acel moment în țările nordice și-n Ger 
mania, și anume cel al partidelor-pirat. Acestea procla- 
mau o libertate absolută în materie de acces la informaţie 
şi la resurse online. Filiala românească a partidului rebel 
a fost creată de trei cetățeni, care au contestat la Curtea 
Constituţională obligaţia de a fonda o organizaţie poli- 
Lică doar dacă dispunea de 25 de mii de suporteri, înainte 
de a căpăta recunoașterea legală. Nimeni nu mai depu- 
sese o asemenea plângere. lar judecătorii le-au dat drep- 
late „piraţilor“ români, argumentând că libertatea de 
asociere nu poate fi limitată atât de sever. Legea a fost 
schimbată în primăvara acelui an. De atunci este nevoie 
de doar trei „fondatori“ pentru a obţine înscrierea în 
registrul oficial al partidelor, ținut, din anii nouăzeci 
incoace, la Tribunalul București. 

Au profitat de deschiderea oferită de noua lege nu- 
meroase grupuri şi inițiative civice. La cinci ani după ce 
ştacheta afilierii a fost coborâtă de la 25 de mii la numai 

trei membri, existau deja peste două sute de partide. Pe 
I martie 2023, numărul se ridica la 282. Multe dintre ele 
sunt judeţene ori locale, în sensul administrativ al ter- 
menului, adică folosesc identitatea pur geografică drept 
determinant-cheie. Există, astfel, Partidul Botoșănenilor, 
Partidul lalomiţenilor, Partidul Maramureșenilor şi Par- 
tidul Gălăţenilor, avem unul „pentru Argeș și Muscel“, 
altul care se adresează exclusiv „societăţii ieşene“, dar 
au fost fondate şi altele care vizează comunităţi şi mai 
mici: Partidul pentru Renașterea Săcălazului, Partidul 
Civic Alimpeşti, Iniţiativa Pătârlagele, Partidul Câmpina 
Curată și Partidul Costineştiul Unit. Alte formaţiuni au 
pus înainte valorile. Nu e vreo urmă de ironie în denu- 
miri precum Forţa Pensionarilor, Partidul Diaspora şi 
Prietenii ori Liga Organizată a Regiunilor Drepte. Unele 
sunt foarte originale, spunându-și Volt, Punct ori Alianţa 
Etocrată. În registru figurează, unul lângă altul, Reîn- 
noim Proiectul European al României — pe scurt REPER — 
şi, respectiv, Partidul ROEXIT, croit după tiparul Brexit. 
La unul dintre scrutinele din 2024, am putea să-i vedem 
confruntându-se pe candidaţii Partidului Dacismului 
Autonom Conservator cu cei susținuți de formațiunea 
Noi, Getodacii. Pe buletine vor figura probabil Partidul 
Stejarilor şi Partidul Violet Democraţie Directă, iar cei 
care preferă o stângă ultra-avansată vor avea ocazia de a 
pune ştampila pe PCR — secolul XXI ori pe Partidul Pro- 
gresist. 

Numele unor formaţiuni citate mai sus au surprins 
şi mai pot surprinde. Ar fi, însă, greșit să se creadă că 
imaginaţia politică debordantă ar fi o specialitate româ- 
nească. Cine caută excentricităţi le va găsi și-n alte părți. 
Britanicii au avut, la un moment dat, Partidul Oamenilor 

din Mlaștină care te Scapă de Politicienii Inutili ori o 
alianță intitulată Ursuleţul de Pluș, în Franța s-au depus 
candidaturi sub eticheta Colectivului pentru Supravie- 
|uirea Visurilor ori a Partidului Plăcerilor, iar în Statele 
Unite au fost create Partidul Băutorilor de Bere și — gest 
serios, ori simplă deriziune? — Partidul Politic Oficial al 
Poneiului Liber şi al Îngheţatei. 

Revenind la partidele românești, să spunem că în calea 
luturor se află încă un obstacol serios, și anume listele 
de semnături cerute de Autoritatea Electorală înainte de 
fiecare scrutin. Semnăturile cu pricina trebuie să pro- 
vină de la cetățeni, indiferent că sunt ori nu sunt afiliați 
la organizaţia care le adună. Și nu-s puţine! E nevoie —la 
locale — de 0,5% din totalul locuitorilor cu drept de vot 
ai unei localități și, respectiv, de minimum 200 de mii 
de votanți din toată țara, pentru ca un partid să fie accep- 
tat în cursa pentru mandatele din cele două camere. Altfel 
zis: dacă libertatea de asociere este neîngrădită — se vor 
păsi mereu trei amici pentru un nou partid! —, dorinţa 
de a candida este în continuare condiționată de afirma- 
rea unui consistent sprijin prealabil din partea cetăţenilor. 

În vremea din urmă, partidele s-au achitat în moduri 
diferite de această datorie. Unele, mai curând cele noi 
decât cele vechi, au căutat să-şi facă un titlu de glorie din 
colectarea în stradă a sprijinului şi au hotărât să exploa- 
leze oportunitatea unui contact cu cetăţenii pentru a 
semăna în solul electoral românesc ceea ce americanii 
numesc canvassing. Altele au preferat discreţia, uneori 
totală, folosind reţelele tradiționale din organizaţiile 
locale pentru a alcătui tabele — a căror formă este apro- 
bată prin hotărâre de guvern! — în care simpatizanți își 
notează numele și prenumele, adresa, precum și alte 

date de identificare. În timpul pandemiei iscate în 2020, 
Autoritatea Electorală a acceptat folosirea semnăturii 
electronice pentru listele de susținători. N-au profitat, 
însă, de inovaţie simpatizanţii Uniunii Nativilor Digi- 
tali, partid care a văzut şi el lumina zilei pe pământ ro- 
mânesc, dar n-a avut candidați la legislative. 

Întrucât formațiunile politice sunt mult mai nume- 
roase, a crescut și totalul de candidaturi depuse la par- 
lamentare. La scrutinul din 2016, numărul listelor n-a 
sporit prea mult: au fost 19, faţă de 12 câte fuseseră cu 
patru ani înainte. În 2020, numărul a urcat la 23. Nu am 
inclus listele formațiunilor ce reprezintă minoritățile 
naționale, care sunt mereu în număr de 18. În 2020, ce a 
surprins a fost creșterea numărului de candidaturi inde- 
pendente: la Senat a fost doar una, dar la Cameră au fost 
înregistrate nu mai puţin de 41. 

Prin anii șaptezeci, filozoful Jean-Paul Sartre spunea, în 
aplauzele intelectualilor radicali, că stânga și dreapta 
sunt „două cutii goale“. Un sfert de veac mai târziu, l-a 
contrazis politologul Norberto Bobbio: „copacul ideolo- 
piilor e mereu verde“, a afirmat savantul italian. Căderea 
regimurilor comuniste a însuflețit dezbaterea de idei po- 
litice și a reconfigurat identitățile de stânga și de dreapta 
atât în țările care redescopereau democrația, cât și în cele 
occidentale. România e doar un caz între multe altele. 

Alcătuirea spectrului nostru politic a fost influențată 
in chip decisiv de derularea și urmările Revoluţiei din 
decembrie. Cum aceasta a fost confiscată de către mai 
mulți nomenclaturiști de rangul al doilea din PCR, plat- 
forma politică a Frontului Salvării Naţionale s-a situat 
in mod natural la stânga. Nici Ion Iliescu, nici generația 
anterioară lui, din care făceau parte Alexandru Bârlă- 
deanu sau Silviu Brucan, urcați pe valul revoluţiei, nu 
puteau fi identificați altfel decât ca stângişti. Tabăra ad- 
versarilor FSN a fost obligată să se poziționeze, de aceea, 
la dreapta. E un bun exemplu de ironie a istoriei, căci 
toate formațiunile așezate în 1990 sub eticheta opoziției 
fuseseră, de fapt, cândva de stânga: liberalilor li s-a spus 
şi-n vremea lui Ion C. Brătianu, şi-n vremea fiului său, 
Ionel, „roșiii“, în opoziţie cu „albii“ conservatori; în epoca 

interbelică, național-țărăniștii au fost, prin doctrină, un 
partid asumat de stânga, iar a treia formaţiune din gru- 
parea „istoricilor“, Partidul Social Democrat Român 
(PSDR), a reprezentat înainte de 1946 vocea proletarilor. 
În primele zile ale anului 1990, comuniștii rămași ală- 
turi de Iliescu deveniseră toți revoluționari şi i-au obli- 
gat pe opozanţii lor să se reinventeze, dar în partea opusă 
celei pe care o ocupaseră, cu decenii în urmă, pe scena 
politică: primilor li s-a spus neocomuniști, fiindcă erau 
controlaţi de foşti lideri PCR, iar celorlalți — anticomu- 
nişti, fiindcă erau conduşi de politicieni care fuseseră 
activi înainte de 1947 şi își reconstituiseră partidele in- 
terzise de către bolșevicii români. 

În primul deceniu postcomunist, toate aceste orga- 
nizații politice au căutat să-și consolideze identitatea 
recurgând la rețelele europene și internaționale de par- 
tide. Ţărăniştii au confirmat o afiliere, formulată deja în 
1987, la Internaționala Creștin-Democrată, adăugând 
această referință doctrinară chiar la numele partidului, 
schimbat din PNT în PNȚCD. Peneliștii s-au afiliat la 
Internaționala Liberală. Cea mai interesantă evoluţie s-a 
produs la stânga: FSN s-a rupt în două fracțiuni — Parti- 
dul Democrat (PD) şi Partidul Democraţiei Sociale din 
România (PDSR) — care au concurat cu mult mai puțin 
influentul PSDR pentru a fi recunoscuţi oficial ca so- 
cial-democraţi. După ce decenii de-a rândul comuniștii 
diabolizaseră social-democraţia, să-i vezi luptând cu su- 
praviețuitorii închisorilor pentru a dobândi afilierea la 
Internaționala Socialistă nu e puţin lucru! Până la urmă, 
toate cele trei partide au căpătat-o: mai întâi, PSDR, cel 
mai mic, dar purtător al unei tradiţii, apoi PD, care trecea 
drept reformist, și, într-un târziu, cel mai mare, PDSR. 

După care PSDR și PDSR au fuzionat în 2001 sub numele 
tsp, iar PD a decis de pe o zi pe alta, în 2005, să părăsească 
(lumura roşie și să se afilieze la Partidul Popular Euro- 
pean (PPE). 

Era o mutare surpriză, ideologic vorbind, dar nu şi 
din punct de vedere strategic. În acel moment, singurul 
partid parlamentar de la noi afiliat la familia populară 
era Uniunea Democrată a Maghiarilor din România. 
Deşi cuprinde dintotdeauna mai multe platforme — una 
ocial-democrată, alta liberală și o a treia, creştin-demo- 
rată —, Uniunea a fost obligată să adere la o singură 
facțiune europeană și s-a hotărât pentru cea mai puter- 
nică. În treacăt fie zis, minoritarii turci din Bulgaria 
s au înfrățit pe plan european cu liberalii, familia cea 
mai tolerantă cu minoritățile și cu mișcările autono- 
miste. Ca partid creștin-democrat, şi PNŢCD avea bine- 
cuvântarea PPE, dar în 2005, când negocierile de aderare 
erau încheiate, acest partid, care făcuse foarte multe 
pentru proiectul european, ratase deja de două ori in- 
trarea în camere. Popularii erau vânaţi şi de alte orga- 
nizaţii din România: Partidul România Mare și Partidul 
Umanist Român au cerut să devină membre, dar au fost 
refuzate. A fost, în schimb, acceptat — aşa cum notam 
adineauri — un partid guvernamental, PD. 

Dacă democraţii au mers la PPE, naţional-liberalii 
români aleși în Parlamentul European în 2007 s-au în- 
dreptat spre centriștii din Alianţa Liberalilor şi Demo- 
craților Europeni (ALDE). Mariajul a durat până-n 2014, 
cand PNL a imitat PD (devenit între timp PDL) şi a trecut 
in barca de centru-dreapta a popularilor. Le vor lua locul, 
ın 2019, în gruparea de centru din PE — rebotezată Renew 
Ľurope — deputaţii din Uniunea Salvaţi România (USR) 

și din PLUS. În schimb, așa cum era de așteptat, în grupul 
socialiştilor europeni a intrat (și a rămas acolo) PSD. 
Puţini deputaţi aleși în România au fost membri în alte 
fracțiuni politice în afara celor trei care contează de 
altfel în deciziile din UE: extremiștii de la Partidul Ro- 
mânia Mare n-au găsit găzduire nicăieri și au luat loc în 
aşa-numitul grup al neafiliaților, alături de extremiștii 
maghiari din Jobbik, iar trei deputaţi au fost pentru o 
scurtă perioadă afiliați la conservatori, după ce la vali- 
darea mandatelor merseseră, doi dintre ei, la socialişti 
şi, respectiv, la populari; în 2023, un deputat care intrase 
în Parlamentul European pe listele USR-PLUS a plecat la 
Verzii europeni. 

Departe de a fi, deci, irelevante, așa cum mai susțin 
unii politologi, stânga și dreapta au fost configurate por- 
nind de la tensiunea neocomuniști-anticomunişti și, 
ulterior, alimentate cu energiile oferite de familiile euro- 
pene. Contururile ideologice nu sunt perfecte. Opoziția 
stânga-dreapta, atât de utilă orientării opțiunilor orică- 
rui cetățean de rând, a fost subminată din mai multe 
direcții. 

Una a venit, paradoxal, chiar de la actorii politici prin- 
cipali. Nici unul n-a avut curajul să afirme că este „de 
dreapta“ sau „de stânga“. Toţi au preferat să-şi relativi- 
zeze autoidentificarea adăugând la poziția asumată în 
spectrul politic vocabula „centru“. PNL nu și-a zis că e de 
dreapta, ci de centru-dreapta, iar PSD n-a pretins că ar fi 
de stânga, ci de centru-stânga. Întreprinderea celor două 
mari partide are un sens, şi anume să evite definirea unui 
centru explicit, a unui al treilea partid relevant. În acest 
fel, ele sperau să consolideze polarizarea, împărțirea uni- 
versului politic între „ai noștri“ și „ai lor“. Demersul nu 

le a reușit, fiindcă au existat întotdeauna mai mult de 
«două partide relevante în jocul politic, iar centrul a fost 
lixat, fără a fi însă foarte stabil. De pildă, în anii nouăzeci 
el era ocupat de UDMR sau de Partidul Alianţei Civice 
(PAC), iar astăzi de formaţiuni precum USR şi Reper, așe- 
rate fără putință de tăgadă între dreapta reprezentată de 
PNL și stânga încarnată de PSD. 

În al doilea rând, tensiunea dintre cei doi poli a fost 
diminuată de evoluţia relațiilor dintre partidele antico- 
muniste și facțiuni desprinse în anii nouăzeci din Fron- 
tul Salvării Naţionale. Situat la dreapta, PNL a absorbit 
două asemenea disidenţe feseniste: este vorba de Alianţa 
pentru România și, apoi, după o cooperare electorală, de 
PD/PDL; la rândul său, PSDR, situat în tabăra anticomu- 
nistă, a fuzionat, cum am menţionat deja, cu partidul lui 
Iliescu; PNŢCD nu a „înghiţit“ vreo fărâmă din FSN, dar 
in 2019, după o lungă derivă, a ajuns să-și declare spriji- 
nul pentru PSD, la scrutinul european din mai. 

A treia modalitate prin care antinomia stânga-dreapta 
a fost slăbită ține de ceea ce, în a doua parte a anilor 
nouăzeci, se numea „a treia cale“ sau „terțul care include“ 
și, respectiv, de ceea ce, de la o vreme încoace, se nu- 
meşte contestare antisistem. Trei sunt căile încercate și 
care merită reținute. Prima dintre ele aparține naționa- 
liștilor. Grupaţi în Partidul Uniunii Naţionale a Româ- 
nilor şi, întrucâtva, în Partidul România Mare, aceștia 
au contestat și relevanța tensiunii revoluționar versus 
istoric, și a traducerii ei în cuplul neocomunism-post- 
comunism (susținând, între altele, că anticomunismul 
nu e o ideologie), şi a cuplului stânga-dreapta, căreia 
voiau să-i substituie opoziţia naționalişti—antinaţionali. 
După ce au trecut câteva teste electorale, naționaliștii au 

dispărut. Pentru 12 ani, fiindcă au revenit la viață în 
2020, sub forma unei Alianțe pentru Unitatea Români- 
lor, hrănită nu doar de ura față de vecinii maghiari sau 
ucraineni, ci și de disprețul față de Uniunea Europeană. 
O altă versiune a celei de-a treia căi s-a numit Alianţa 
pentru România (ApR): creată în 1997, ea s-a dorit a fi o 
alternativă atât la blocul dreptei grupate în CDR, cât și 
la stânga controlată de Ion Iliescu (PDSR). Tentativa a 
eșuat, întrucât fondatorul ApR era un fost membru al 
familiei feseniste, care ulterior s-a afiliat la mai multe 
formaţiuni — PNL, Partidul Dreptăţii Sociale, ALDE, Par- 
tidul Puterii Umaniste. A treia încercare de a depăşi 
împărțirea stânga-dreapta printr-o soluţie antisistem a 
aparținut Partidului Poporului - Dan Diaconescu: dez- 
voltat ca populism hrănit de delir mediatic și livrat elec- 
toratului sub forma promisiunii unor taxe botezate Robin 
Hood ori a unor cadouri în bani, PPDD a sucombat ime- 
diat ce a intrat în legislativ. Au existat și alte tentative 
antisistem: cea mai recentă a fost formulată din per- 
spectiva stângii extreme (sub numele Demos), total ine- 
ficientă electoral, dar menită parcă să demonstreze că 
populismul nu e cazat doar la dreapta. 

Chestiunea stângii extreme are un aspect inedit în 
context românesc: nici un partid de la noi n-a fost tentat 
să se afilieze la gruparea europeană intitulată o vreme 
GUE-Stânga Nordică, iar azi — Stânga, facțiune în care se 
află formațiunile anticapitaliste radicale, inclusiv din 
fostele țări comuniste. Unul dintre motivele pentru care 
nu-i picior de român acolo este acela că extremiștii de 
stânga sunt vocali în campaniile anticorupţie, în vreme 
ce stânga din ţara noastră este foarte îngăduitoare în 
această privinţă, fiind implicată, prin reprezentanţi de 

lvunte, în mii de cazuri de devalizare a banilor publici. 
O altă particularitate a stângii românești o reprezintă 
ahinitatea sa religioasă, care o separă de cultura laicităţii, 
prețioasă pentru progresiştii europeni. 

Gruparea radicalilor de stânga nu e singura fără co- 
respondenţi din România: o altă familie lipsită de o voce 
politică la noi e cea ecologistă, care, aşa cum aminteam, 
«a sedus în 2023 un centrist din Parlamentul European. 
Cazul verzilor este interesant, fiindcă în parlamentele 
din primul deceniu postcomunist au fost aleși deputaţi 
provenind din mai multe formaţiuni verzi. Dar, deși 
preocuparea publicului pentru mediu este semnificativ 
mai mare acum decât în 1990-2000, ecologiştii n-au mai 
trimis — ca partid — reprezentanți în Cameră ori Senat, ci 
s au adăpostit în număr mic în alte organizaţii, fie de 
stânga, fie de dreapta. 

În vremea din urmă are, în schimb, mult succes în 
spațiul public o traducere a opoziţiei stânga-dreapta sub 
forma progresişti-conservatori. Nu e o traducere foarte 
fidelă. În primul rând, pentru că nici un partid de guver- 
nare nu și-a asumat o versiune de ideologie conservatoare 
sau un crez progresist şi cu atât mai puţin versiunile 
caricaturale prezentate de critici, precum progresismul 
sexo-marxist, adică o reabilitare a doctrinei formulate 
de Marx și Engels printr-o referință obsesivă la forme de 
sexualitate din galeria LGBTIQ+, ori conservatorismul în 
varianta unui radicalism religios de sorginte ortodoxă 
sau neoprotestantă. În al doilea rând, traducerea nu-i 
fidelă dintr-un motiv de ordin contextual: la noi, stânga 
postcomunistă a fost și mai este animată de valori conser- 
vatoare clasice, precum naționalismul ori respectul abso- 
lut pentru autoritatea religiei, iar dreapta este vizitată de 

pasiuni progresiste precum apărarea libertăţii presei ori 
susținerea luptei anticorupţie. Al treilea motiv este de 
ordin general: a avea o dreaptă bine conturată și o stângă 
îndeajuns de clară nu înseamnă că ele ar acapara toate 
opțiunile din societate. Între cele două, dar și la stânga 
stângii ori la dreapta dreptei pot fi asumate poziţii la fel 
de coerente ca și cea a unei stângi „pure“ ori a unei drepte 
„autentice“, astfel încât ipoteza unei simplificări gro- 
siere în două tabere și numai două nu este confirmată. 

Mai relevant decât cuplul progresism-conservato- 
rism pentru înţelegerea politicii de azi în termenii stângii 
și ai dreptei pare a fi distincţia dintre moderație şi extre- 
mism (sau radicalism). Într-adevăr, şi stânga, şi dreapta 
cunosc fiecare-n parte cel puţin două versiuni: una uto- 
pică, deschizând calea radicalismului și a violenţei, şi 
alta realistă, atentă la detalii și nuanţe, echilibrată şi 
blândă. Acestea sunt, desigur, tipuri ideale. Întruparea 
lor pe scena politică românească este impură: stânga a 
susținut violența politică, iar dreapta a îmbrățișat o vi- 
ziune radicală despre piaţa liberă, și ambele au fost gene- 
roase şi nerealiste când a venit vorba despre promisiuni, 
dând vina, apoi, pentru orice eşec pe comunicare, nu pe 
propria (in)competenţă. De curând, radicalismul și vio- 
lența au fost îmbrăţișate de tabăra naționalistă, cea ani- 
mată de sentimente anti-europene şi pro-ruse. Așa că 
partidele guvernamentale au început să vâneze pe acest 
teren, crezând că ar putea convinge astfel alegătorii că o 
copie e mai valoroasă decât originalul... 

România, care se definește ca stat național, recunoaște 
minoritățile. Deşi este stat-națiune, Franța n-o face. Fran- 
cezii consideră că a-fi-cetățean nu admite vreo contextu- 
alizare de grup. Şi cu atât mai puţin una definită în cheie 
etnică. Românii nu numai că recunosc minoritățile, dar 
le și ajută să aibă o reprezentare politică distinctă. În 
primul rând, în parlament. Mecanismul acestei discrimi- 
nări pozitive este simplu. În mod normal, ca să intre-n 
camere, partidele trebuie să treacă de pragul electoral, 
adică să adune cel puţin cinci la sută din totalul voturilor 
exprimate. Pentru minorități nu-i aşa: ștacheta este așe- 
rată pentru ele mult mai jos. Sigur, nimic nu le împie- 
dică să depășească cele cinci procente. Numai că singurii 
care au reușit să facă acest lucru sunt maghiarii. Cele- 
lalte minorități au rămas foarte departe de o asemenea 
performanţă. Şi totuşi, în alegerile ținute din 1990 în- 
coace, între 11 și 18 dintre ele au căpătat câte un mandat 
in camera inferioară. În treacăt fie zis, în timpul dezba- 
terii din Adunarea Constituantă cineva propunea ca mi- 
noritățile să primească locuri de senatori de drept, însă 
ideea aceasta de a avea o categorie distinctă de mandate 
in camera superioară n-a prins. 

Avem oricum de-a face cu o formă de reprezentare 
specială. Ea reclamă o recunoaştere a minorităţii ca 

entitate colectivă. Nu orice grup o dobândește. De pildă, 
croații sunt o minoritate, în vreme ce chinezii — mai 
numeroşi decât croații în România de azi — nu au căpătat 
statutul acesta. Decizia este luată de un organism al sta- 
tului intitulat Consiliul Minorităţilor Naţionale. Sunt 
acceptate, de fapt, ca minorități doar comunităţile isto- 
rice, formate din „străini“ stabiliți de multă vreme la noi. 
Cunoaşterea acestor grupuri este deficitară: nu avem 
mulți huţuli (sau huţani) în România, dar nici mult mai 
mulți cetățeni români care să ştie unde locuiesc aceștia, 
ce limbă vorbesc sau ce religie practică. De lipoveni au 
auzit mai mulţi, mai cu seamă dacă au trecut prin Deltă, 
dar ce se știe cu adevărat despre ei, în afară de faptul că 
au dat mulți campioni olimpici la caiac-canoe? Întreba- 
rea ce știm despre minoritari e valabilă și când vine vorba 
despre armeni ori polonezi, despre albanezi sau tătari. 

Numeroase minorități — cea italiană ori cea slovacă — 
sunt moștenite de la Imperiul Habsburgic, care încuraja 
aşa-numita „migrațiune a colonilor“ din regiuni supra- 
populate în altele cu densitate demografică mică. Dar 
sunt unele minorităţi şi mai vechi decât cele sosite în 
vremea Habsburgilor. Unii dintre cei cărora li se spune 
la noi „nemți“ au venit — se pare — încă din secolul al 
XII-lea, și anume din regiunea Luxemburgului, fiind co- 
lonizaţi de către unguri. Dialectul lor este apropiat de 
limba vorbită de concetăţenii lui Jean-Claude Juncker, 
fostul premier luxemburghez şi, ulterior, preşedinte al 
Comisiei Europene. Asta explică și de ce, atunci când 
Sibiul a fost proclamat „capitală europeană a culturii“, 
el a împărțit acest titlu cu orașul din Marele Ducat, iar 
Buergermeeschter Iohannis și amicii săi luxemburghezi 
s-au putut înțelege într-un idiom comun. 


Cum sunt reprezentate minoritățile? 59 


Minoritatea turcilor este, în mare parte, moștenită de 
la otomani. Câteva graiuri tătăreşti vorbite în Dobrogea 
și doar acolo sunt și ele împrumuturi istorice. Circulația 
persoanelor în Balcani, la nord şi la sud de Dunăre, ne-a 
adus în situaţia de a avea între noi cetățeni care se reco- 
mandă macedoneni ori sârbi. Acum, toți aceştia şi încă 
mulți alţii sunt „minorităţi naționale“. Pentru unele din- 
tre acestea, categoriile relevante în descrierea identității 
proprii sunt mai degrabă cultura şi religia decât etnia. 
Cateva cazuri sunt foarte complexe: de pildă, bulgarii 
care trăiesc în România actuală sunt scindaţi între co- 
munități catolice și comunități ortodoxe, cu localizări 
peografice distincte. Pe de altă parte, cehii şi slovacii au 
rămas la noi într-o singură comunitate și după ce Ceho- 
slovacia s-a destrămat: organizaţia lor se cheamă și astăzi 
Uniunea Democratică a Slovacilor și Cehilor, ca şi cum 
divorțul din centrul Europei nu s-a consumat și-n Româ- 
nia. Obţinând între patru și cincisprezece mii de voturi, 
UDSC a trimis în parlament câte un deputat în fiecare 
legislatură din 1992 până azi. Există și o localitate cu un 
primar al UDSC, în Bihor, populaţia fiind acolo majoritar 
slovacă. 

Votul în favoarea unui minoritar nu este neapărat 
unul etnic: cea mai bună ilustrare este cariera lui Klaus 
lohannis, ales primar într-un oraș în care sașii repre- 
zintă doar 1% din populaţie și votat apoi de două ori 
preşedintele țării. Pe de altă parte, minoritățile nu sunt 
omogene sub toate aspectele: recensământul din 2011 
arăta, de pildă, că discreta minoritate a slovacilor este 
divizată religios între cincisprezece biserici! E interesant 
că multe minorități și-au denumit organizaţiile Uniune, 
Federație ori Forum. Ele subliniază astfel nevoia de a fi 

protejate, fiecare-n parte, ca o comunitate distinctă. Dar 
dacă protecţia înţeleasă în sens cultural este acceptată 
de majoritate, în schimb când a venit vorba despre etnie 
au apărut tensiuni. Mai ales dacă lângă cuvântul respec- 
tiv a apărut și un altul, anume: autonomie. Așa s-a ajuns 
ca naționalismul să divizeze societatea noastră imediat 
după căderea comunismului, cum o făcuse deja în alte 
perioade din secolul al XIX-lea sau XX. Trei zile de con- 
fruntări sângeroase între români și maghiari la Târgu 
Mureş în martie 1990 au ucis cinci persoane și au făcut 
sute de răniți. Din fericire, situaţia nu a degenerat mai 
mult și am evitat ceea ce aveau să cunoască în scurt timp 
iugoslavii, şi anume un lung război fratricid şi o dure- 
roasă disoluţie a statului. În acea perioadă, unii dintre 
concetățenii noștri au respins pasiunea naționalistă, 
ajungând să se declare la recensământ islandezi ori por- 
tughezi. N-aveau nimic în comun cu aceste simpatice 
popoare. Era doar un mod original de a protesta față de 
trufia agresivă a naționaliștilor. 

Multe comunităţi s-au împuținat, mai ales prin emi- 
grare: germanii şi evreii au plecat în masă la începutul 
anilor nouăzeci, după ce alți membri ai acestor comuni- 
tăți fuseseră vânduți „la bucată“ de către Ceaușescu. Un 
declin demografic semnificativ cunoaşte și minoritatea 
maghiară, ajunsă la doar 1,2 milioane de persoane, po- 
trivit numărătorii oficiale din 2011, și la 1,002 la recen- 
sământul din 2022. 

Asupra ei sunt ațintite toate privirile. E cumva firesc 
întrucât, după cifrele oficiale, este cea mai numeroasă, 
cu mult peste aceea a romilor. Ungurii sunt reprezentați 
de UDMR, nume la fel de cunoscut ca al partidelor. Uniu- 
nea nu este însă, riguros vorbind, partid, ci — la fel ca și 

celelalte organizaţii ale minorităţilor — un soi de forma- 
|iune-umbrelă pentru cetățenii regrupaţi în funcţie de 
limbă, etnie ori cultură, altele decât cea română. Auto- 
identificarea maghiarilor nu este unitară. Mai bine de 
jumătate dintre ei se definesc drept „maghiari din Tran- 
silvania“, iar restul — în părți cvasi-egale — se declară a fi 
„secui“, „maghiari de cetățenie română“ şi, respectiv, 
„maghiari din România“. Disciplina etnică a votului a 
asigurat, însă, UDMR un succes fără egal. Într-adevăr, 
Uniunea aceasta este singura organizaţie politică pre- 
rentă în absolut toate parlamentele postdecembriste. 
PNL, de pildă, a lipsit din legislativul ales în 1992. E doar 
unul dintre paradoxurile politicii de la noi... 

UDMR a trecut mereu pragul electoral. A avut şi noroc. 
Contestările din sânul maghiarimii au fost foarte slabe. 
Naţionaliştii, foarte aprigi în prima parte a anilor nouă- 
reci, au devenit irelevanţi electoral. Dar Uniunea nu şi-a 
pierdut rostul, semn că n-a fost, cum susțineau unii, doar 
o replică dată patrioților exaltați din tabăra primarului 
clujean Funar. Norocul le-a venit și din altă parte. Notam 
deja că, mai ales prin emigrare, şi maghiarii trăitori în 
România s-au împuțţinat. Asta riscă să blocheze accesul 
in parlament al udemeriştilor, dacă rata generală de par- 
Licipare la alegeri ar fi mare. Ea a scăzut însă constant, 
așa că numărul necesar de voturi pentru a trece pragul 
s a diminuat și el. În vreo două-trei rânduri, UDMR a avut 
însă emoții, temându-se ca la urne să nu vină prea mulți 
alegători. Nu-i veți vedea, de aceea, pe udemerişti susți- 
nând vreodată un scrutin organizat în două zile. 

Disputele stârnite de revendicările maghiarimii au 
cunoscut mai multe faze, iar soluţiile n-au fost nici 
unitare, nici prea rapide. Celebre sunt plăcuţele cu 

denumirea în mod obligatoriu bilingvă a localităţilor 
în care cel puţin unul din cinci locuitori vorbeşte un- 
gurește. Unii primari au mai trișat, dar până la urmă 
aproape toţi au îmbrățișat scrierea în două limbi. În 
unele locuri, şi mai diverse din punct de vedere al idiomu- 
rilor vorbite, plăcuțele pot fi chiar trilingve, la limbile 
menționate adăugându-se germana ori romani. Acce- 
sul la justiție sau la unele servicii publice în maghiară 
este și el legiferat. Educaţia a iscat multe, prea multe, 
conflicte. Unele specializări au fost organizate şi-n ma- 
ghiară. Nu toate. Pe de altă parte, cu scopul de a crea 
egalitate de condiţii, statul român a acceptat şi finan- 
țări externe pentru stabilimente private de educaţie. 
Numai că, în unele cazuri, concurenţa riscă să disper- 
seze efectivele și, la limită, să lase fără studenți atât 
instituțiile finanţate din bugetul de la București, cât și 
pe cele sprijinite de cel de la Budapesta. În anii din urmă, 
aceste conflicte s-au mutat de la educaţie la sport: finan- 
țarea echipelor de fotbal din secuime a generat reacții 
ultra-naționaliste. Iar tribunele stadioanelor sunt, după 
cum bine se ştie, locuri în care pasiunile se dezlănțuie. 

Dincolo de controverse, inclusiv de acelea privind 
corupția unor deputaţi ori miniștri din rândurile sale, 
UDMR a secretat stabilitate politică. Aliată în primii ani 
ai tranziţiei doar cu partide şi guverne de centru-dreapta, 
Uniunea a virat încet-încet şi spre cele de stânga. Ea a 
jucat rolul unui partid-balama, necesar pentru a asigura 
o majoritate în parlament, chiar dacă n-a intrat tot timpul 
şi-n cabinetele pe care le-a susținut. Și organizaţiile ce- 
lorlalte minorităţi s-au alăturat UDMR pentru a sprijini 
orice guvern. Împreună, maghiarii și ceilalți minoritari 

etnici au cam zece procente. Nu le ignoră nimeni atunci 
când vrea să treacă un nou executiv. 

Romii sunt, într-un sens, opusul absolut al maghia- 
rilor. Dacă UDMR a fost un bloc de neclintit, romii s-au 
împrăștiat inițial în multe organizații, ca şi cum ar fi 
vrut să se asigure că nicicând una dintre ele nu va fi în 
stare să treacă de pragul electoral. De prin 2004 intră-n 
alegeri în mod regulat doar Partida Romilor, dar ea reu- 
șește să trimită un singur deputat în Camera Deputaţilor, 
precum croații sau ucrainenii. De două ori mai puțini 
decât maghiarii conform datelor din recensăminte, romii 
apar în estimările unor sociologi ca fiind de două sau 
chiar de trei ori mai numeroși decât aceştia. 

Reprezentarea lor politică este deficitară. Ungurii au 
avut mereu un lider național recunoscut, romii — nici- 
odată. În schimb, nu le-a fost greu să-și găsească regi, ba 
chiar şi-un împărat. Din câte se pare, democraţia e o po- 
vară mai grea decât o coroană. Organizațiile civice ale 
romilor au produs expertiză și experți, dar nu şi figuri 
politice veritabile. lar numărul lor este infim în raport 
cu nevoile acestei populaţii, care a fost înrobită sute de 
ani, apoi împovărată de stigmat şi, mai cu seamă, excep- 
tând o infimă pătură, mult lovită de sărăcie. Convertirea 
politică a unor lideri civici ai acestei minorităţi a eșuat 
şi ea. Pe la începutul tranziţiei, unii dintre ei visau o 
Romathan, dar au abandonat repede utopia. Că romii 
n-au o voce publică s-a văzut foarte bine ori de câte ori 
dosarul acestei minorități discriminate a fost abordat la 
nivel european. Le-au luat apărarea mai degrabă politi- 
cieni din celelalte state-membre decât de la noi, le-au 
pledat cauza mai curând birocraţii europeni decât şefii de 
stat şi de guvern. Romii sunt, însă, prea prezenţi pentru 

a fi absenţi. Nu e un joc de cuvinte, ci o aproximare crudă 
a realității. 

Statul român a făcut, totuși, gesturi simbolice care-i 
privesc direct. Recunoașterea Holocaustului i-a inclus 
printre victime și pe romi, alături de evrei. Unele decizii 
guvernamentale n-au fost doar simbolice: multe facul- 
tăți au oferit, de pildă, an de an, locuri „rezervate“ pentru 
romi. Dar nici această „favoare“, nici campaniile anti- 
discriminare n-au diminuat în chip semnificativ intole- 
ranța faţă de ei. 

Reprezentarea politică a minorităţilor a fost adeseori 
argument pentru propagarea în străinătate a tezei unei 
democratizări substanțiale a României postcomuniste. 
Nu trebuie, desigur, exagerat. Legitimitatea regimului 
este dincolo de orice îndoială. Nu și capacitatea sa de a 
diminua inegalitățile. Fiindcă acestea nu dispar doar 
acordând câte un fotoliu de deputat fiecărei minorități 
care nu trece pragul. Gestul politic trebuie dublat de 
intervenție socială. 


Cât contează votul? 


Democraţiile sunt astăzi electorale. N-au fost mereu așa. 
Secole de-a rândul, procedural vorbind, ele erau asociate 
cu tragerea la sorți. Se credea despre aceasta că asigură 
in chip perfect egalitatea, în timp ce alegerile — folosite, 
de altfel, pentru funcţiile executive, nu pentru cele de- 
liberative — erau văzute ca o metodă aristocratică, întru- 
cât disting pe unul mai bun de ceilalți. În epoca actuală, 
continuăm să considerăm că democraţia este regimul 
egalităţii, pe care o înțelegem, însă, ca absenţă a discri- 
minării în privința accesului la candidaturi, informare, 
campanie şi votare. În treacăt fie zis, în ultimii ani, tra- 
gerea la sorţi a fost reintrodusă în sistemele politice oc- 
cidentale, ca modalitate de alcătuire a unor comitete de 
consultare civică, menite să redacteze o nouă Constitu- 
ție (Islanda) ori să reflecteze la politici ecologice (Franţa). 
Unii cred că ea ar fi și remediul perfect împotriva corup- 
tiei, fiindcă sorții ar putea anula orice rețea construită 
cu scopul spolierii bugetului public. 

Politica românească și-a început mariajul cu votul 
la începutul celui de-al patrulea deceniu din secolul al 
XIX-lea, când s-au organizat primele alegeri pentru de- 
putaţii care reprezentau judeţele în adunările create de 
Regulamentele organice în Valahia şi, respectiv, în Mol- 
dova. Numărul votanţilor era extrem de scăzut: nici măcar 

opt sute în 1831-1832, când s-au ales primele „mădu- 
lare“, cum li se zicea deputaţilor. La plebiscitul de la 
1864, alegătorii erau deja peste şase sute de mii: cifra nu 
trebuie să ne înşele, fiindcă în perioada aceea mai exis- 
tau, totuși, colegii electorale cu câte un singur membru, 
care se convoca pe sine însuși, prezida comisia de numă- 
rare a propriului vot și declara candidatul ales cu una- 
nimitate... Pragul de un milion de votanţi este depășit 
înaintea Primului Război Mondial, dar numai 10% din- 
tre ei alegeau direct, iar restul prin interpuși sau, cum li 
se spune în sistemul american de azi, „mari electori“. 
Scrutinul universal direct va fi inaugurat în România 
abia în 1919. Optsprezece ani mai târziu, când se încheia 
epoca democraţiei interbelice, găsim aproape 4,7 mi- 
lioane de bărbaţi majori pe listele electorale, iar în 1946, 
când încep să voteze și femeile, se ajunge la aproape opt. 
După 1990, corpul electoral a variat între 16,3 și 18,6 
milioane de cetăţeni. 

Cifrele acestea vădesc destul de clar cât contează votul 
în societatea noastră. Amenajarea lui practică a cunos- 
cut o evoluţie sinuoasă. Cine citeşte gazetele din timpul 
campaniilor în vederea alegerilor va descoperi că, în pri- 
mul secol electoral, secretul votului nu era asigurat, ceea 
ce genera și violență. Azi nimeni nu-l mai pune la îndo- 
ială. În schimb, o altă modalitate a votului, şi anume 
obligativitatea, nu a funcționat decât vreo două decenii, 
în epoca interbelică, ce-i drept fără a spori procentajul 
de alegători prezenți la urne. În comunism, când se vota, 
deși doar PCR depunea candidaturi, exprimarea opiniei 
era definită ca un gest de „responsabilitate faţă de țară şi 
partid“. În vremurile postcomuniste, de câte ori a fost 
invocată ca o soluție la absenteism, obligația de a merge 

la urne a părut să fie de-a dreptul ridicolă. Nu e, dacă ne 
uităm la unii dintre europeni — belgienii, bulgarii, ci- 
prioții, grecii sau luxemburghezii —, care consideră că 
dreptului de vot îi corespunde o datorie de a te exprima. 
E, în schimb, caraghioasă nostalgia votului cenzitar, avan- 
sată de comentatori decepționaţi de evoluţii recente ale 
societăţii românești și care cred că soluția problemelor 
de astăzi ar putea veni de la limitarea accesului la urne. 

Formulele electorale au fost şi ele subiect al unor 
schimbări frecvente. În ultimii treizeci de ani, s-au în- 
cercat mai multe variante de sisteme de vot atât la nivel 
local, cât și la nivel naţional. Pentru alegerea primarilor 
s a folosit, mai întâi, scrutinul majoritar în două tururi, 
apoi a fost îmbrățișat cel într-un singur tur, iar din 2016 
incoace multe voci solicită revenirea la formula ante- 
rioară. Modificări s-au produs și în privinţa ratei de par- 
Licipare: la debutul tranziţiei, primul tur nu era validat 
decât dacă majoritatea alegătorilor ajungeau să voteze; 
ulterior, pragul acesta a fost abandonat, iar acum e posi- 
bil să alegi un primar și dacă vin la urne doar 15% din 
cetățeni. Președinții consiliilor județene au fost desem- 
naţi câţiva ani buni în mod indirect, cu sprijinul majo- 
rităților din fiecare consiliu, iar din 2008 se utilizează 
pentru ei alegerea directă într-un tur. În cazul celor două 
camere, modul de scrutin a fost bazat pe liste și pe dis- 
tribuirea mandatelor proporțional cu scorul fiecărui par- 
tid. Excepţie au făcut două alegeri — cele din 2008 şi din 
2012. Atunci a fost folosit un mod mixt, în care câștigai 
un mandat dacă obțineai majoritatea simplă în nişte 
subdiviziuni ale circumscripțiilor numite colegii sau, în 
cazul candidaților care nu aveau un asemenea scor, pe 
baza unei distribuiri proporționale realizate după ce se 

cumulau -în fiecare județ și la nivel național — voturile 
fiecărui partid ce propusese candidaturi în unele colegii 
sau în toate. Singurele alegeri rămase neschimbate sunt 
cele reglementate în mod expres în Constituţie, și anume 
prezidenţialele, pentru care este prevăzută o variantă de 
scrutin majoritar în două tururi. Condiţia pentru a te 
impune din primul este „foarte tare“: ai nevoie de 50%+1 
din totalul celor înscriși. Nu al celor care votează efectiv, 
ci al celor care apar pe liste. 

Schimbări frecvente în regimul electoral au fost și-n 
trecut. Pare a fi o specialitate românească. Între cele două 
războaie mondiale a fost și mai rău: cetăţenii din Ve- 
chiul Regat şi din Basarabia au votat de trei ori după un 
mod de scrutin foarte liberal, împrumutat de la belgieni 
şi luxemburghezi, care le îngăduia să aleagă candidaţi 
de pe diverse liste de partid — se chema vot panașat —, iar 
transilvănenii și bucovinenii — după regulile britanice 
the first past the post, adică primul clasat câştigă mandatul. 
Abia în 1926 a fost unificat regimul electoral: între altele, 
i s-a adăugat şi o găselniţă italienească, împrumutată de 
la Benito Mussolini, şi anume „o primă electorală“ acor- 
dată învingătorului. Cine ieșea pe primul loc căpăta au- 
tomat jumătate din mandate și doar cealaltă jumătate se 
distribuia proporțional cu rezultatele obținute. Se căuta 
în acest fel stabilitate. N-a fost să fie. Scena politică a fost 
şi mai instabilă ca înainte. 

Am moștenit de la interbelici o iluzie: aceea că soluţia 
oricărei probleme politice este schimbarea din temelii. 
E, în fond, o pasiune revoluţionară. Ea a fost la lucru și-n 
vremurile recente, stimulând discursurile despre „votul 
uninominal“. Dezbaterea a fost confuză, fiind afectată 
de o mare neînțelegere, și anume că o caracteristică a 

circumscripției ar determina calitatea aleşilor. Unino- 
minal este un termen ce indică faptul că într-o circum- 
scripție este distribuit un singur mandat. Alternativa e 
circumscripția plurinominală, cea în care sunt alese mai 
multe persoane, nu una singură. La începutul anilor 2000, 
„uninominal“ a devenit la noi stindardul care i-a reunit 
pe toți cei decepționaţi de calitatea clasei politice. Ei 
considerau că originea răului este utilizarea listelor de 
candidați stabilite de partid. Soluţia propusă pentru a 
remedia toate defectele a fost inventarea colegiilor cu 
un singur loc. 

Efectele schimbării au fost cu totul altele decât cele 
scontate: nu numai că ameliorarea mult așteptată a ca- 
lităţii elitelor nu s-a produs, dar introducerea noului 
dispozitiv electoral a creat aberaţii și-n 2008, și-n 2012. 
Prima dată, partidul care a avut cele mai multe voturi a 
obținut mai puţine mandate decât cel clasat al doilea, 
contrazicând astfel filozofia reprezentării proporționale 
ce fusese proclamată drept principiu al „revoluţiei“. La 
a doua sa aplicare, modul de scrutin a generat o expan- 
dare a parlamentului cu peste o sută de mandate, din 
pricina suprapunerii a două reguli contradictorii de trans- 
formare a voturilor în mandate. Cu trei ani mai devreme, 
cetățenii aprobaseră proiectul reducerii numărului de 
parlamentari de la 469 la 300 iar acum, „revoluţia uni- 
nominală“ le oferea 588. Se înțelege de ce în 2016 „s-a 
schimbat schimbarea“, adică s-a revenit la listele blocate, 
care nu îngăduie cetățeanului să intervină absolut deloc, 
precum în sistemul de vot panaşat, amintit mai sus. 

Eșecul acestei schimbări radicale ne oferă o temă de 
reflecţie însemnată. Termenul-cheie de la care ar trebui 
să pornească dezbaterea nu e uninominal. Și, de fapt, 

nu-i vorba despre un termen, ci despre doi, şi anume 
cuplul majoritar-proporţional. Aceştia desemnează cele 
două mari „filozofii“ ale votului între care orice societate 
politică e obligată să aleagă. Un scrutin majoritar -—indi- 
ferent că este organizat într-un tur sau în două — are un 
singur învingător. În prima variantă, este folosit în țările 
de tradiţie anglo-saxonă şi, întrucât conduce la polariza- 
rea scenei politice și la un sistem cu două partide, are 
drept rezultat crearea unei majorităţi la urne. De aici îi 
provine numele, dar și renumele: acela de a degaja un 
învingător clar. Cealaltă filozofie, ce subîntinde siste- 
mele de vot proporționale, urmăreşte un scop diferit, 
adică reprezentarea cât mai fidelă a diversităţii din socie- 
tate, în particular obținerea unei corespondențe „cât mai 
perfecte“ între procentajul de voturi dobândite de către 
un partid și procentajul de mandate care îi revin la distri- 
buire. Dacă ecologiștii sunt votaţi de 11% dintre alegători, 
algoritmul ar trebui să le asigure 11% dintre mandate. 
În schimb, dacă modul de scrutin e majoritar, cele 11% 
se pot transforma în zero mandate, fiindcă nu poţi câş- 
tiga o competiţie cu acest scor decât dacă toți ceilalți 
participanţi au mai puţin decât tine, situaţie extrem de 
improbabilă în teorie şi imposibilă în practică. 

În principiu, e bine să alegi fie un mod de scrutin, fie 
pe celălalt. Unul dintre efectele lor este degajarea unui 
anume stil politic: întrucât fragmentează câmpul poli- 
tic — uneori la extrem, adică în 5, 6, 7 sau chiar mai multe 
fracțiuni —, formulele de reprezentare proporţională (RP) 
obligă la cooperare. Invers, întrucât polarizează, un scru- 
tin majoritar secretă confruntare cvasi-permanentă. 

Ce relevanţă au toate acestea pentru situaţia din Ro- 
mânia? Una foarte mare. La noi, alcătuirea parlamentului 

sa făcut urmând o filozofie RP. Inclusiv, așa cum spu- 
neam, în perioada interbelică. Fragmentarea parlamen- 
tului este mai accentuată în vremea noastră decât în 
urmă cu o sută de ani. Ce lipsește acum și ce a lipsit şi 
atunci este disponibilitatea pentru compromis. Terme- 
nul acesta are o conotaţie negativă. În democraţiile care 
au adoptat scrutinul proporţional, el este considerat o 
virtute. România e altfel, fiindcă fragmentarea este în- 
soțită de confruntare permanentă, stilul tipic celeilalte 
filozofii electorale. Alegem deputații și senatorii, consi- 
lierii locali și judeţeni cu ajutorul unor formule de vot 
proporţionale, dar împărțim lumea în „ai noştri“ și „ai 
lor“. Imaginarul politic este amenajat ca şi cum ar exista 
doar două tabere, aflate în permanent conflict. 

Una dintre definițiile populismului pornește tocmai 
de la constatarea unei asemenea discrepanțe: o scenă 
politică diversă, structurată în mai multe grupuri, este 
simplificată la maximum şi transformată într-un spațiu 
politic în care orice întrebare are un singur răspuns. Cine 
nu-l acceptă este aruncat automat în categoria „ceilalţi“. 
Un asemenea dispozitiv intelectual diminuează valoa- 
rea votului. 

Nu există la noi o tabără populistă, de dreapta sau de 
stânga. Găsim, în schimb, figuri populiste și-n partidele 
de stânga, şi-n cele de dreapta, şi-n cele pro-europene, 
și-n cele anti-europene. În plus, alianțele electorale fra- 
pile, ca şi existența unor coaliții guvernamentale care 
n-au fost supuse nicicând unui test electoral au relativi- 
zat frontierele politice şi au diminuat riscul unui com- 
portament centripet, adică al apariţiei unei forțe nu doar 
populiste, ci și radicale. Mişcările antisistem au avut un 
succes limitat, dar nu-i exclus ca într-o bună zi altele să 


72 Cristian Preda 


producă o criză majoră. Partidul România Mare a adunat 
în 2000 o cincime din voturile exprimate. Mulţi se tem 
că, un sfert de secol mai târziu, performanţa aceasta ar 
putea fi repetată — ba chiar, zic unii, depășită — de Alianţa 
pentru Unirea Românilor. 


De ce unii merg la urne mereu, 
iar alţii niciodată? 


In mai 1990 s-au ținut primele alegeri libere. La două 
luni după cele pe care le anunţaseră Ceaușescu și tova- 
răşii săi din Comitetul Central. Într-adevăr, dacă nu s-ar 
li produs revoluţia, România ar fi cunoscut în martie 
1990 un nou episod ridicol, în care cetăţenii aveau de 
validat, în circumscripții uninominale, candidaţii pro 
puși de PCR în alegeri pentru Marea Adunare Naţională. 
Din 1975, partidul unic începuse să practice un sistem 
pe care şi nemții din Republica Democrată sau ungurii 
il adoptaseră cu câţiva ani mai înainte, și anume: într-o 
circumscripție erau înscrişi doi sau chiar trei candidaţi, 
toți susținuți de partidul comunist. Ei aveau întotdeauna 
același profil profesional, acelaşi statut social și același 
rang politic: nu se înfruntau, altfel zis, un medic şi un 
scriitor, sau un țăran dintr-o Cooperativă Agricolă de 
Producţie cu un director de întreprindere de ţevi, nici 
un strungar de la Griviţa Roșie cu secretarul de partid al 
judeţului Olt. Nu, cetățeanul comunist avea de ales între 
actorul Octavian Cotescu și actorul Silviu Stănculescu, 
intre un inginer-șef și alt inginer-șef, între rectorul de 
la ASE şi cel de la academia de partid „Ștefan Gheor- 
phiu“. Revoluţia a aruncat la coș acest sistem absurd de 
concurență simulată și a făcut posibil un pluralism 
real. Unul care nu le îngrădea participarea nici măcar 

responsabililor politici ai vechiului regim. O proclama- 
ție adoptată la Timișoara în martie şi susținută zi de zi, 
între aprilie şi mai, de către protestatarii anticomuniști 
din Piaţa Universităţii, a cerut ostracizarea activiștilor 
PCR, inclusiv a foştilor deputaţi din caricatura de parla- 
ment comunist ori a diplomaților ceaușiști. Legea elec- 
torală nu a prevăzut, însă, lustraţia, aşa că au putut să 
intre-n competiţie şi unii dintre cei care-l votaseră preșe- 
dinte pe Ceaușescu în Marea Adunare Naţională. Contra- 
zicând punctul de vedere al revoluționarilor timişoreni 
şi al manifestanţilor bucureşteni, feseniștii, majoritari 
în CPUN, au afirmat că orice fost comunist se poate con- 
verti la democrație. 

Dezbaterea despre candidaturi a fost doar una dintre 
cele care au animat atunci societatea. Altele priveau par- 
tidele ori procedura votării. „Ce se petrece când scruti- 
nul nu e o maimuţăreală?“, se întrebau alegătorii, care 
nu cunoscuseră o viață politică liberă. Așa se explică 
mobilizarea extraordinară de la primele alegeri. Ca să 
voteze, cetățenii au stat la cozi, pe care nu le vedeai vre- 
odată în comunism în astfel de împrejurări. Peste tot se 
întâmplă la fel atunci când popoarele se eliberează de 
tiranie: şi tunisienii sau kosovarii au așteptat ore-n şir 
până să voteze, imediat după ce au scăpat de dictatorul 
Ben Ali şi, respectiv, de dominaţia tiranică a sârbilor. La 
noi, peste 86% dintre cetățeni au mers la urne pe 20 mai 
1990. Niciodată în perioada interbelică nu fusese atins 
un asemenea record. Acum aveai de unde alege: în locul 
unei consultări electorale mimate de la cap la coadă, se 
organiza acum una în care puteai opta între 71 de liste 
diferite. 

Campania nu mai era, ca-n comunism, un monolog 
despre nesfârșite „realizări ale socialismului“, ci o con- 
fruntare în care fiecare căuta să atragă atenţia aşa cum 
putea. Unii erau patetici, alții — pragmatici, iar democra- 
ția era un magnet pentru cetăţeni. Scena politică era, 
desigur, dezechilibrată în favoarea Frontului Salvării 
Naţional, care a obținut același procentaj cu cel al Blo- 
cului Partidelor Democratice din noiembrie 1946, dar se 
dovedea a fi o scenă foarte vie. Nu te plictiseai dacă des- 
chideai televizorul, mai ales că TVR trecuse de la un pro- 
gram de două-trei ore pe zi la unul neîntrerupt. 

Participarea electorală a rămas la cote înalte în anii 
nouăzeci: trei din patru cetățeni au mers la urne în acea 
perioadă. La fel ca peste tot în lume, cele mai multe ab- 
senţe se înregistrau în rândul tinerilor între 18 și 25 de 
ani, iar cei mai activi, electoral vorbind, erau cetăţenii 
care depășiseră 65 de ani. Odată cu consolidarea demo- 
craţiei, ca și-n alte locuri, participarea a început să scadă, 
ajungând la două treimi din corpul electoral în 2000 și 
coborând până la 40% la alegerile parlamentare din 2008 
sau din 2016. În 2020, doar o treime din cei înscriși pe 
liste au mai votat pentru cele două camere. La preziden- 
țiale şi la locale s-au înregistrat rate ceva mai mari, osci- 
lând în jurul pragului majorității. 

O explicaţie a scăderii este, desigur, de ordin demo- 
grafic și administrativ. Devii alegător în momentul în 
care împlineşti 18 ani. Numele îţi este înscris în chip 
automat în registrul votanţilor. În schimb, registrul nu 
elimină la fel de prompt persoanele decedate. Așa a fost 
mai mereu din secolul al XIX-lea până astăzi. Chiar dacă, 
in ultimii treizeci de ani, ţara a înregistrat un declin al 
nașterilor, numărul alegătorilor de pe liste n-a scăzut. 

Dimpotrivă. La scrutinul din 2019, urcase la aproape 19 
milioane (față de 17,2 în 1990). Pe de altă parte, din pri- 
cina emigrației masive şi a votului organizat exclusiv în 
clădirile ambasadelor sau consulatelor României, numă- 
rul efectiv al celor care puteau vota s-a diminuat mult. 
Participarea s-a calculat, însă, în continuare ca și când 
toți cetățenii ar fi avut acces egal la urne. Nu a fost deloc 
aşa. S-a ajuns în situaţia în care unii voiau să își exprime 
opțiunile la Paris, Londra sau Bruxelles, se așezau la cozi 
preț de 4,5 ori 6 ore şi, din motive strict logistice, n-ajun- 
geau să voteze. De fapt, abia din 2016 cetățenii care nu 
locuiesc în țară — așa-numiții „români de pretutindeni“ — 
au putut vota prin corespondenţă ori în mai multe zile 
la consulate şi ambasade. Rata participării în străinătate 
a sporit de la 61 de mii în 2012, la 110 mii patru ani mai 
târziu și la 262 de mii în 2020. Pare încă extrem de puţin, 
dacă ținem seama de mulțimea de români ce locuiesc în 
diaspora, dintre care un milion deţineau, în primăvara 
anului 2023, aşa-numitele „pașapoarte cu domiciliu în 
străinătate“. 

În câteva ocazii, consultările electorale au fost boico- 
tate. Prima dată s-a întâmplat la referendumul de vali- 
dare a Constituţiei din decembrie 1991, la apelul PNȚCD: 
aşa s-a ajuns la „doar“ 10,9 milioane de voturi, cu vreo 
cinci mai puține decât fuseseră la scrutinul din mai 'go. 
Pe când era premier, C. Popescu-Tăriceanu le-a cerut sim- 
patizanţilor lui să nu participe la o consultare, în noiem- 
brie 2007: era vorba despre un referendum care trebuia 
să tranșeze problema modului de scrutin. Un boicot cu 
un impact mult mai mare a fost cel din iulie 2012, tot de 
la un referendum: era vorba despre a doua suspendare a 
lui Traian Băsescu, iar cota de participare a rămas sub 

50 de procente, salvându-l astfel pe preşedinte de la de- 
mitere. În 2018, la o consultare a cetățenilor care viza 
modificarea Constituţiei, s-a înregistrat cea mai mare 
rată de absenteism, deși formațiunea care solicita boico- 
lul — Uniunea Salvaţi România — avea în acel moment o 
influenţă redusă în parlament: doar doi din zece cetăţeni 
au ajuns la urne. Recordul absolut, greu de depășit, este 
foarte vechi: a fost stabilit la alegerile pentru adunarea 
ad-hoc din Moldova din 1857, când unioniștii au simțit 
că pierd dacă votează, așa că au descurajat participarea 
intr-atât încât în unele colegii prezenţa a fost de opt 
procente... 

În vremurile noastre, participare foarte slabă a fost 
la alegerile europene. Nici măcar 30% n-au venit la pri- 
mele două scrutine care trimiteau deputaţi români în 
Parlamentul European. În fine, la alții a fost şi mai rău: 
slovacii vor fi greu de întrecut în privinţa chiulului elec- 
toral, fiindcă la alegerile pentru PE din 2014, 83% dintre 
ei au stat acasă. Și-n cazul lor, ca şi-n al nostru, explicația 
dezinteresului este, de fapt, banală: partidele erau de 
acord în privinţa chestiunilor europene. Atunci când e 
consens între politicieni, participarea la vot scade: de ce 
să mergi la un scrutin ca să alegi între inși care-ţi spun 
riguros același lucru? Când există o miză, adică o con- 
troversă, participarea urcă. Așa s-a întâmplat la alegerile 
noastre europene din 2019, care au fost un test pentru 
partidul de la guvernare, prezenţa fiind stimulată și de 
un referendum despre politici anticorupţie, convocat de 
către preşedinte: participarea a urcat de la 31%, cât fusese 
în 2014, la 51,2%, procent care se va dovedi mai mare 
decât la prezidenţialele ținute şase luni mai târziu. 

Dar de ce unii merg mereu la vot, iar alții doar uneori 
ori chiar niciodată? 

Dezamăgirea politică este sursa principală a absen- 
teismului. Ca, de altfel, și a lipsei de fidelitate faţă de un 
candidat. Unele evoluții sunt de-a dreptul dramatice. 
Opțiunile favorabile primului preşedinte postcomunist 
au descrescut scrutin după scrutin, ajungând de la peste 
12 milioane de voturi în 1990 la patru milioane zece ani 
mai târziu. E ceva, nu? Când comparăm, așa cum am 
făcut şi pentru Iliescu, sprijinul acordat lui E. Constan- 
tinescu la turul întâi al prezidenţialelor, constatăm că 
în 1996 el fusese abandonat de unii dintre votanţii din 
1992. S-au răzgândit aceştia în turul decisiv și l-au făcut 
preşedinte? Probabil că, în majoritatea lor, au făcut-o. 
Revenirea e întotdeauna posibilă. Mai ales că, la un scru- 
tin în două tururi, în primul alegi cu adevărat, iar în al 
doilea doar tranşezi între cei doi competitori rămași în 
cursă. Realinierile sunt şi ele un capitol foarte spectaculos. 
Sunt frecvente atunci când partide sau alianţe influente 
sunt slăbite ori ajung chiar să fie înlocuite cu totul. 

Primul deceniu postcomunist a avut trei actori rele- 
vanţi care, după 2000, au dispărut: este vorba despre 
Partidul Naţional Ţărănist Creștin Democrat, Partidul 
Unităţii Naţionale Române și Partidul Social Democrat 
Român. PNȚCD a fost „nucleul dur“ al anticomunismu- 
lui, asumat de Convenţia Democratică, învingătoare în 
alegerile din 1996, PUNR a fost expresia naționalismului 
anti-maghiar, care a introdus în spaţiul politic un clivaj 
etnic, iar PSDR a reluat tradiția stângii democratice di- 
nainte de al Doilea Război Mondial. După alegerile din 
2000, cele trei partide au dispărut, pe diverse căi — fie 
n-au mai trecut pragul, fie s-au topit în alte partide. Unde 

s au dus alegătorii lor? Nu ştim cu precizie, dar e clar că 
unii dintre ei, decepționaţi de manevrele liderilor, au 
preferat să stea acasă. Alţii s-au reorientat. 

Candidaţii la președinție au ușurat transferul simpa- 
liilor. De pildă, bazinul electoral al lui T. Băsescu a fost 
alimentat la prima sa victorie prezidenţială din două 
surse principale — votanţi PNL şi votanți PD — care nu 
avuseseră niciodată în scrutinele anterioare un candidat 
comun în turul întâi. Dar au intrat în bazinul său şi foşti 
alegători PNŢCD, care s-au aliniat taberei anti-PSD întru- 
cât erau anticomuniști, ca și unii dintre PUNR-iști, care 
se învecinaseră ideologic în Ardeal cu votanţii demo- 
crați, sau foști pesederiști care n-au acceptat să fie pese- 
dişti, după ce formațiunea lor s-a unit cu cea a lui Iliescu 
și Năstase. 

Alegerile prezidenţiale din 2014 ne îngăduie să ob- 
servăm o altă dimensiune a fenomenului realinierilor 
și, prin el, a participării. Intrat în PNL cu doar câteva 
luni înainte de scrutinul pentru Palatul Cotroceni, Klaus 
lohannis a recuperat nu numai electoratul care votase 
în 2009 cu candidatul naţional-liberal, dar și votanții 
care optaseră pentru adversarul principal al acestuia, 
și anume candidatul PDL, formaţiune care fuziona în 
2014 cu PNL, sub numele acestuia. Un politician „para- 
șutat“ într-un partid a produs sinteza unor electorate 
distincte. 

Ştim, în schimb, foarte puţine lucruri despre alegă- 
torii care au pus ştampila mereu pe numele perdanţilor 
sau despre cei decepționaţi de candidaţii trimişi la Co- 
troceni cu sprijinul lor şi care, după o vreme, nu mai 
merg la urne. Sunt subiecte neexplorate, fiindcă nu 
avem la dispoziţie biografii de vot şi, cu atât mai puţin, 

profiluri-tip ale alegătorilor. Ce ştim este că, în unele 
momente, dezamăgirea votanţilor a atins cote înalte. 
S-a ajuns până în punctul în care tineri cetățeni defilau 
mândri cu tricouri pe care scria: „mă p.ș pe el de vot“. 
Mișcările civice din ultimii ani n-au condus la o sporire 
a participării şi, deocamdată, nici la o realiniere specta- 
culoasă. 


Ce-am decis la referendumuri? 


Dacă de la mijlocul secolului al XIX-lea până în 1989 
românii au fost chemaţi de șase ori la referendumuri — 
unora dintre ele li s-a spus plebiscite! —, în epoca postco- 
munistă am avut opt asemenea consultări. De ce au fost 
aşa de numeroase? Ce anume s-a hotărât în fiecare caz 
în parte? E vreo legătură între cele din vremea noastră 
şi referendumurile mai vechi? 

Primul care a folosit acest controversat instrument al 
politicii moderne a fost Alexandru Ioan Cuza. În primă- 
vara lui 1864, domnitorul a intrat în conflict cu Adunarea. 
Deputaţii îl destituiseră pe premierul Mihail Kogălni- 
ceanu, care voia să treacă o lege agrară considerată „revo- 
luționară“. Așa că principele, care îl susținea pe cel demis, 
a dizolvat camera și i-a chemat pe dorobanţi să-i evacueze 
pe deputaţi din sala în care deliberau. Peste o săptămână, 
circa 684 de mii de alegători veneau la urne ca să spună 
dacă sunt de acord cu așa-numitul Statut Desvoltător al 
Convenţiei de la Paris. Prin acest text cu valoare constitu- 
țională, Cuza inventa Senatul şi fabrica o lege electorală 
care dădea întâietate alegătorilor din orașe, deschişi la 
modernizarea ţării. Doar 1.307 de cetățeni i s-au opus, 
numele lor fiind înscrise pe o listă specială. 

După aproape doi ani, în martie 1866, un corp de vo- 
tanţi cam de aceleași dimensiuni era chemat să decidă 


82 Cristian Preda 


dacă voia desemnarea lui Carol I ca „principe suveran al 
Principatelor Unite“. Consultarea se ținea la circa o lună 
după ce Cuza fusese debarcat, iar deputații și funcțio- 
narii statului îi juraseră credință unui frate al regelui 
Belgiei, pe nume Filip de Flandra. Care n-a acceptat, însă, 
preluarea guvernării românilor. Plebiscitul era organizat, 
de aceea, pentru a bătători drumul unui Hohenzollern 
spre tronul de la București cu ajutorul voinței populare. 
Rezultatul a fost mai mult decât clar: doar 224 de români 
au zis „nu“, în vreme ce 685.969 — „da“. Am luat, totuși, 
ceva şi de la mofturosul belgian, şi anume Constituţia 
țării sale, cea mai liberală din câte s-au scris în Europa. 

Este unul dintre motivele pentru care, vreme de şapte 
decenii, poporul n-a mai fost deranjat cu referendumuri, 
fiind invitat doar la alegeri. În februarie 1938, Carol II a 
propus țării o nouă Constituţie. Făcea asta după ce ho- 
tărâse să nu mai convoace parlamentul ales în decem- 
brie 1937 şi numise membrii unui guvern căruia i s-a zis 
„tehnocrat“, deşi-l avea în frunte pe patriarh. Care înlo- 
cuise în funcție un poet, Octavian Goga. Votul la plebis- 
cit era obligatoriu şi a durat de la opt dimineaţa la cinci 
după-amiaza. Înainte de scrutin, s-au ținut slujbe, iar pe 
străzi au defilat, zicea o gazetă, „şcoli, străjeri și premili- 
tari cu muzici“. Aproape 4,3 milioane de cetățeni au fost 
de partea domnitorului și numai 5.483 figurează în scripte 
ca potrivnici. Constituţia astfel aprobată a fost în vigoare 
doar doi ani și șapte luni. 

Cel care a suspendat-o, Ion Antonescu, a organizat și 
el, dar nu un singur referendum, ci două. Cetăţeanul a 
fost întrebat, în ambele ocazii, dacă „aprobă chipul cum 
mareşalul a condus Țara de la 6 septembrie 1940“. Era 
data preluării puterii. Prima consultare s-a ținut între 

2 și 5 martie 1941, a doua trebuia să dureze din 9 până-n 
12 noiembrie, dar a fost prelungită cu trei zile, întrucât 
dictatorul de dreapta a văzut că mobilizarea era slabă şi 
nu îngăduia aşa ceva, fiindcă ocupase între timp teritorii 
ce votau și ele. A avut, până la urmă, de partea lui 3,4 
milioane de cetăţeni, după ce adunase — cu jumătate de 
an mai devreme — 2,9 milioane de sufragii. A fost singura 
dată în istoria noastră când alegătorii au venit la urne 
incolonaţi în ordine alfabetică: cei al căror nume înce- 
pea cu litere de la A la L au mers la secţiile de vot doar 
dimineaţa, iar celor de la M la Z le-au fost rezervate du- 
pă-amiezile. Numărul celor care s-au împotrivit a fost, 
in martie, de 2.996, iar în noiembrie — de 68. Un record, 
nu-i așa? „Unanimitatea țării s-a aşezat alături de mare- 
șalul Antonescu“, nota un cronicar al acelor vremuri. 

Recordul a fost bătut în vremea lui Ceaușescu, într-o 
zi când nici măcar o singură voce nu a mai fost împo- 
trivă. Se întâmpla în toamna lui 1986. Secretarul general 
al PCR a modificat mai întâi Constituţia, fiindcă aceasta 
nu prevedea organizarea de referendumuri. Tema supusă 
aprobării populare era formulată așa: „reducerea cu 5% 
a armamentelor, efectivelor și cheltuielilor militare ale 
României“. Țara era pe atunci membră a Pactului de la 
Varşovia, alianță îndreptată împotriva NATO. În oraşe 
se făcuseră deja mitinguri pentru pace, dar dictatorul de 
stânga a vrut cu tot dinadinsul să arate că are parte de 
susținere totală, aşa că i-a consultat cu privire la cei 5% 
și pe tinerii cu vârste între 14 și 18 ani. Statisticile sunt 
realmente şocante: n-ar fi lipsit de la apelul referendar 
decât 4 adolescenţi și 233 de adulți. 17.650.974 de români 
au zis „da“ și nu s-a consemnat nici măcar un „nu“. Peste 

trei ani, mult plebiscitatul Ceauşescu era împușcat la 
Târgovişte. 

În deceniile postcomuniste, referendumurile au fost 
tot atât de numeroase ca și scrutinele prezidenţiale. Pri- 
mul dintre ele a privit, din nou, o Constituţie. Este vorba 
despre cea discutată în primul parlament ales după că- 
derea regimului comunist, în care două treimi din depu- 
taţi erau de la Frontul Salvării Naţionale. Așa cum notam 
deja, țărăniștii au cerut atunci boicotarea referendumu- 
lui de aprobare, între altele fiindcă nu s-a pus la vot în 
chip explicit și distinct forma de guvernământ, adică 
alegerea între republică și monarhie. N-au avut prea mult 
succes. Peste 8,4 milioane de alegători au fost de acord, 
pe 8 decembrie 1991, cu noul act fundamental, iar 2,2 
milioane s-au declarat contra. Diferenţa dintre tabere 
era semnificativă, dar a fost, totuși, prima dată când îm- 
potrivirile au depășit o cotă ridicol de mică. 

În octombrie 2003, a avut loc un referendum de vali- 
dare a unor modificări constituţionale. Unele articole 
noi afirmau supremaţia dreptului european asupra celui 
naţional, în vederea aderării la UE. Dar miza cea mai 
însemnată a referendumului, din punct de vedere al po- 
liticii interne, a privit durata mandatului prezidenţial, 
care a crescut de la patru la cinci ani. Guvernul acelei 
perioade, unul social-democrat, s-a dat peste cap ca să 
aducă la urne jumătate din corpul electoral, fiindcă atât 
era pragul necesar pentru ca rezultatul să fie valid. Pro- 
gramată într-o sâmbătă, consultarea a fost prelungită și 
pentru a doua zi, ca să se obțină miraculosul procent. 
Plecaţi la vânătoare de cetăţeni, organizatorii au plimbat 
urnele prin cinematografe, bâlciuri, baruri și parcări. 

Numărul celor care s-au opus revizuirii a fost de zece ori 
mai mic decât al celor care au fost de acord cu ea. 

În 2007, mașinăria s-a pus din nou în mișcare. De data 
aceasta, a fost vorba despre suspendarea preşedintelui 
Traian Băsescu. Procedura mai fusese lansată și în 1994, 
împotriva lui Ion Iliescu, dar în acel an parlamentarii 
ascultaseră de avizul formulat de Curtea Constituţio- 
nală, care a considerat că nu sunt motive pentru a-l pe- 
depsi pe șeful statului atât de aspru. Așa că nu s-a ajuns 
la un vot popular, prevăzut ca mecanism de confirmare 
a deciziei luate în camerele reunite. Treisprezece ani 
după aceea, CCR a decis că nu e îndreptăţită nici suspen- 
darea preşedintelui Băsescu, dar 322 de deputaţi și sena- 
tori au votat-o totuși. La urne n-au venit decât 44,5% din 
alegători, așa că încercarea de demitere a fost invalidată, 
fiindcă era nevoie de majoritatea absolută a celor înscriși 
pe listele electorale. Dintre cei prezenţi, 75% s-au opus 
suspendării. 

Câteva luni mai târziu, șeful statului era cel care ini- 
ţia o consultare populară. T. Băsescu a propus un nou 
mod de scrutin, mai precis i-a întrebat pe cetățeni dacă 
erau de acord ca, „începând cu primele alegeri care vor fi 
organizate pentru Parlamentul României, toți deputații 
și senatorii să fie aleşi în circumscripții uninominale, pe 
baza unui scrutin majoritar în două tururi“. Guvernul, 
condus de C.P. Tăriceanu, era împotrivă, așa că a forțat 
demobilizarea, organizând, de pildă, birouri de vot sepa- 
rate pentru referendum, deși în aceeași zi se țineau pri- 
mele alegeri românești pentru Parlamentul European. 
Cum în privinţa noii formule electorale s-au pronunţat 
doar un sfert dintre cetățeni, consultarea n-a fost de nici 
un folos. Peste câteva luni, guvernul modifica sistemul 

de votare, dar nu așa cum indicase la referendum o ma 
joritate zdrobitoare a celor ajunși, până la urmă, la urne. 

În noiembrie 2009, când avea loc primul tur al scru- 
tinului prezidenţial, Traian Băsescu a iniţiat nu unul, ci 
două referendumuri. Primul dintre ele viza desființarea 
Senatului, iar al doilea propunea ca numărul maxim de 
parlamentari să fie de trei sute. Ambele propuneri au 
fost larg susținute: 72% din electori voiau o cameră, nu 
două, iar 83% credeau că ne descurcăm mai bine cu trei 
sute de aleşi. Rezultatele au fost valide, fiindcă prezența 
a depăşit pragul de 50% +1, dar legiuitorii le-au ignorat 
până în ziua de azi. Pretextul a fost acela că referendumul 
era doar consultativ. Solicitată să se pronunţe, Curtea 
Constituţională a indicat că orice viitoare revizuire va 
trebui să țină seama de rezultatul din 2009. 

După trei ani, o nouă suspendare a aceluiași preşe- 
dinte şi un scenariu identic: CCR a considerat că nu erau 
motive pentru o asemenea decizie, majoritatea anti-Bă- 
sescu a zis că vrea, totuși, să-l demită și a validat în par- 
lament suspendarea, iar la secţiile de votare au ajuns 
numai 46% dintre cei înscriși pe liste. A existat însă o 
diferenţă față de 2009: în proporţie covârșitoare, cei veniţi 
la urne, în ciuda boicotului cerut de Băsescu și aliaţii săi, 
s-au pronunțat în favoarea demiterii. Nemulțumiţi că 
nu le-a ieşit nici de data asta mașinațiunea, fiindcă pra- 
gul de confirmare n-a fost atins, adversarii președintelui 
au vrut să modifice listele electorale după ce consultarea 
se ținuse deja. N-au reușit. Ar fi fost ceva unic în lume! 
Totul a fost un circ, ale cărui ecouri nu s-au stins nici acum. 

Actualul preşedinte a fost și el ameninţat, de câteva 
ori, cu suspendarea. Deocamdată, a fost scutit de o aşa 
emoție. A propus, în schimb, la începutul lui 2017, un 

referendum despre lupta anticorupţie. Parlamentul a 
avizat propunerea, dar lohannis a amânat organizarea lui, 
deși unele grupuri care au mobilizat strada în aceeași 
perioadă i-au cerut să cheme urgent cetăţenii în secțiile 
de votare. Situaţia era nouă: de obicei, s-a trecut repede 
la fapte, când a venit vorba să fie întrebat poporul. Până 
să se hotărască șeful statului, o coaliție de biserici a pro- 
vocat, cu susținerea principalelor partide — PSD şi PNL — și 
a unui număr de trei milioane de cetăţeni, un referen- 
dum care viza modificarea articolului constituțional ce 
definește familia. Se urmărea confirmarea definiţiei tra- 
diţionale a căsătoriei, ca uniune între un bărbat și o fe- 
meie. Întreprinderea s-a dovedit un eşec: deși 3,5 milioane 
de cetăţeni au fost de acord în octombrie 2018 cu propu- 
nerea iniţiatorilor și doar 250 de mii s-au declarat împo- 
trivă, rezultatul a fost neconcludent, fiindcă pragul de 
participare — deşi scăzut de-acum la 30% -n-a fost atins. 
Peste câteva luni, Klaus Iohannis a ţinut, simultan cu 
alegerile europene, și referendumul anticorupţie mult 
aşteptat: întrebaţi dacă sunt de acord cu interzicerea 
amnistiei și graţierii pentru infracţiuni de corupţie şi cu 
interzicerea adoptării de ordonanţe de urgenţă în ches- 
tiuni de justiţie, electorii l-au sprijinit pe preşedinte. 

Aceasta este o constantă a istoriei noastre politice: 
referendumurile au fost legate de capul statului. Care 
a ieşit tot timpul învingător din asemenea experienţe. 
Chiar dacă, așa cum am menţionat, succesul a fost tre- 
cător. 


Există vreun secret al reușitei în alegeri? 


Din 1990 până în 2020 au depus candidaturi la alegerile 
legislative, singure sau în alianţă, 226 partide politice și 
uniuni ale minorităților. 60% dintre ele au făcut-o o sin- 
gură dată. Unele dintre acestea au fuzionat cu partide 
mai puternice, dar cele mai multe au dispărut pur şi 
simplu imediat după ce au consumat o primă aventură 
la urne. De fapt, doar treisprezece organizaţii au fost 
nelipsite de la cele nouă scrutine: între ele sunt numai 
două partide — PNL şi Partidul Ecologist Român —, restul 
de unsprezece reprezentând minoritățile naţionale. Și 
mai interesant este faptul că numai zece din cele 226 de 
formaţiuni politice înscrise în alegeri au reușit să treacă 
un test considerat elementar pentru soliditatea unui par- 
tid, şi anume să intre în parlament de minimum trei ori. 
Pătrunderea în cele două camere este condiționată, în- 
cepând din 1992, nu doar de numărul total de mandate 
ce pot fi distribuite, ci şi de un prag electoral fixat iniţial 
la trei procente și urcat, începând de la alegerile din 2000, 
la cinci la sută şi, respectiv, opt-zece la sută pentru alian- 
tele politice, în funcţie de numărul partenerilor asociați. 

Care sunt cele zece partide merituoase? 

Majoritatea nu mai există sau au o existență foarte 
precară. Partidul Ecologist Român și Partidul Unităţii Na- 
tionale Române au avut aleşi în primele trei parlamente, 

nu și-n următoarele. Aşa cum indicam deja, PER a mai 
prezentat candidaţi şi-n următoarele alegeri, în vreme 
ce PUNR, fondat și dominat de Gheorghe Funar, s-a frag- 
mentat și apoi s-a topit în mai multe formațiuni, cu puţin 
timp înainte de intrarea României în UE. 

Partidul Naţional Ţărănesc Creştin Democrat, condus 
în prima jumătate a anilor '9o de carismaticul Corneliu 
Coposu, a fost pilonul Convenţiei Democratice, având 
deputați și senatori tot după primele trei alegeri. Au 
urmat trei scrutine ratate. În 2012, PNŢCD a reușit un 
come back discutabil, în cadrul unei coaliții de centru- 
dreapta, obținând câte un mandat în fiecare cameră. A 
redevenit, apoi, irelevant, iar la ultimele alegeri s-a apro- 
piat de PSD, principalul său adversar de la debutul tran- 
ziției. 

O altă formaţiune foarte activă în prima parte a epocii 
contemporane, dar care a trecut pragul numai din 1992 
în 2004, este Partidul România Mare, condus de un fost 
poet de curte al cuplului Ceauşescu, Corneliu Vadim 
Tudor. Căderea sa electorală a fost la fel de spectaculoasă 
ca şi-n cazul național-țărăniştilor: de la cele peste 2,2 
milioane de voturi adunate în anul 2000, PRM a picat la 
83 de mii de voturi în 2016 şi la 38 de mii în 2020. 

A dispărut cu totul şi Partidul Conservator (PC), care 
a fost înființat în 1991, sub numele de Partidul Umanist 
Român (PUR), de către Dan Voiculescu, un colaborator 
dovedit al Securităţii. PUR/PC este un caz aparte: a căpă- 
tat statutul de partid parlamentar de cinci ori, între 2000 
şi 2016, de fiecare dată ca satelit al social-democraţilor. 
N-a avut prea mulți aleşi cât să facă grupuri care să con- 
teze în configurarea unor politici. A servit, însă, contu- 
rării unor majorități, de pildă în 2004, când şi-a părăsit 

aliatul din alegeri ca să intre-n guvern, drept pentru care 
i s-a spus „soluția imorală“. Și-a folosit mereu brațul me- 
diatic — Antena 3 — pentru șantaj și linșaj. 

Refondat de Sergiu Cunescu, Partidul Social Demo- 
crat Român are, de asemenea, patru reușite, la primele 
patru alegeri postcomuniste. Parcursul e special, fiindcă 
mai întâi PSDR a câștigat accesul în cameră candidând 
singur, iar după aceea a avut câte zece deputați în cadrul 
a trei alianţe diferite: prima dată s-a găsit alături de 
PNŢCD, apoi a făcut cartel cu Partidul Democrat, iar la 
urmă s-a aliat cu Partidul Democraţiei Sociale din Ro- 
mânia (PDSR), cu care a și fuzionat nu mult după scruti- 
nul din 2000. 

Născut din Frontul Salvării Naţionale și aflat până în 
2005 tot la stânga spectrului politic, Partidul Democrat 
a avut deputaţi și senatori între 1992 și 2012, la ultimele 
două alegeri din acea perioadă candidând sub numele 
Partidul Democrat Liberal, după ce integrase în rândurile 
sale o facțiune din PNL. În 2014, cu câteva luni înainte 
de prezidenţiale, a fuzionat cu PNL, sub numele acestuia. 
Până atunci, PD/PDL candidase fie singur pe liste (1992, 
2000 şi 2008), fie în coaliţii la celelalte scrutine - ali- 
niindu-se cu PSDR în 1996, cu PNL în 2004 şi cu PNȚCD 
şi Forţa Civică în 2012. 

Naţional-liberalii au lipsit doar din camerele alese în 
1992, atunci când au avut nesăbuita idee de a-l propune 
drept candidat la preşedinţie pe fostul rege Mihai și când 
s-au retras din Convenţia Democratică din România, 
după ce participaseră la locale în cadrul acestei alianțe 
anticomuniste. Liberalii au redevenit membri ai CDR în 
1996, urmând apoi un parcurs sinuos și având la fiecare 
scrutin un alt lider: singuri în 2000, sub conducerea lui 

M. Ionescu-Quintus, aliați cu democraţii patru ani mai 
târziu, când șef le era Theodor Stolojan, iarăşi singuri în 
2008, sub bagheta lui C. Popescu-Tăriceanu, în alianță 
cu PSD în 2012, după cum a vrut Crin Antonescu, din 
nou singuri în 2016, având la cârmă pentru prima dată 
o femeie — Alina Gorghiu, şi în 2020, cu Ludovic Orban 
în frunte. 

PSD a rezultat din contopirea facțiunii minoritare din 
FSN cu social-democraţii tradiționali. E cel mai influent 
partid din România: exceptând alegerile din 2012 — când 
a obţinut cel mai bun scor la urne, dar cu opt aleși mai 
puţin după distribuirea mandatelor -, această forma- 
țiune a avut întotdeauna cel mai mare grup parlamentar 
și-n Cameră, și-n Senat. S-a întâmplat așa inclusiv atunci 
când a fost învinsă de către coaliția din 1996, întrucât 
partidele componente ale CDR au alcătuit grupuri par- 
lamentare distincte. Partidul din care a făcut parte Ion 
Iliescu și care a fost condus pe rând de Adrian Năstase, 
Mircea Geoană, Victor Ponta, Liviu Dragnea, Viorica Dăn- 
cilă și Marcel Ciolacu a câștigat în medie 124 de mandate 
de deputaţi în legislaturile din 1992 până acum, când 
Camera a avut între 329 și 412 fotolii. Comparaţia cu 
următoarele două grupări politice ne îngăduie să măsu- 
răm influenţa lor reală: democraţii au avut în medie 56 de 
deputaţi, iar național-liberalii — 60. Este interesant de 
constatat că fuziunea PDL-PNL nu a echilibrat raportul 
de forțe din parlament, în 2016, social-democraţii obți- 
nând 154 de mandate în camera inferioară şi 67 în cea 
superioară, față de 69 şi respectiv 30, câte au adunat ad- 
versarii lor neo-peneliști. Abia în 2020 situația s-a ame- 
liorat în favoarea naţional-liberalilor, care au crescut la 
41 de mandate în Senat (faţă de 47 pentru PSD) și la 93 în 

Camera Deputaţilor (faţă de 110, câte au adunat princi- 
palii lor competitori). 

Cea de-a zecea formaţiune care a pătruns în parla 
ment de cel puţin trei ori este UDMR. De fapt, aceasta e 
singura care a avut aleși în toate cele nouă legislaturi de 
până acum. Media nu-i foarte mare — 23,5 deputaţi și 20,3 
senatori —, dar constanța e remarcabilă, cu atât mai mult 
cu cât este vorba despre o organizaţie care a participat 
întotdeauna cu liste proprii, fără a se alia, altfel spus, cu 
vreo alta. 

Strategiile electorale ale premianţilor enumeraţi nu 
urmează o regulă unică. Cei mai mulţi au reușit com- 
binând asocieri în alianţe electorale sau politice și par- 
ticipări pe liste proprii. Dacă luăm în seamă victoria în 
alegeri, nu simpla accedere în parlament, observăm că 
aceasta a aparținut de patru ori unor coaliții, și anume 
Convenţiei Democrate Române în 1996, Polului Demo- 
crat Social din România (alcătuit din PDSR, PSDR și PUR) 
în 2000, Uniunii Naţionale PSD+PUR în 2004 şi Uniunii 
Social-Liberale, având în componenţă PSD, PNL, Uniunea 
Naţională Progresul României și PC, în 2012. 

O caracteristică interesantă a sistemului politic din 
România este așa-numita partitocrație. Noţiunea descrie 
confiscarea scenei politice de către un număr limitat de 
formaţiuni politice. Acestea blochează, de comun acord, 
accesul altor actori la reprezentare, pe diferite căi — con- 
strângeri birocratice de constituire a unor noi partide, 
prag electoral ridicat, finanţare consistentă de la buget 
a grupurilor parlamentare etc. etc. În plus, cartelizate, 
partidele confiscă statul, profitând de subsidiile publice și 
de alte avantaje oferite de dominaţia exercitată asupra spa- 
țului politic. Fenomenul acoperă intervalul 2000-2012, 

adică trei legislaturi, o perioadă în care nici măcar un 
singur partid nou n-a reușit să pătrundă în vreuna din 
camere. Aceasta este, de asemenea, perioada în care pa- 
tronajul politic — exprimat plastic cu ajutorul formulei 
„baronilor“ locali — a atins apogeul. Jocul politic părea 
să fie controlat de o nouă „monstruoasă coaliţie“, care 
nu mai cuprindea — ca în 1866 — două partide, cel liberal 
și cel conservator, ci mai multe — PSD, PD/PDL, PNL și 
UDMR -, contestate de către un actor antisistem, PRM, 
dispărut după alegerile din 2008. 

Există, de altfel, și un indice de fragmentare sau așa-nu- 
mitul „număr efectiv de partide“, care exprimă în mod 
sintetic profilul sistemului partizan, luând în seamă pon- 
derea formațiunilor parlamentare care obțin minimum 
1% din mandate: indicele vădește în mod clar că, între 
2000 și 2012, sistemul de partide a funcționat ca unul 
multipartidist fără partid dominant şi a generat multă 
instabilitate politică. 

După 2012 au început să intre iarăși în legislativ — așa 
cum se întâmplase în anii nouăzeci — partide noi de la o 
alegere la alta: acum opt ani, a fost vorba despre Partidul 
Poporului- Dan Diaconescu, care a canalizat toate frus- 
trările împotriva elitelor politice. Parcursul său a fost 
foarte scurt, sub durata de viaţă a actorilor minori din 
anii nouăzeci, precum agrarienii din PDAR sau diversele 
facțiuni liberale care contestau monopolul PNL asupra 
liberalismului. În 2016, scrutinul a îngăduit înnoirea 
parlamentului cu alte trei partide: unul intitulat Uniu- 
nea Salvați România, condus de un nou-venit în politică, 
Nicuşor Dan, și două având în frunte un fost preşedinte 
și un fost premier — Mișcarea Populară și, respectiv, Alianța 
Democraților și Liberalilor (ALDE). Se poate oare afirma 

că partitocrația a fost fisurată? Înainte de alegerile din 
2020, credeam că era prea devreme pentru a trage o ase: 
menea concluzie, adăugând că sistemul ar putea evolua 
fie către o sofisticare a formelor de patronaj, fie către o 
instabilitate cronică. Anul politic 2020 a fost special: a 
fost prima dată când alegerile legislative s-au ținut cu 
12 luni după prezidenţiale. Căutând să copieze logica 
anterioară anului 2004 şi să beneficieze de performan- 
tele foarte bune din 2019, PNL a încercat să devanseze 
scrutinul parlamentar și să-l cupleze cu cel local. Pande- 
mia a blocat acest plan. Până la urmă, alegerile pentru 
primării şi consilii au fost amânate și s-au ținut cu trei 
luni întârziere, iar cele pentru camere au respectat ca- 
lendarul inițial. După scrutin, s-a croit o guvernare de 
doar nouă luni, apoi s-a produs o întoarcere la o formă 
politică din trecut, căreia i s-a spus, de altfel, pe numele 
ei vechi, şi anume „rotativă guvernamentală“. Expresia 
fusese folosită în chip peiorativ pentru a descrie ceea ce 
Matei Dogan a numit, referindu-se la sistemul nostru 
politic dinaintea celui de-al Doilea Război Mondial, „de- 
mocrația mimată“. În 2021, expresia a ajuns să desem- 
neze o înţelegere între trei partide — PSD, PNL şi UDMR —, 
înţelegere potrivit căreia primele două formaţiuni ocupă 
poziţia de prim-ministru, rând pe rând, câte un an şi 
jumătate. E vorba despre o formă nouă de cartelizare a 
partidelor. În 2024, miza alegerilor va fi consolidarea 
sau, dimpotrivă, abandonarea cartelizării. 

Discutând despre succes în alegeri, am luat în seamă 
performanţele partidelor la alegerile generale și, mai 
totdeauna, rezultatele de la camera inferioară. Acestea 
au fost anticipate în mare măsură de scorurile partidelor 
la alegerile locale, ținute îndeobște cu 5-6 luni înainte. 

Pe de altă parte, trebuie adăugat că până în 2004 scruti- 
nul prezidenţial a influenţat scorul de la legislative, or- 
dinea primelor două partide sau alianţe fiind fără greş 
ordinea din turul al doilea pentru fotoliul de la Cotro- 
ceni. În schimb, câștigătorul finalelor prezidenţiale din 
2009, 2014 şi 2019 nu a fost anticipat întotdeauna de 
rezultatele alegerilor europene ținute în anii respectivi: 
cu șase luni înainte de realegerea lui Băsescu din 2009, 
PSD a câştigat scrutinul pentru PE, ce-i drept la o dife- 
rență foarte mică față de PDL, partidul care-l susţinea pe 
preşedinte; în 2014, când Klaus Iohannis a fost ales la 
Cotroceni, tot PSD a fost pe primul loc la europene, ceea 
ce a încurajat, de fapt, fuziunea PDL-PNL, partide clasate 
pe următoarele trepte ale podiumului; doar în 2019 or- 
dinea de la prezidenţiale a fost anticipată de scorul de la 
alegerile pentru parlamentul cu sediul la Strasbourg, În 
2024, pe de altă parte, se încheie un ciclu iniţiat cu două 
decenii în urmă: dacă până atunci, cele mai importante 
scrutine — cel prezidenţial și cel legislativ — erau cuplate, 
după această dată, ele au fost ținute separat, din pricina 
prelungirii mandatului pentru șeful statului, de la 4 la 
5 ani. La anul vom avea, de aceea, un moment de bilanţ, 
fiindcă vom putea compara — din punctul de vedere al 
calității democraţiei — dacă politica din 1990-2004 a fost 
mai rea sau mai bună, mai stabilă sau mai instabilă, mai 
echitabilă sau mai injustă decât politica din ultimii două- 
zeci de ani. Fiindcă mai important decât secretul reuşitei 
rămâne transparenţa conștiinței democratice. 

Când a introdus alegerea directă a președintelui în 1990, 
CPUN dorea, aşa cum am spus, să marcheze o despărţire 
clară de comunism, întrucât Ceauşescu fusese desemnat 
în funcţia supremă prin votul membrilor Marii Adunări 
Naţionale. Dar decizia era şi o ruptură în raport cu tra- 
diția instituirii unui șef al statului român. 

Într-adevăr, de la Regulamentele organice până la 
1948, doar doi șefi de stat mai fuseseră aleși. E vorba 
despre domnitorii Gheorghe Bibescu și Al. I. Cuza: pri- 
mul obținuse sprijinul a 131 din cele 179 de „mădulare“ 
ale Adunării Obştești Extraordinare de la Bucureşti în 
decembrie 1842, iar al doilea fusese ales în ianuarie 1859 
atât în adunarea Moldovei, cât și în cea a Valahiei, aproape 
în unanimitate, singura abţinere aparținându-i chiar lui, 
candidat unic într-o alegere despre care mulţi credeau 
că va fi invalidată de otomani. N-a fost. După abdicarea 
lui Cuza și până la abdicarea regelui Mihai, regimul a 
fost monarhic, aşa că problema alegerii unui șef de stat 
nu s-a mai pus decât în interiorul familiei Hohenzollern. 
S-au găsit soluţii, deși nu a fost uşor. A urmat despoţia 
comunistă, care a inventat mai întâi o preşedinţie colec- 
tivă — prezidiul Marii Adunări Naţionale care a avut între 
5 și 19 membri, urmat de Consiliul de Stat, ce reunea între 
13 Şi 22 de tovarăși —, iar în 1974, sceptrul prezidenţial 

unic, înmânat, prin vot unanim, dictatorului din Scor- 
nicești. 

Alegerea directă a preşedintelui era o opțiune popu- 
lară în 1990. Trei sferturi din republicile existente la acea 
dată în întreaga lume o îmbrâăţișaseră. Cam așa e și azi, 
fiindcă sunt rare situațiile în care se modifică modul de 
scrutin pentru o asemenea înaltă demnitate. lar dacă se 
schimbă, se trece în general, cum s-a întâmplat și la noi, 
de la alegerea indirectă la cea directă. Au făcut-o, din anii 
nouăzeci încoace, cinci națiuni europene: bulgarii l-au 
ales președinte pe Jeliu Jelev în parlament și, doi ani mai 
târziu, tot pe el, dar prin vot popular, păstrând de atunci 
încoace acest mod de scrutin; finlandezii au renunțat în 
1994 la sistemul în două trepte — ce cuprindea un vot 
popular, urmat, a doua zi, de deliberarea unor mari elec- 
tori — și-au îmbrățișat şi ei alegerea directă a președintelui; 
patru ani mai târziu, slovacii au făcut o schimbare simi- 
lară; i-au imitat cehii în 2013; la rândul lor, fraţii moldo- 
veni au abandonat în 2016 desemnarea șefului statului 
printr-o super-majoritate parlamentară în favoarea unui 
scrutin direct. 

La București, în 1990, puţini au fost membrii CPUN 
favorabili unei parlamentarizări a alegerii: între ei, lon 
Diaconescu, viitorul lider al PNȚCD. Pentru a candida s-a 
introdus — la propunerea arhitectei Mariana Celac, una 
dintre fondatoarele Grupului pentru Dialog Social - con- 
diția reunirii a o sută de mii de semnături de la cetățeni, 
respingându-se ideea lui Ion Iliescu de a cere doar 251, 
câte erau necesare pentru a fonda un partid. În primăvara 
lui 1990, au fost refuzate şi alte propuneri ce priveau 
președinția: de pildă, cea de a limita numărul mandatelor — 
care va fi impusă abia prin Constituţia din 1991 —, ideea 

de a le solicita candidaţilor certificate de integritate fizică 
şi psihică, cererea de a limita la 70 de ani vârsta aspiran- 
ților la funcția supremă ori cea de a-i exclude din com- 
petiție pe foştii activişti ai PCR. 

Primul scrutin a fost câștigat, de altfel, de un candidat 
din această ultimă categorie, înalt demnitar al regimului 
comunist vreme de trei decenii. Doritori să ajungă în 
jilțul de preşedinte n-au fost prea mulți atunci: doar trei 
s-au înscris în competiţie, doi dintre ei venind din exil- 
unul de la Londra şi celălalt de la Paris. Mandatul a fost 
scurt, pentru că la zece luni după intrarea în vigoare a 
Constituţiei s-au făcut din nou alegeri, la care au venit 
şase candidați. În 1996 s-a atins un record: şaisprezece 
înscriși în cursă. Au urmat trei scrutine cu câte 12 can- 
didați și alte două, inclusiv cel din 2019, cu câte 14 în- 
scriși. În total, la alegerile pentru jilțul de la Cotroceni 
s-au prezentat 68 de cetăţeni. Unii — de mai multe ori. 
Recordul este deținut de Corneliu Vadim Tudor, care și-a 
încercat norocul în cinci scrutine, intrând o dată în finală. 

Există câţiva care au folosit ocazia oferită de compe- 
tiție pentru a ieși din anonimat. Cine auzise, până să-i 
vadă pe lista de vot de la prezidenţiale, de William Brânză, 
John-lon Banu sau Ramona Bruynseels, de Raj Tunaru, 
Ninel Peia ori Ninel Potîrcă, dispăruți, de altfel, din aten- 
ţia opiniei publice imediat după anunțarea rezultatelor, 
care au însemnat — de cele mai multe ori — zero virgulă 
ceva? În alte cazuri, candidaţi cu oarece notorietate au 
vrut s-o sporească printr-o asemenea aventură: cunoscut 
ca vraci, Constantin Mudava a fost în cursă în 1996, aşa 
cum — ştiut ca moderator TV — Alexandru Cumpănașu 
s-a aruncat în luptă în 2019. Alţii dispuneau de notorie- 
tate și au căutat s-o investească politic: e cazul actorului 

Mircea Diaconu la scrutinul prezidenţial trecut sau al 
guvernatorului Băncii Naţionale, care a candidat în 2000, 
dar ambii au luat scoruri modeste, clasându-se pe locul 
patru. 

Câtă vreme alegerile legislative și cele prezidenţiale 
s-au ținut simultan, partidele mici au căutat să-și crească 
şansele de a primi mandate parlamentare cu ajutorul 
unui candidat-vedetă pentru Cotroceni: de pildă, în 1992, 
ecologiștii s-au folosit de Mircea Druc, fost premier al 
Republicii Moldova, iar patru ani mai târziu, Partidul 
Naţional al Automobiliștilor l-a trimis în arenă pe pre- 
ședintele Automobil Club Român, în timp ce, tot atunci, 
tinerii liberali şi intelectualii din Partidul Alianţei Civice 
l-au susținut drept candidat la Cotroceni pe criticul lite- 
rar Nicolae Manolescu. Un caz aparte este cel al campa- 
niilor UDMR, întrucât prezidenţiabilii săi au obținut 
mereu mai puțin decât Uniunea la legislative: deși sunt 
convinși că nu au șanse să câștige, maghiarii folosesc 
totuși ocazia ca să își mobilizeze electoratul fidel și să 
reafirme principiile acţiunii lor politice. 

Nu au lipsit niciodată aventurierii: vorbind o limbă 
română aproximativă, Paul-Philippe de Hohenzollern 
a candidat cu susținerea unui cvasi-inexistent Partid al 
Reconcilierii Naţionale și a adunat sufragiile a 55 de mii 
de cetăţeni. Scorul pare colosal dacă-l comparăm cu cel 
al unui anume Mirel Mircea Amariţei, care a strâns doar 
7.895 de voturi: când s-a înscris, acesta declarase că vrea 
să pună capăt unei competiţii „care de 25 de ani a fost doar 
un circ“. N-a reuşit. Nu este singurul care a avut mult 
mai puţine voturi decât numărul de semnături depuse 
la înregistrarea candidaturii: în 2019, doar jumătate din- 
tre candidați au depășit acest „prag“, urcat începând din 

anul 2000, de la o sută, la trei sute de mii de semnături, 
La scrutinul în care Klaus Iohannis a fost reales au fost 
admişi să participe şi patru pretendenți ale căror sem 
nături erau mai puține decât cere legea ori fuseseră in- 
validate de Biroul Electoral Central întrucât s-au dovedit 
a fi false. Decizii ale CCR le-au îngăduit, totuși, ambițio- 
şilor concurenți să figureze pe buletinele de vot, fiindcă 
judecătorii au infirmat capacitatea membrilor BEC de a 
judeca dacă o semnătură a fost sau nu măsluită. 

Dintre cei șaizeci şi opt de candidaţi intraţi în cele opt 
competiţii ținute până acum, patru au devenit preșe: 
dinţi. Unul singur a reuşit să câştige din primul tur: este 
vorba despre Ion Iliescu, care a adunat peste 85% din 
sufragii în 1990. A fost o situație cu adevărat ieșită din 
comun, căci învingătorul a luat 12,2 din 14,3 milioane 
de voturi. Ulterior, puţini au fost cei care au mai depășit 
patruzeci de procente în prima rundă. Creșterea numă- 
rului de înscriși a influențat, desigur, în chip semnifica- 
tiv fragmentarea spectrului politic. Participarea a scăzut 
și ea, oscilând între 9,2 şi 13 milioane de votanțţi. O vic- 
torie în primul tur a devenit astfel imposibilă. De ce? 
Întrucât, aşa cum am precizat, Constituţia cere — pentru 
o asemenea izbândă — jumătate din totalul corpului elec- 
toral, adică peste 9 milioane de voturi. Statistic vorbind 
şi ținând seama că la urne ajung cam zece milioane de 
alegători, este exclus ca un candidat să depășească nouă- 
zeci de procente în confruntarea cu alți 10, 11 sau 12 
adversari. 

Deşi numărul de alegeri pentru funcția de președinte 
este încă irelevant statistic, se pot desprinde câteva regu- 
larități. Prima priveşte calificarea în finală: au ajuns în 
acest stadiu al competiţiei exclusiv candidații susținuți 

de primele două forțe politice parlamentare. Iar asta s-a 
intâmplat şi atunci când alegerile legislative au fost ți- 
nute simultan cu cele prezidenţiale, şi atunci când ele 
au avut loc cu unul, doi sau chiar trei ani mai devreme 
decât cursa pentru Cotroceni. FSN și CDR în 1992, CDR și 
PDSR patru ani mai târziu, PDSR și PRM în 2000, PDSR și 
Alianţa DA în 2004, PDL și PSD în 2009, PNL și PSD în ul- 
timele două competiţii prezidenţiale și-au trimis candi- 
daţii în finală. Și-au făcut iluzii, altfel spus, toți cei care 
au intrat în cursă cu susținerea altor forțe politice — par- 
tide sau coaliţii — ori ca independenți. Petre Roman în 
1996 și Dan Barna în 2019 au fost mai aproape să-și rea- 
lizeze visul de a intra în finală decât oricare alți candidaţi 
care au sperat să infirme regula enunțată mai sus. 

Victoria n-a aparținut, însă, mereu candidatului pro- 
venit din partidul (sau alianța) care obținuse cel mai 
bun scor la parlamentare. În primele patru alegeri pre- 
zidenţiale s-a întâmplat, ce-i drept, așa, dar nu şi-n urmă- 
toarele patru, când Traian Băsescu și Klaus Iohannis i-au 
înfrânt pe adversarii din PSD, partid câștigător — singur 
sau în coaliție — al tuturor scrutinelor pentru camere din 
perioada 2000-2016. Ceea ce înseamnă că scrutinul pre- 
zidenţial a devenit un mecanism de divizare a puterii: 
cetățenii n-au mai vrut să o încredințeze pe toată unei 
singure tabere. 

O altă deosebire între primul deceniu şi următoarele 
două este aceasta: înfrânți în finale, Emil Constantinescu 
și Ion Iliescu au revenit și au câștigat; după 2000, singu- 
rul finalist înfrânt care a mai candidat a fost Vadim Tudor, 
dar fără a avea vreodată șansa de a repeta intrarea în 
turul al doilea. Toţi ceilalți finaliști înfrânți au făcut 
orice altceva, dar nu o nouă cursă pentru Cotroceni. Nici 

partidele, nici ei înşişi n-au mai dorit să repete experienţa. 
Deocamdată. În 2024 nu-i exclus ca Mircea Geoană, fina- 
listul din 2009, să revină în cursă. Merită observat, de 
asemenea, că nici locul ocupat de un candidat în primul 
tur nu anticipează neapărat victoria sa în cel de-al doilea: 
E. Constantinescu, T. Băsescu și K. Iohannis au câștigat 
În 1996, 2004 şi 2014, deși în primul tur fuseseră depășiți 
de I. Iliescu, A. Năstase ori V. Ponta. 

În fine, vom remarca rolul marginal al candidatu- 
rilor independente: au fost 16 cu totul, unele asumate 
inclusiv de către politicieni consacraţi, care căutau să 
construiască în acest fel o platformă mai largă decât a 
propriului partid şi să anticipeze profilul cerut şefului 
statului, și anume neutru, desprins de orice partizanat. 
Cele mai bune scoruri ale unor asemenea independenți 
au fost consemnate în 2014, în dreptul fostului premier 
Tăriceanu (5,36%) şi al fostei sale ministre de justiţie, 
Monica Macovei (4,44%). Deducem că publicul crede 
mai degrabă în convertirea post-electorală a unui can- 
didat decât într-o prefacere pre-electorală... 


Care președinte a fost cel mai bun? 


De prin 2010 încoace, se fac anchete de opinie despre cel 
mai bun preşedinte pe care l-a avut România. Între op- 
țiunile validate, alături de șefii de stat postcomuniști, îl 
descoperim și pe Nicolae Ceaușescu. Un sondaj îl pla- 
sează chiar în fruntea clasamentului simpatiilor. Unii 
sociologi au mers și mai departe, căutând să vadă dacă, 
decedat în 1989, Ceauşescu ar mai fi votat şi astăzi: s-au 
găsit mereu unii care să răspundă că ar face-o. E, desigur, 
ceva macabru într-o asemenea întrebare şi, evident, în 
dorinţa de a avea în fruntea statului un tiran ucis. Pe de 
altă parte, este clar că nostalgia are şi o versiune româ- 
nească, comparabilă cu cele din societăţile vecine, trau- 
matizate şi ele de comunism, dar tânjind după liniştea 
de cimitir a unei lumi totalitare, al cărei apus par să nu-l 
accepte. Cu toate că au trecut trei decenii şi jumătate de 
atunci. E ca şi cum nemţii și l-ar fi dorit în 1980 pe Hitler 
la putere. E aberant, nu? 

Anchetele pomenite vădesc, de fapt, un singur lucru, 
și anume că modelul autoritar şi paternalist în exercita- 
rea puterii nu a dispărut din percepțiile comune. Este de 
la sine înțeles că el influențează evaluarea președinților 
democrați. Acesta e un termen-cheie în discuţia despre 
„cel mai bun preşedinte“, fiindcă, spre deosebire de dic- 
tatorul comunist, toți preşedinţii pe care i-am avut din 

1990 până azi au fost aleși în cadrul unor competiţii elec- 
torale deschise, iar după intrarea în funcţie au fost criti- 
caţi zilnic pentru acțiunile lor. N-au scăpat, de altminteri, 
nici după ce şi-au încheiat mandatele. A-i asocia cu Ceau- 
șescu este, de aceea, întru totul lipsit de sens. 

Întrucât este un actor politic ca oricare altul, președin- 
tele este evaluat de spirite partizane. Și, aşa cum se ştie, în 
democraţie nu doar opinia individuală este schimbătoare. 
Şi opinia majorităţii fluctuează. Un exemplu banal ne 
ajută să înțelegem că o carieră politică poate urma un 
drum sinuos, tocmai pentru că depinde de majoritate. 
În 1992 și 1996 finalele prezidenţiale au fost identice: 
Iliescu-Constantinescu. Prima a fost câștigată de comu- 
nistul reformator, ce promitea modernizare lentă, fără 
„terapie de şoc“, în vreme ce a doua finală a revenit celui 
care încarna alternanţa, într-un moment în care Româ- 
nia rămăsese singura țară ex-comunistă care nu reuşise 
acest test elementar al democrației. În 2000, am fi putut 
avea o nouă confruntare cu aceiași finaliști, dar preșe- 
dintele în funcție s-a retras atunci când a văzut că mai e 
creditat doar cu 18% din sufragii, lăsând astfel un culoar 
liber celui pe care-l învinsese cu patru ani înainte. 

Pe de altă parte, dacă o privim ca pe o problemă insti- 
tuțională, iar nu ca pe una partizană, analiza mandatelor 
celor patru șefi de stat trebuie să țină seama de faptul 
că România nu este o republică prezidenţială. Singurul 
regim de acest fel din Europa este cel cipriot. Când șeful 
statului conduce guvernul, acțiunea lui îngăduie, la 
limită, o analiză de politici publice precum cea consa- 
crată unui premier dintr-un regim parlamentar. În schimb, 
într-un regim semiprezidenţial precum al nostru, pâr- 
ghiile de care dispune omul de la Cotroceni pentru a 

influenţa guvernul sunt limitate drastic. Acțiunea pre- 
şedintelui, ca și percepția publică a acesteia sunt influen- 
țate în chip decisiv de relaţia sa cu prim-miniștrii. Și una 
e să ai parte, precum Ion Iliescu în cele trei mandate, 
exclusiv de premieri cu care să lucrezi îndeaproape și 
alta este să te afli în situaţia lui K. Iohannis, care, în cei 
cinci ani ai primului său mandat, a coabitat cu patru 
premieri PSD și a cooperat un an cu un premier tehno- 
crat și câteva săptămâni cu un prim-ministru provenit 
din partidul său, pentru ca în al doilea să fi impus la 
cârma guvernului trei peneliști și un social-democrat. 
Care dintre preşedinţi a fost mai bun? 

Răspunsul la întrebarea aceasta poate fi complicat și 
fiindcă este necesar să evaluezi uneori contribuţiile mai 
multora la un „proiect“ pe termen lung, în care fiecare a 
fost implicat într-un fel sau altul. Iată un exemplu: în 
2019, când la Cotroceni era Klaus lohannis, România a 
deținut pentru prima dată preşedinţia Consiliului UE. 
Un lucru imposibil dacă ţara n-ar fi intrat în Uniune la 
1 ianuarie 2007, în timpul lui Traian Băsescu. Aderarea 
nu s-ar fi putut realiza dacă negocierile cu UE nu s-ar fi 
încheiat, lucru consemnat la finele celui de-al treilea 
mandat al lui Ion Iliescu. Iar terminarea negocierilor 
n-ar fi fost posibilă fără... deschiderea lor, produsă în 
2000, sub președinția lui Emil Constantinescu. Înlănţu- 
irea eforturilor mai multor şefi de stat în realizarea unui 
proiect nu este, pe de altă parte, sinonimă cu egalitatea 
de merite. Mai este ceva de care e musai să se țină seama: 
experienţa democratică limitată a cetățenilor români 
în materie de alegeri prezidenţiale. Este nevoie de mai 
multe scrutine de acest fel pentru a putea judeca în 
perspectivă comparativă meritele președinților. Altfel, 

pe termen scurt, rămân în memorie mai degrabă gafele 
decât meritele. 

Să încercăm, totuși, deşi e riscant, un bilanţ al celor 
patru, identificând ce anume ar putea fi asociat cu figu- 
rile lor şi peste cincizeci sau o sută de ani. 

În cazul lui Ion Iliescu, lista e mai lungă, întrucât el 
s-a aflat în fruntea statului vreme de unsprezece ani. 
Crimele din zilele revoluției care au urmat fugii cuplului 
Ceaușescu, confruntările interetnice de la Târgu Mureş 
din martie 1990 și mineriadele din 1990-1991 ce au 
împins societatea în pragul unui război civil au marcat 
cariera primului președinte și au înnodat istoria noastră 
postcomunistă de violențele politice interbelice. Stig- 
matizarea protestatarilor din Piaţa Universităţii cu eti- 
cheta „golani“ a fixat în percepţia publică profilul unui 
lider intolerant. Nu și cu corupţia: deşi el însuși n-a fost, 
pare-se, corupt, mulți dintre apropiații săi au profitat de 
demnităţile publice pentru a se îmbogăţi ilegal. Semna- 
rea unui tratat de prietenie cu muribunda Uniune So- 
vietică a confirmat, pe de altă parte, refrenul din Piaţa 
Universităţii: „Cine-a stat cinci ani la ruşi / Nu poate 
gândi ca Bush“. 

Lui Emil Constantinescu i-au fost reproșate trei lu- 
cruri. Primul e inabilitatea gestionării guvernelor, care 
se bazau, pentru prima dată în istoria noastră modernă, 
pe o largă coaliţie. I s-a obiectat, de asemenea, că nu a 
livrat, ca înlocuitori ai funcționarilor moșteniţi din co- 
munism, cei 15 mii de specialiști ce urmau să schimbe 
faţa țării, promișşi în documentul electoral Contractul cu 
România. În fine, nu i-a fost iertată abandonarea cursei 
de realegere în 2000, care a zădărnicit șansele partidului 
național-țărănist de a mai intra vreodată în parlament. 

O declaraţie în care deplângea victoria Securităţii în fața 
noii clase politice a fost considerată o capitulare. 

Traian Băsescu și-a autodefinit parcursul folosind 
expresia „președinte-jucător“, contrariindu-i astfel pe 
toți cei care vedeau în șeful statului un mediator mai 
degrabă absent decât prezent, exprimându-se mai cu- 
rând în limba de lemn decât folosind expresii colocviale. 
Cele două suspendări — din 2007 și 2012 — au fost justifi- 
cate de către cei care le-au iniţiat fără a indica un articol 
constituțional care să fi fost încălcat, dar citând declara- 
ţii politice, inclusiv una care avertiza asupra pericolului 
ca Marea Neagră să devină „un lac rusesc“. Lui Traian 
Băsescu i-a fost reproșat şi partizanatul luptei anticorup- 
ție, deși în vremea mandatelor sale politicieni din toate 
partidele, inclusiv din cel căruia îi aparținuse, au fost 
anchetați, judecaţi și condamnaţi. Cum după ce n-a mai 
fost la Cotroceni s-a poziționat altfel în chestiunea inde- 
pendenţei justiției, la reproşurile deja enumerate s-a mai 
adăugat unul: fariseismul. 

Succesorul său, Klaus Iohannis, a căutat cu tot dina- 
dinsul să se distanţeze de modelul președintelui-jucător, 
prin prudenţă și discreție. Care au devenit în multe îm- 
prejurări dezangajări şi tăceri publice îndelungi. Unii 
dintre susținătorii săi au considerat că o asemenea linie 
de conduită a ajuns un abandon total al îndatoririlor 
prezidenţiale. Marginalizat de o majoritate agresivă, sus- 
ținută de o Curte Constituţională obedientă, președintele 
a fost acuzat că e dominat de frică, fiindcă a numit un al 
treilea premier PSD, după ce primii doi plecaseră răstur- 
naţi de propria lor tabără. Gestul său a fost interpretat 
drept o lașitate. N-a vrut să riște o suspendare, fiindcă ar 
fi semănat prea tare cu T. Băsescu, au zis unii. În vremea 

celui de-al doilea mandat, a fost acuzat că a adus la pu- 
tere PSD, deşi în campania făcută alături de PNL îi acu 
zase pe social-democrațţi de corupţie şi incompetenţă. | 
s-au mai reproșat protejarea plagiatorilor din tabăra pro» 
prie, deși tot el ceruse „toleranţă zero“ pentru asemenea 
matrapazlâcuri, ca şi transformarea vizitelor externe în 
călătorii de plăcere. 

Uneori, împrejurările sunt cele care schimbă un 
mandat. Nu percepția acestuia, ci acțiunea politică pro- 
priu-zisă. lar schimbările pot fi de-a dreptul dramatice. 
|. Iliescu nu s-a gândit că, în preajma Crăciunului din 
1991, fostul rege Mihai va debarca la București și se va 
îndrepta spre Curtea de Argeş. Nimic nu lăsa să se în- 
trevadă, atunci când a fost ales Emil Constantinescu, 
că el va fi obligat să decidă dacă — da sau nu - îngăduie 
survolarea cerului românesc de mai multe avioane NATO 
care urmau să bombardeze Serbia. Un deceniu mai târ- 
ziu, în ziua în care era confirmată realegerea lui Traian 
Băsescu, nici el, nici suporterii săi nu bănuiau că, după 
numai câteva luni, preşedintele va anunţa tăieri masive 
de salarii pentru toți bugetarii. Și Klaus Iohannis a fost 
luat prin surprindere de încăpățânarea majorității par- 
lamentare de a o suspenda în 2018 pe Laura Codruța 
Kovesi din funcţia de procuror-şef al Direcţiei Naţio- 
nale Anticorupție. 

Modul de gestionare a neprevăzutului construiește 
un portret. În cazurile schițate mai sus, s-au întâmplat 
următoarele: Ion Iliescu a cerut ca mașina regelui să fie 
întoarsă de pe autostradă, iar distinsul călător să fie tri- 
mis cu forța înapoi de unde venise; în martie 1999, E. Con- 
stantinescu a ales să susțină NATO și să scadă în sondaje; 
T. Băsescu şi-a asumat un anunţ ingrat, conştient că are 

o legitimitate mai mare decât premierul, ce fusese slăbit 
de o moțiune de cenzură relativ recentă; K. Iohannis a 
acceptat demiterea celei care, peste doar câteva luni, 
avea să câştige concursul pentru poziția de procuror-şef 
european. 

Președinții rămân în memoria colectivă şi prin inter- 
mediul unor formule lapidare, croite îndeobște în cam- 
panii, dar nu numai. Așa au fost „Sărac, dar cinstit“, cu 
ajutorul căreia s-a autocaracterizat I. Iliescu în 1990, ori 
„Adriane, nici nu știi / Cât de mic începi să fii“, versifica- 
ție folosită de T. Băsescu în confruntarea sa electorală cu 
A. Năstase, ori „Credeţi în Dumnezeu, domnule Iliescu?“, 
întrebarea adresată de E. Constantinescu adversarului 
său în cursa prezidenţială din 1996. Nefiind aşa spontan 
precum ceilalţi, K. Iohannis a rostit puţine fraze memo- 
rabile: una dintre ele a apărut în timpul pandemiei din 
2020, când preşedintele, referindu-se la purtarea măş- 
tilor ce asigură protecția sanitară, avertiza că „în fața 
unei boli, ori eşti precaut, ori eşti prost“. 

S-a spus adeseori, după intrarea României în Uniunea 
Europeană, că țara are nevoie de un proiect. I s-a spus 
chiar așa: proiect de țară. Deocamdată, conturul acestuia 
e imprecis, chiar dacă preşedinţii din vremurile recente 
au chestionat experţi, au făcut seminare și au ținut dis- 
cursuri despre urgenţa unei asemenea busole, care să 
orienteze efortul colectiv. Unele obiective — primirea 
României în Spaţiul Schengen, aderarea la euro sau re- 
forma educaţiei — au devenit proiecte consensuale, dar 
deocamdată nu au fost transformate în realități, aşa cum 
au fost intrarea în UE sau afilierea la NATO. De unde şi o 
anume dezamăgire față de funcţia prezidenţială ca atare. 


În ce fel devii, 
din simplu cetăţean, prim-ministru? 


Machiavelli se întreba pe ce căi o persoană privată de- 
vine principe. Azi, întrebarea ar suna altfel: în ce fel 
ajunge un cetăţean oarecare să conducă guvernul? Să 
vedem. 

De la revoluţie până acum, am avut nouăsprezece 
premieri. Nu-i pun la socoteală pe cei care s-au aflat la 
Palatul Victoria doar pentru câteva zile, ca interimari. Îi 
număr doar pe aceia validați de o majoritate în parla- 
ment și care au avut timp să-și facă, din decembrie 1989 
încoace, cărți de vizită pe care să scrie „prim-ministrul 
României“. 

Îi putem împărţi după mai multe criterii. Dacă îi 
legăm de președinți, descoperim că Ion Iliescu, care a 
făcut trei mandate la Cotroceni, a lucrat cu patru pre- 
mieri. Președinte pentru patru ani, Emil Constantinescu 
a avut trei prim-miniștri. Traian Băsescu — în două man- 
date de câte cinci ani — a văzut depunând jurământul 
patru premieri, iar Klaus Iohannis a bifat deocamdată 
nouă. Dacă, adunând, vă ies 20, iar nu 19 prim-miniștri, 
e pentru că unul dintre aceștia a asumat funcţia sub doi 
președinți: este vorba despre Victor Ponta. 

Criteriul este și nu este util: așa cum arătam deja, 
Constituţia îi dă dreptul preşedintelui să-i propună spre 
învestire, dar nu și să-i demită pe prim-minișştri. Dacă ar 

fi fost după unii șefi de stat, ar fi schimbat cu siguranță 
mulţi locatari ai Palatului Victoria. În orice caz, durata 
medie a mandatului de premier este, în postcomunism, 
de un an și zece luni. În perioada interbelică, mai precis 
între toamna anului 1919 și primăvara lui 1938, a fost 
mai mică, de circa nouă luni. E oare un progres? Stabili- 
tatea este o valoare prețioasă, dar poate că nu-i și cea mai 
însemnată, când vine vorba despre persoane, iar nu de- 
spre instituţii. Ce este cert e că durata de viață a unui 
cabinet a scăzut mult în vremea actualului preşedinte. 

Un criteriu care ne-ar putea ajuta să înţelegem cum 
ajungi premier și cât rămâi în funcţie priveşte afilierea 
partizană, mai precis culoarea politică a şefului statului 
și a premierului. Din 1990 în 2004 preşedintele şi pre- 
mierul erau din aceeași tabără: primul îl căuta pe al doi- 
lea printre prietenii săi politici. După 2004, s-a întâmplat 
frecvent ca şeful statului şi şeful guvernului să provină 
din partide diferite. Cele două situaţii se suprapun peste 
perioada în care scrutinul legislativ şi primul tur al pre- 
zidenţialelor se ţineau în aceeași zi şi, respectiv, perioada 
în care ele au avut loc în ani diferiţi, întrucât mandatul 
președintelui a fost — din 2004 încoace — de cinci, şi nu 
de patru ani, cât a durat mereu cel al parlamentarilor. 

Iată un aspect interesant al regimului mixt, semipre- 
zidenţial. Atâta vreme cât preşedintele a fost ales odată cu 
parlamentul, el a „moşit“ majoritatea, dacă nu a primit-o 
deja cadou ~ ieșită direct din urne —, precum în cazul lui 
Iliescu în 1990. De la un punct încolo, președinții n-au 
mai fost artizanii majorităţilor parlamentare. Așa că au 
trebuit să accepte ce le-au oferit camerele. Traian Bă- 
sescu a consimțit să-l numească în fruntea guvernului 
pe V. Ponta, deși se jurase că nu o va face niciodată, iar 

preşedintele actual s-a trezit cu S. Grindeanu, M. Tudose 
și V.V. Dăncilă, atunci când — la finele lui 2016 — princi- 
palul partid parlamentar a adunat aproape singur majo- 
ritatea. În al doilea mandat, el a reușit să nu aibă PSD în 
guvern doar vreo nouă luni, după care i-a chemat înapoi, 
iar în mai 2023 a numit iar un lider social-democrat la 
Palatul Victoria. 

Câtă vreme au avut posibilitatea de a alege pe cine 
mandatează cu formarea guvernului, președinții au pre- 
ferat soluții mai degrabă comode, care le îngăduiau să 
domine executivul. Sau cel puţin așa credeau ei. Iliescu 
l-a desemnat, de pildă, pe Petre Roman, pe care-l știa din 
cercurile nomenclaturii comuniste. În 1996, Constanti- 
nescu s-a oprit la Victor Ciorbea, care câștigase primăria 
capitalei cu câteva luni în urmă și care, mai înainte, îi 
fusese coleg la universitate. Ceva mai târziu, s-a văzut 
obligat să coopereze cu un premier mai puţin docil, Radu 
Vasile, care era produsul birocraţiei PNȚCD. Când majo- 
ritatea avea altă orientare politică decât șeful statului, 
n-a mai fost așa simplu pentru cel din urmă să numească 
un aliat. Nu, însă, imposibil. Prinzând un moment fa- 
vorabil în noiembrie 2019, în plină campanie pentru 
prezidenţiale, președintele Iohannis l-a putut desemna 
prim-ministru pe un apropiat de-al său din PNL, Ludo- 
vic Orban. Din 2021 în 2024,ela ţinut în fruntea guver- 
nului partidul care-l propulsase, chiar dacă principalul 
aliat guvernamental al acestuia — PSD — avea o forță 
parlamentară mai mare. 

În majoritatea lor, șefii de guvern au provenit din 
partide. Petre Roman era membru FSN, Victor Ciorbea 
aderase la PNȚCD, Adrian Năstase a condus PSD, Ludo- 
vic Orban a intrat în PNL în 1990 și tot așa. Unii dintre 

premieri nu erau — cât s-au aflat în funcţie — membri ai 
unei formaţiuni politice. Theodor Stolojan, Mugur Isă- 
rescu, Mihai-Răzvan Ungureanu și Dacian Cioloş au acest 
lucru în comun. Doar unul dintre cei patru -— al doilea 
de pe listă — n-a aderat la vreun partid nici după ce și-a 
terminat jobul de premier. Dar toţi au fost numiţi în 
fruntea guvernului în perioade de criză guvernamentală, 
cu un an sau — în cazul lui Ungureanu — cu mai puţin de 
un an înainte de alegeri. Mandatele au fost scurte, dar 
le-au dat credibilitate pe termen mediu. Li s-a spus teh- 
nocraţi, deşi profilul lor era diferit. Stolojan provenea 
din lumea birocraţiei finanţelor ceauşiste, în vreme ce 
MRU e un distins profesor universitar de istorie, Cioloș 
a preluat guvernul după ce fusese ministru într-un gu- 
vern liberal şi comisar european pentru agricultură, do- 
meniul său de expertiză, iar Isărescu a fost și înainte, și 
după mandatul de premier guvernatorul băncii centrale. 

Câţiva prim-miniștri politici au fost nu numai mem- 
bri, ci și lideri de partide: este cazul lui P. Roman, aflat 
în fruntea FSN în 1990. A urmat un deceniu în care pre- 
mierii nu erau în asemenea poziţii de conducere în par- 
tidele din care proveneau. Apoi, din 2000 în 2015, au 
mers la Palatul Victoria doar lideri de partid: A. Năstase, 
șef la PSD, Tăriceanu la PNL, Emil Boc la PDL şi V. Ponta 
la PSD. În 2019, un premier a devenit liderul formaţiunii 
din care provenea în timpul mandatului: este vorba de- 
spre Viorica Dăncilă, care mai deține un record, acela de 
a fi prima femeie care a ocupat această demnitate pu- 
blică în România. La fel ca social-democrata, au ajuns să 
conducă partidul din care proveneau și F. Cîţu ori N. 
Ciucă, la câteva luni după ce fuseseră trimiși să con- 
ducă guvernul. Și alți premieri aveau poziții modeste 

în organizațiile lor când au ajuns în Palatul Victoria — 
așa au fost Nicolae Văcăroiu, premier între 1992 şi 1996, 
ori succesorul său, Ciorbea, ori Grindeanu și Tudose, 
proveniţi din politica locală. 

Neafiliaţi sau politici, premierii nu s-au întors nici- 
odată la putere. În trei decenii, cine a condus un guvern 
nu a mai fost în stare să ocupe aceeași funcţie. Era ga- 
ta-gata să revină Stolojan, premier între 1991 şi 1992, 
solicitat să formeze un cabinet după alegerile din 2008. 
Și-a depus, însă, mandatul încredințat de președinte, măr- 
turisind că nu poate alcătui o echipă. Este drept, pe de 
altă parte, că unii au condus mai multe guverne, dar 
acestea au fost — în toate cazurile — înlănțuite, unele fiind 
rezultatul unor remanieri impuse de împrejurări politice 
neprevăzute. În această privinţă, campion este V. Ponta, 
aflat în fruntea a patru guverne în trei ani şi jumătate. 
Într-o situaţie aparte s-a aflat Ludovic Orban: chemat la 
guvern în noiembrie 2019, a fost demis trei luni mai 
târziu, fiindcă a cerut alegeri anticipate. Președintele i-a 
încredințat mandatul lui Florin Cîțu, care l-a abandonat 
în martie 2020, pentru ca Orban să revină în poziţia de 
premier. Pierdută în decembrie acelaşi an. 

Dar de ce nu s-au mai întors premierii, odată plecaţi 
de la Palatul Victoria? O explicaţie ar putea fi aceea că 
partidele au căutat să se înnoiască și au ales alți lideri, 
uitându-i pe cei susținuți până atunci. Pe de altă parte, 
unii foşti premieri au părăsit barca propriei formațiuni 
după ce-au pierdut puterea. Ponta a fondat Pro România 
după doi ani și câteva luni de la abandonarea poziției de 
prim-ministru. Ceva similar făcuseră, cu aproape două 
decenii mai devreme, Victor Ciorbea și Radu Vasile, sin- 
gurii ţărănişti care au condus guverne după 1989: odată 

destituiţi din funcție, ei şi-au făcut cadou câte un nou 
partid: Alianța Naţională Creştin-Democrată şi, respec- 
tiv, Partidul Popular, dispărute însă foarte curând după 
înfiinţare. Ludovic Orban a plecat și el din PNL şi a fondat 
Forţa Dreptei, la un an după ce pierduse şefia guvernului. 

E, de asemenea, de remarcat că unii dintre foştii 
prim-miniștri au fost marginalizați politic fiindcă au 
eşuat în competiţiile prezidenţiale. Tentaţi să-și inves- 
tească în cursa pentru Cotroceni capitalul de simpatie 
câştigat ca premieri, ei s-au dovedit incapabili să câștige 
preşedinţia. Primul care și-a încercat norocul a fost Petre 
Roman: cu șanse de a intra în turul al doilea în 1996, el 
a mai concurat pentru președinție în 2000, dar, după un 
eşec lamentabil, a fost destituit de la şefia partidului, pe 
care l-a și părăsit după puţin timp. Theodor Stolojan a 
intrat în competiţia pentru Cotroceni din 2000, s-a clasat 
pe locul al treilea, s-a pregătit pentru o nouă cursă în 
2004, dar a abandonat-o înainte cu o lună de scrutin, 
reinventându-se apoi politic ca deputat european. Pre- 
mieri în funcție ca Adrian Năstase și Victor Ponta au 
reușit să intre în finalele pentru Cotroceni din 2004 şi 
2014, dar au pierdut partidul după câteva luni de la eșec. 
PSD a repetat acelaşi scenariu în 2019, cu singura dife- 
rență că Viorica Dăncilă a rămas fără șefia guvernului în 
plină campanie prezidenţială, iar din fruntea partidului 
a fost înlăturată mult mai repede decât ceilalți doi nefe- 
riciți colegi ce se visau președinți de țară. 

Funcţia de premier a iscat şi situații stranii. De pildă, 
instalat la Palatul Victoria în primăvara lui 1998, Radu 
Vasile a fost abandonat într-o zi de decembrie din 1999 
de cea mai mare parte dintre miniștrii săi. El, însă, nu 
voia să plece de la guvern. A fost, până la urmă, demis 

printr-o decizie a președintelui mult controversată şi 
care a condus la o revizuire a Constituţiei: din 2003, un 
articol interzice în chip explicit un asemenea gest poli- 
tic. În 2017 nici Sorin Grindeanu nu se dădea dus de la 
guvern, deşi pierduse sprijinul partidului care-l propul: 
sase acolo, drept pentru care PSD l-a demis prin moțiune 
de cenzură. Democraţia noastră devenea, în fine, cum 
și-a dorit Ion Iliescu la începutul anilor '9o, una foarte 
originală. 

Să amintim și ratările. Unii au dorit să fie, dar n-au 
ajuns prim-miniștri: Lucian Croitoru a fost desemnat de 
către preşedinte în noiembrie 2009, dar n-a primit votul 
de învestitură. La fel a păţit în 2021 Dacian Cioloș, care — 
spre deosebire de Croitoru — fusese deja premier. Au existat 
cazuri şi mai complicate. Liviu Negoiţă, propus imediat 
după Croitoru, nici n-a mai fost audiat de către parla- 
mentari, ce au amânat numirea unui premier până după 
scrutinul prezidenţial, când s-au trezit însă cu o altă pro- 
punere decât cea pe care o ignoraseră. Susținută ca să 
ocupe fotoliul de premier în decembrie 2016, Sevil Shai- 
deh a fost refuzată de preşedintele Iohannis, iar numele 
său n-a mai ajuns la registratura parlamentului. Cu șapte 
ani mai devreme păţise la fel chiar K. Iohannis, în acel 
moment încă primar la Sibiu: era propus premier de 
alianța unor partide — PSD, PNL şi PC —, care susțineau că 
dispun de majoritate în camere, însă șeful statului le-a 
transmis că el face propuneri, iar parlamentul le vali- 
dează sau invalidează, nu invers! Foarte specială a fost 
şi situația în care s-a aflat în februarie-martie 2020 Florin 
Cîțu: el a fost propus să-i succeadă lui Ludovic Orban și 
multă lume credea că era vorba doar despre o manevră 
politică pentru a ajunge la alegeri anticipate, întrucât 

PSD, ce controla majoritatea, îl detesta. Până la urmă, el 
n-a mai fost supus scrutinului parlamentar, din pricina 
stării de urgență provocate de COVID-r9. Va deveni, 
totuși, șeful guvernului câteva luni mai târziu. 

Unii dintre premieri au fost docili în relaţia cu preşe- 
dintele: N. Văcăroiu, E. Boc şi N.I. Ciucă sunt probabil 
modele de cooperare blândă cu cei care le-au încredințat 
mandatul şi a căror autoritate politică n-au pus-o nici- 
odată la îndoială. Având cariere scurte și asumând un 
profil străin de orice partizanat, tehnocraţii n-au făcut 
nici ei zile grele celor care i-au chemat la guvern. În 
schimb, între rebeli s-au distins C.P. Tăriceanu şi V. Ponta, 
care s-au așezat în fruntea majorităților parlamentare 
responsabile pentru cele două suspendări ale lui Traian 
Băsescu, din 2009 şi 2012. 

Tensiuni în interiorul executivului au fost și-n peri- 
oada când la Cotroceni se afla lon Iliescu, iar premier era 
Adrian Năstase. Ele n-au condus, însă, la crize de regim. 
Au produs, în schimb, modificarea acestuia: cum Năs- 
tase dorea să continue în fruntea guvernului, iar Iliescu 
îl vedea drept succesor la preşedinţie, cei doi au convenit 
ca mandatul prezidenţial să fie lungit cu un an, astfel 
încât să-i asigure celui care era anunțat ca urmaș sigur 
un deceniu neîntrerupt la putere. Constituţia a fost schim- 
bată, dar a profitat de suplimentul-cadou nu cel pentru 
care fusese pregătit, ci adversarul său, Traian Băsescu, 
învingător la alegerile din 2004. După o vreme, Năstase 
a fost trimis în închisoare, fiind condamnat de două ori 
pentru corupție. E singurul premier care a păţit așa ceva. 
Deocamdată. 

Funcţia continuă să atragă. De câte ori se schimbă gu- 
vernul, încep să circule nume. Unele revin cu insistenţă, 


II8 Cristian Preda 


fără ca publicul să știe prea bine ce anume îl califică pe 
Cutărescu pentru poziţia respectivă. Și mai surprinzător 
este faptul că în 2017 și 2018 în fruntea guvernului au 
fost propuse persoane a căror notorietate era neglijabilă. 
Acum șase ani, nici 2% dintre români nu aveau, de pildă, 
habar că în politică trudea din greu cineva pe nume Vio- 
rica Dăncilă. Era deja a treia propunere a unui anonim 
făcută de PSD după câștigarea triumfală a alegerilor în 
decembrie 2016. În momentul numirii ei, publicul înțe- 
lesese însă de ce asemenea necunoscuţi ajungeau prim-mi 
niștri. Guvernele erau, de fapt, dirijate din umbră. Dar 
nu de către preşedinte, cum li se reproşase unora dintre 
ei în anii precedenţi, ci de către liderul partidului ce 
controla majoritatea. Pe nume Liviu Dragnea, acesta nu 
putea fi învestit ca premier fiindcă fusese condamnat 
penal, iar legea interzice cuiva aflat într-o asemenea situ- 
ație să fie ministru ori prim-ministru. Calitatea guvernă- 
rii a fost mult diminuată de desemnarea unor marionete 
în fruntea cabinetelor. Și despre premierul Ciucă s-a spus 
acelaşi lucru: obedient, fiindcă e un spirit cazon, el a părut 
să execute ce voia președintele. 

În principiu, în democraţie nimănui nu-i este interzis 
accesul la o funcție executivă. Dar rareori ajunge premier 
un necunoscut. Sunt preferaţi, dimpotrivă, politicieni 
care au acumulat, dacă nu o experienţă semnificativă, 
măcar notorietate şi, dacă se poate, un dram de credibi- 
litate peste medie. Pur și simplu fiindcă alegerile cer 
discernământ din partea publicului, iar acesta nu se poate 
exercita în cazul unor anonimi ori al unor executanţi 
servili. Mașinăria politică românească a căutat să meargă 
în direcția opusă. Cu câteva rezultate foarte neconvin- 
gătoare. 

Toţi sunt o apă şi-un pământ! Asta auzi despre guver- 
nanți la tot pasul. E mai degrabă mărturisirea unei de- 
cepții decât o evaluare, şi cu atât mai puţin una nuanţată. 
Ce-i drept, nu-i uşor să compari echipele guvernamen- 
tale care s-au succedat în cele trei decenii și mai bine 
scurse de la căderea regimului comunist. 

O primă diferenţiere trebuie făcută din punctul de 
vedere al duratei. Doar trei executive au acoperit o legis- 
latură întreagă: cele conduse de N. Văcăroiu, de A. Năs- 
tase și de C. Popescu-Tăriceanu. Cel mai scurt — a durat 
doar 89 de zile — a fost cel al lui Mihai-Răzvan Ungu- 
reanu, cunoscut ca MRU. Media nu este prea mare: sub 
doi ani, cum scriam mai sus. lar dacă luăm în seamă şi 
remanierile operate în sânul unor echipe ori schimbarea 
compoziţiei politice a majorităţilor, care înseamnă gu- 
vern nou, chiar condus de același premier, durata medie 
de viață a cabinetelor scade și mai mult. Cam așa au stat 
lucrurile și-n celelalte țări foste comuniste în primii 15 
ani de tranziţie democratică, iar Jean Blondel a remarcat 
că există o convergenţă cu evoluţia statelor occidentale 
din primele trei decenii postbelice, când durata medie a 
guvernelor lor atingea 21 de luni și jumătate. 

La noi, ea a depins în ultimii treizeci şi patru de ani de 
multe lucruri. Cel mai simplu caz pare a fi cel al guvernelor 

„tehnocrate“: Stolojan, Isărescu sau Cioloș au fost nu- 
miţi ca să conducă guvernele până la alegeri și au rămas 
la Palatul Victoria - fiecare-n parte — cam 12 luni. În cazul 
lui MRU, n-a mai fost așa: şi el fusese desemnat tot cu 
gândul de a asigura o tranziţie până la următorul scru- 
tin, numai că a plecat mult mai repede. Ceea ce ne aduce 
aminte că orice guvern, fie el politic sau nu, depinde de 
o majoritate parlamentară. Să fie oare modul de alcă- 
tuire a acesteia factorul determinant pentru cât anume 
rămâne în funcție un guvern? Dacă o majoritate parla- 
mentară este, de pildă, monocoloră, se obține oare mai 
multă stabilitate? În principiu, așa ar trebui să fie. Dar 
există, desigur, și excepţii. Noi n-am avut o asemenea 
majoritate decât la începutul tranziţiei, între mai 1990 
și noiembrie 1992: în perioada respectivă, Petre Roman 
a condus două guverne, iar Theodor Stolojan un al treilea. 
În schimb, între 1992 și 1996, majoritatea pro-guverna- 
mentală era alcătuită din patru partide — i s-a şi spus 
„patrulaterul roşu“ —, iar executivul a rezistat patru ani. 

Pentru ca lucrurile să fie ceva mai clare, ar trebui să 
distingem între guvernele majoritare și cele minoritare. 
Primele sunt acelea alcătuite dintr-un număr de partide 
care au împreună mai mult de 50% din mandatele par- 
lamentare, în vreme ce într-un guvern minoritar sunt 
miniștri din mai puţine partide decât ar fi nevoie pentru 
a controla jumătate plus un vot din camere. Guvernul 
format de Victor Ponta după alegerile din toamna lui 
2012 era susținut de o super-majoritate USL. La fel au stat 
lucrurile cu executivul dirijat de Nicolae Ciucă, susținut 
de PNL, PSD şi UDMR, partide care aveau două treimi 
din senatori și deputaţi. În schimb, guvernul lui Adrian 
Năstase era minoritar, fiindcă PSD și PUR, care dădeau 

miniștrii, dețineau doar 45% din fotoliile parlamentare, 
având nevoie de susținerea UDMR ca să treacă proiectele 
de legi, drept pentru care formațiunea maghiară a nego- 
ciat an de an acorduri cu premierul, chiar dacă n-avea 
miniștri în guvern. 

Într-un caz, am avut un cabinet ultra-minoritar. E 
vorba despre perioada aprilie 2007 — decembrie 2008, 
când premierul Tăriceanu a condus o echipă bicoloră de 
miniștri: unii erau din PNL, alţii — din UMDR. Împreună, 
cele două partide aveau sprijinul a 22% din camerele 
reunite. Executivul dispunea, însă, de o largă susținere 
în parlament, fiindcă atât PSD, cât şi grupul minorităţilor 
naționale au votat sistematic cu guvernul, care trecea 
legile cu majorităţi de două treimi. Unui asemenea gu- 
vern i se spune „majoritar mascat“, întrucât el benefici- 
ază de sprijinul previzibil al unor formaţiuni care nu au 
membri în executiv și care nu solicită o negociere a fie- 
cărui act legislativ supus validării. 

Același Tăriceanu condusese până atunci un alt gu- 
vern, unul minoritar sau subdimensionat, cum i se mai 
spune: îl alcătuiau miniştri din patru partide, şi anume 
de la național-liberali, democrați, maghiari și umaniști. 
Împreună, partidele respective nu aveau decât 47% din 
fotoliile parlamentului, bazându-se, de aceea, pe votul 
grupului minorităților. La fel a procedat, mai târziu, și 
Emil Boc, cu al doilea său guvern, fiindcă dispunea ~ 
prin aleşii PDL, UDMR și UNPR — tot de 47% şi trecea 
legile tot cu sprijinul minorităţilor. Asta după ce condu- 
sese vreme de un an, după alegerile din 2008, un execu- 
tiv bicolor ce avea, prin parlamentarii din PDL și PSD, 
sprijinul a două treimi din cele două camere. 

Exemplele acestea ne sugerează că abilităţile de ne- 
gociere ale unui premier sunt un factor determinant 
pentru durata şi numărul cabinetelor pe care el ajunge 
să le dirijeze. Pare elementar, dar asta explică, de pildă, 
faptul că Sorin Grindeanu a rezistat mai puţin de jumă- 
tate de an în post, fiind destituit chiar la inițiativa parti- 
dului care-l scosese din anonimat, în vreme ce Ludovic 
Orban a fost numit premier în fruntea unui guvern ul: 
tra-minoritar monocolor și a rezistat mai mult la Palatul 
Victoria decât pesedistul, deși majoritatea parlamentară 
a rămas tot cea din decembrie 2016. Pe de altă parte, în- 
trucât cele mai multe guverne au fost de coaliție, iar nu 
monocolore, e certă influenţa culturii organizaționale 
asupra modului în care ele au funcţionat: coaliția în- 
cheiată între 1996 şi 2000 a rezistat patru ani, chiar dacă 
a cunoscut multe tensiuni, în vreme ce toate celelalte — 
Alianța DA-UDMR-PUR, marea coaliție PDL-PSD, ca și 
Uniunea Social Liberală — au sucombat cu un an, doi sau 
chiar trei înainte de finalul legislaturii. Nu știm ce soartă 
va avea coaliția PSD-PNL-UDMR încheiată în noiembrie 
2021. Se va prăbuşi înainte de termenul de trei ani proiec- 
tat? Sau, dimpotrivă, va rezista și după alegerile din 2024, 
cum au cerut unii? 

Configuraţia politică a cabinetului și caracterul său 
majoritar sau minoritar nu determină întotdeauna modul 
de constituire a guvernării locale. În 2004, anul în care 
era încheiată înțelegerea guvernamentală cvadripartită 
dintre penelişti, democrați, udemeriști și umaniști, în 
consiliile judeţene fuseseră convenite nu mai puţin de 
14 formule de majorităţi. În nouăsprezece județe PSD era 
aliat cu PUR sau cu PRM ori cu amândouă, în alte opt PD şi 
PNLerau aliate cu PUR şi/sau PRM, iar în celelalte 15 existau 

fie majorități monocolore (PSD ori UDMR), fie bicolore 
(inclusiv PSD cu PD ori PSD cu PNL), fie tricolore, în care 
membrii Alianţei DA se asociaseră cu UDMR ori cu PNȚCD 
etc. Singura combinaţie evitată a fost cea dintre PNL, PD 
şi PSD, care aveau împreună cel puţin două treimi din 
mandate în 35 de judeţe și ar fi putut alcătui majorități 
simple în alte patru. Consensualismul era limitat doar 
de nevoia partidelor de a menţine la nivel naţional ten- 
siunea care îngăduia polarizarea din cursa prezidenţială, 
în care PNL și PD aveau un candidat împotriva celui sus- 
ținut de PSD. 

Mai târziu, adică după 2004, lucrurile au arătat foarte 
diferit: alegerile pentru Cotroceni nu au mai determi- 
nat culoarea guvernelor, întrucât au fost separate de 
scrutinul parlamentar. În schimb, majorităţile din con- 
siliile judeţene — influențate de alegerea într-un tur a 
preşedinţilor lor — au pregătit negocierea majorității 
din parlament. Pe scurt: rezultatul de la locale, iar nu 
de la prezidenţiale, l-a marcat pe cel de la legislative. 
S-au ocupat de acest transfer de la periferie la centru 
„baronii“ locali. Nu întâmplător, dintre ei au fost recru- 
taţi tot mai mulți „mușterii“ pentru a ocupa posturi 
ministeriale sau fotolii parlamentare. Studii publicate 
de politologi precum Laurenţiu Ștefan sau Alexandra 
Iancu au arătat că aproape un sfert dintre miniștrii şi 
aproape jumătate dintre deputații și senatorii din legis- 
latura 2004-2008 fuseseră în prealabil consilieri locali 
sau judeţeni. Interesante sunt şi cifrele generale referi- 
toare la ceea ce sociologii și politologii numesc „elite 
guvernamentale“: tot Iancu a numărat miniștrii din 
perioada 1990-2008, descoperind că au fost cu toţii 245, 
iar durata medie a ocupării poziţiei din guvern a fost 

de 16 luni; li s-au adăugat 787 de secretari de stat, care au 
rezistat în medie doar un an şi două luni. Unii au fost de 
mai multe ori demnitari, alții au fost mai întâi secretari 
de stat și abia apoi miniștri, provenind din domenii pro- 
fesionale foarte felurite, în funcție de perioadă. La înce- 
putul anilor nouăzeci, mulți foști nomenclaturiști au 
devenit miniştri: în guvernul Văcăroiu, doar un minis- 
tru nu avusese carnetul roșu al PCR, iar în cabinetul al 
cătuit de Năstase ei erau încă în proporţie de 16%. 

Azi, aceste conexiuni sunt uitate și par a fi fost irele- 
vante. Fiindcă judecăm lucrurile nu din perspectiva rup- 
turii de comunism, ci din cea a alternanţei democratice. 
Ne interesează dacă partidele care au organizat alegerile 
trec în opoziție ori rămân la putere şi dacă miniștrii sunt 
schimbaţi când greşesc ori sunt menținuți în funcţie. 


Cum plagiază miniștrii? 


Nivelul de educaţie al miniștrilor este, ca şi-n cazul ce- 
lorlalte țări europene, peste medie. Formal vorbind, în 
majoritatea lor, membrii guvernelor au studii universi- 
tare, fiind printre primii care au căutat să urmeze — chiar 
din anii nouăzeci — programe de master, apoi doctorate. 
Răsplata nu a fost întotdeauna meritată, fiindcă unii au 
trişat. Dacă în Statele Unite elitele politice de la nivel 
federal provin din universitățile grupate în Ivy League, 
dacă în Franţa les hauts dirigeants au terminat Sciences Po 
sau Ecole Normale d'Administration, iar în Marea Brita- 
nie absolvenţii unor colegii prestigioase precum cele de 
la Oxford sau Cambridge devin miniștri, în România 
pasiunea învăţării a fost înlocuită, în cazul unor aspi- 
ranţi la demnități publice, cu vânătoarea de diplome, 
mai cu seamă de doctorat. Fenomenul s-a extins, iar la 
un moment dat universitarii veritabili au început să se 
întrebe: cum e posibil să fii simultan ministru, assumând 
cu sârg un portofoliu, şi să faci cercetare 8-10-12 ore pe 
zi, aşa cum impune pretutindeni un proiect de cercetare 
de acest nivel? 

Un uriaş scandal public despre fraudarea doctora- 
telor a izbucnit în 2012, la puţin timp după numirea ca 
premier a lui Victor Ponta. Dezvăluirea a fost tratată 
într-o cheie partizană, întrucât anunțul fraudării prin 

plagiat a tezei de doctorat a premierului, constatate de 
revista Nature, a fost adus la cunoștința publicului larg 
de către adversarul său politic, preşedintele Băsescu. 
Mai mult decât atât, îndrumătorul tezei plagiate de către 
dottore fusese un alt premier social-democrat, Adrian 
Năstase. Scandalul s-a amplificat din clipa în care, profi- 
tând de pe urma poziției ocupate în fruntea executivului, 
plagiatorul a blocat deposedarea sa de un titlu câștigat 
în mod fraudulos. A fost nevoie de opt ani pentru ca 
justiția să hotărască retragerea acestuia. 

Între timp, și alte asemenea cazuri de furt intelectual 
au fost scoase la iveală de jurnalişti. Încrederea în poli- 
ticienii de rang înalt a mai scăzut un pic, fiindcă o parte 
a publicului a sancționat impostura. Numărul de docto- 
rate însă nu s-a diminuat. Nici al scandalurilor legate de 
ele. Un fost premier, Sorin Grindeanu, a fost acuzat că 
şi-a trecut în CV o carte pe care nu o găseşte nimeni în 
vreo bibliotecă. Premierul Nicolae Ciucă a fost dovedit 
și el ca plagiator, dar avocaţi iscusiţi l-au ajutat să blo- 
cheze la Curtea Constituțională orice verdict pe care l-ar 
putea da o instituţie abilitată s-o facă. Cu toate că gene- 
ralului devenit premier i-a fost imposibil să explice cum 
anume a putui să pregătească teza în vreme ce condu- 
cea detașamente de luptă în Irak sau în Bosnia și Her- 
țegovina. 

Plagiatul e o tară veche a societății noastre. S-a discu- 
tat despre el din secolul al XIX-lea şi-n mediile literare, 
şi-n cele din afara acestui câmp, care a fost în multe mo- 
mente parțial suprapus peste cel pur politic. Presiunea 
publică era deja foarte mare la începutul secolului XX. 
O vădeşte în mod indirect cazul celui mai mare scriitor 
al nostru, I.L. Caragiale. Acuzat pe nedrept de plagiat, el 

a fost atât de afectat de întâmplare, încât, după ce a câş- 
tigat procesul intentat împotriva celui care-l denigrase, a 
hotărât să plece definitiv din ţară, locuind apoi până la 
sfârşitul vieţii la Berlin. 

În zilele noastre, situația e fix pe dos: oameni fără 
talent sunt dovediţi ca plagiatori şi nu numai că n-au 
rușine, ci par stimulaţi de dezvăluirea fraudei pentru a 
deveni şi mai neruşinaţi. În anii nouăzeci, doi tineri li- 
berali radicali — Dinu Patriciu şi Horia Rusu -— au fost 
denunţaţi într-o gazetă satirică, după ce copiaseră frag- 
mente masive din cartea unui economist, ca să explice 
ce tip de capitalism ar fi cel mai bun pentru România. 
Denunţul nu le-a afectat drumul politic. Mai târziu, un 
medic ajuns ministru a fost prins tot de un jurnalist că-și 
trecuse numele pe o lucrare copiată. A mai rămas, totuși, 
în funcţie câteva luni bune. Acuzat că și-a trecut în lista 
de lucrări 13 capitole dintr-un manual universitar pu- 
blicat de colegi de-ai săi, Sorin Cîmpeanu a negat, dar a 
plecat totuși după câteva zile din fotoliul ministerial. 
Alţi şapte miniștri ai educaţiei au fost acuzaţi de plagiat 
în ultimul deceniu. Ministru de Interne, Lucian Bode n-a 
acceptat probele evidente ale furtului intelectual pe care 
l-a comis și nici observațiile despre calitatea execrabilă 
a restului lucrării sale de doctorat, susținută la UBB. Dim- 
potrivă: el a dat în judecată instituţia care îi acordase pe 
vremuri titlul și care şi-a recunoscut, într-un târziu, gre- 
șeala făcută. 

Asemenea gesturi sunt menite să intimideze Univer- 
sitatea şi să limiteze drastic autonomia acesteia. E ade- 
vărat că intimidările funcționează: sunt extrem de puțin 
numeroși profesorii universitari care au asumat poziţii 
critice cu privire la plagiat, şi mai puţini cei care au văzut 

și rolul nefast jucat în aceste cazuri de îndrumătorii de 
doctorate, iar cei care au primit sancțiuni pentru greşe- 
lile făcute pot fi numărați pe degetele de la o mână. 

Există oare vreo legătură între aceste situații şi frau- 
dele comise în vremea comunismului de Elena Ceau- 
șescu? Cea care era prezentată de regim drept „savant de 
renume mondial“ şi care primea doctorate onorifice din 
străinătate? Răspunsul este evident. Căci e vorba tot de- 
spre putere. Politicienii vor onoruri, iar cele academice 
nu sunt dintre cele mai mărunte. Universitățile se pleacă 
în fața imposturii sau se lasă păcălite. Există, totuși, niște 
nuanţe. Lucrările semnate de soţia fostului dictator co- 
munist erau cercetări veritabile. Numai că erau făcute 
de alții, nu de ea. Savanțţi veritabili se lăsau furaţi. Există 
suspiciunea rezonabilă că şi miniştrii de azi preiau lu- 
crări făcute de profesori. Așa au procedat, de pildă, unii 
dintre politicienii care au ajuns în închisoare și care şi-au 
scurtat pedepsele semnând lucrări făcute de membri ai 
corpului universitar. Cei mai mulți pun, în schimb, pe 
hârtie inepții care le aparţin în integralitate, alături de 
ample fragmente furate. Iar profesorii care îndrumă ase- 
menea doctorate închid ochii. 

Există şi un aspect financiar al problemei, care nu tre- 
buie neglijat. Goana recentă după doctorate — sunt azi 
acordate mult mai multe decât în oricare altă epocă a is- 
toriei noastre — a început atunci când guvernul a hotărât 
să acorde un spor de 15% la salariu pentru orice deținător 
al unui asemenea titlu. Gândit pentru a-i sprijini finan- 
ciar pe universitari și pe cercetătorii din afara universită- 
ților, sporul a fost preluat în alte profesii. Drept pentru 
care și l-au dorit şi militarii, și poliţiştii, şi funcționarii. 

Calculul sporului s-a schimbat de-a lungul timpului, dar 
tentația a rămas. 

E neplăcut să vezi că înalți demnitari ajung să dea din 
colț în colț în privința modului cum şi-au făcut studiile 
și și-au croit cariera profesională înainte sau în timpul 
în care au asumat poziţii însemnate în stat. Democraţia 
suferă din pricina imposturii. Fiindcă reprezentarea e, 
în principiu, asociată cu încrederea. Atunci când mergi 
la urne, nu decizi politici, ci hotărăști cine va decide 
politici pentru tine. lar dacă descoperi ulterior că aleşii 
au trişat, ești îndreptăţit să crezi că o vor mai face. Mai 
tristă decât o asemenea experienţă e, desigur, descoperi- 
rea faptului că unora din concetăţeni nu le pasă: „las să 
fure, dacă fac ceva şi pentru noi“ este expresia care con- 
centrează o doză de optimism nesăbuit și o alta de îngă- 
duinţă față de fraudă. O fraudă pur intelectuală sau, în 
numeroase alte cazuri, una materială, prin spolierea re- 
surselor statului. 


De ce ațipesc parlamentarii? 


Reprezentarea unui deputat ori senator picotind în par- 
lament nu este nouă. N.T. Orășanu o folosea deja pe la 
1862, acuzând faptul că somnoroșii aleși încasau diurne 
consistente și clamau apoi demagogic: „De-azi totul pen- 
tru ţară / Nimica pentru noi“. Spre sfârșitul secolului al 
XIX-lea, presa le cita senatorilor refrenul din Somnoroase 
păsărele, iar în perioada interbelică un epitaf în versuri 
transfera clișeul demnitarului adormit de la deputați la 
membrii executivului: „Uitat de prieteni, un ministru / 
Aicea doarme somn etern: / El face ce făcea-n guvern“. 
Era firesc ca tema să reapară în zilele noastre. Ea există 
și-n cultura politică a altor democraţii europene: parla- 
mentarii ațipesc și în alte incinte... 

Dacă îi adăugăm în tabloul reprezentării politice și 
pe aleşii care tac patru ani întregi — rostind doar jură- 
mântul, obligatoriu pentru a-și prelua mandatul —, înțele- 
gem de ce încrederea în instituția parlamentară nu prea 
are cum să fie mai mare. Ea a fost, în unele momente, 
incredibil de mică. Un minim istoric a fost atins în toamna 
anului 2000, atunci când barometrul de opinie a arătat 
că doar 9% dintre cetățeni aveau încredere în instituția 
care găzduieşte deliberarea democratică şi îngăduie de- 
gajarea unei majorităţi care să învestească un guvern. 

Imediat după scrutinul din acel an, susținerea a urcat la 
36%, un record neegalat încă. 

Un alt reproș adus frecvent parlamentarilor este că 
sunt... prea mulți. Am notat deja recordul de 588 de de- 
putați şi senatori fabricaţi de scrutinul din 2012. Mult 
mai puțini, ce-i drept, decât cei 805 aleși — 566 în camera 
inferioară și 239 în cea superioară — din primul parla- 
ment al României Mari, dar semnificativ mai numeroși 
decât și-ar dori azi cetățenii. Dar câţi ar trebui să fie? 
Teoria politică nu are un răspuns ferm, ci doar o aproxi- 
mare: ea zice că talia optimă a unui corp legislativ ar 
trebui să fie calculată extrăgând rădăcina cubică din to- 
talul populaţiei. Când socotesc, politologii iau în seamă 
Adunarea, nu Senatul. Am făcut operaţiunea pe la înce- 
putul anilor 2000 și am publicat cifra „magică“: 282 de 
deputaţi. În 2009, preşedintele în funcţie, căruia îi fuse- 
sem consilier, a propus spre aprobare o cifră mai mare, 
și anume 300. El a adunat, de fapt, 282 cu numărul de 
minorități naționale care erau reprezentate în acel an în 
parlament. Cetăţenii au fost de acord cu propunerea și 
așteaptă și acum micșorarea de talie legislativă. 

Speranța lor este că, în acest fel, puterile parlamen- 
tului ar putea spori. Acum, ele sunt atrofiate. O vădesc, 
într-un mod simplu, câteva cifre referitoare la durata 
procesului de legiferare. Le-a calculat Irina Ionescu: în 
perioada 1996-2000 transformarea în lege a unei iniți- 
ative asumate de un senator a necesitat, în medie, do- 
uăzeci de luni; deputaţii aşteptau mai puţin - aproape 
14 luni; în schimb, un proiect depus de guvern avea ne- 
voie de opt luni până la promulgare. O dovadă că legiui- 
torii sunt dominați de guverne este şi faptul că, de la 
debutul tranziției până astăzi, toate — absolut toate — legile 

bugetului au trecut de camerele reunite. Mai sunt niște 
cifre care spun mult: între 1990 şi 2007 parlamentul a 
votat 5.486 de legi. Dintre acestea doar 661 au pornit de 
la membri ai celor două camere, iar restul de la guvern. 
Sunt ani în care n-a trecut nici măcar un proiect de lege 
formulat de un senator sau deputat, fiind în schimb 
votate sute de proiecte depuse de cabinet. Așa era și-n 
perioada dintre cele două războaie mondiale. Poziţia mo- 
destă ocupată de legislativ în dispozitivul puterilor e, de 
asemenea, evidentă dacă intrăm pe site-ul parlamentului 
şi adunăm ordonanțele de urgenţă trimise spre adoptare: 
din 1 ianuarie 1991 până la 1 aprilie 2023, nu mai puţin 
de 3.374 de OUG au sufocat agenda legislativă, fiindcă ele 
trebuie — mai devreme sau mai târziu - validate de o 
majoritate. Campion a fost guvernul Mugur Isărescu, 
care a aprobat nu mai puţin de 298 într-un singur an. 
Uneori, ce-i drept, parlamentarii au așteptat ani de zile 
până să ia în seamă ordonanțele, semn că nu au evaluat 
la fel urgenţa. În câteva cazuri, ei le-au și respins, fără a 
putea, însă, anula efectele produse între timp. 
Pârghiile de care dispune un reprezentant al cetăţe- 
nilor sunt slabe. Până în 2003, un proiect de lege era 
votat separat în fiecare dintre cele două camere. Dacă 
existau diferențe — și au fost multe asemenea cazuri — se 
alcătuia o comisie de mediere, care lucra până ce găsea 
un compromis, iar în caz că nu-l găsea, trimitea legea în 
dezbaterea camerelor reunite. În plus, după votul final, 
o eventuală invalidare din partea CCR putea fi răsturnată 
de un vot masiv - adică o majoritate de cel puţin două 
treimi din totalul parlamentarilor. La revizuirea consti- 
tuțională din 2003, procedura s-a schimbat: fiecare ca- 
meră e prima sesizată în anumite domenii, pentru care 

cealaltă este decidentă. De pildă, Camera Deputaţilor e 
prima sesizată în chestiuni electorale sau în privința 
stării de urgenţă ori a Consiliului Superior al Magistra- 
turii, materii în care Senatul e cel ce hotărăște. Există 
domenii în care lucrurile stau invers: Senatul primeşte 
proiectul, se pronunţă asupra lui, dar Camera dă votul 
final. Știind că nu au, în anumite dosare legislative, pu- 
terea de a tranșa, deputaţii ori senatorii nici nu mai dis- 
cută proiectul inițial, lăsându-l să treacă în mod tacit, 
când expiră perioada în care ar trebui să zică „da“ sau 
„nu“. Ceea ce înseamnă că uneori întregul proces de legi- 
ferare este lăsat în grija unei singure adunări, ca și cum 
am avea un sistem monocameral. În plus, așa cum am 
notat deja, poziția CCR rămâne definitivă: ea nu poate fi 
schimbată nici măcar cu unanimitatea voturilor din par- 
lament. Pe măsură ce a crescut puterea Curţii Constitu 
tionale, a scăzut cea a legiuitorilor. 

Aceştia au la dispoziţie mijloace de control şi mai 
slabe, precum întrebările sau interpelările. Care pot 
părea, în anumite împrejurări, ridicole. De bună seamă, 
efectele lor retorice le asigură uneori o anume vizibili 
tate, dar consecinţele politice se pot dovedi nule. În multe 
ocazii, intervenţiile parlamentarilor nici nu ajung la 
public, ci rămân cunoscute exclusiv în incinta în care 
sunt citite. Presa nu le-a acordat prea multă atenţie. De- 
butul a fost timid: în 1992, toate partidele au formulat 
împreună doar 22 de întrebări pentru guvern. În mod 
surprinzător, cele mai multe au venit chiar de la mem- 
brii partidului de la guvernare! Peste cinci ani, întrebă- 
rile crescuseră deja la 243. Iar interpelările — la 190, după 
ce în 1992 fuseseră... sublime, dar lipsiseră cu desăvâr- 
şire. În 2022, numărul întrebărilor a ajuns la 4.504. Tot 

în acel an deputaţii au formulat 463 de interpelări. În 
Senat, lucrurile stau cam la fel: în legislatura 2016-2020, 
senatorii din UDMR au formulat 52 de declaraţii, între- 
bări și interpelări, colegii lor din ALDE au formulat 201, 
cei din PMP — 460, senatorii PNL — 2.503, colegii lor use- 
riști — 2.334, iar campioni au fost aleșii PSD din Senat cu 
3.200 de astfel de intervenții în patru ani. 

Ceva mai cunoscute, mai ales în ultimul timp, sunt 
așa-numitele moţiuni simple, formulate de către fracţi- 
unile politice împotriva miniștrilor. Nici ele n-au fost 
numeroase la început: 15 cu totul în vremea guvernului 
de patru ani al lui N. Văcăroiu și de două ori mai multe 
în prima legislatură din deceniul următor. În majorita- 
tea lor, ele tratau teme din actualitatea imediată — efec- 
tele rujeolei și încălzirea apartamentelor pe timp de iarnă 
etc. —, îngăduind o dezbatere care le readucea aminte 
cetățenilor că parlamentul este o tribună pentru orice 
opinie. Acum, moțiunile simple apar ca ciupercile după 
ploaie. În prima lună a stării de alertă din 2020 au fost 
depuse șapte moțiuni, cu titluri a căror agresivitate con- 
trastează cu efectele politice, fiindcă miniștrii nu demi- 
sionează nici dacă textul împotriva lor e votat: „Virusul 
Cîțu a infectat economia națională“ sau „Democraţia 
românească în derivă. Cu vela ruptă, în timp de pande- 
mie“, Cîțu şi Vela fiind numele miniștrilor de la Finanţe 
şi de la Interne. Devenit premier, acelaşi Cîțu va fi desti- 
tuit, în septembrie 2021, printr-o moțiune de cenzură 
intitulată „STOP sărăciei, scumpirilor şi penalilor! JOS 
GUVERNUL CÎŢU“. 

Am păstrat grafia folosită, fiindcă moţiunile de cen- 
zură traduc evoluția mentalităților politice, ca şi a unei 
anumite stilistici antiguvernamentale. În primii ani, ele 

aveau încă parfumul inconfundabil al limbii de lemn: de 
pildă, cea din 1991 se numea „Strategia de reformă eco- 
nomico-socială a programului de guvernare“. În 1997 şi 
1998 vocabularul devine arid: „Moţiune de cenzură ini- 
țiată de 143 de deputați și senatori“. În vremea lui Năs- 
tase, baioneta opoziţiei era colorată în cuvinte tari: „Frigul 
şi foamea“ ori „Mafia sufocă România“ — așa se intitulau 
textele pregătite să dărâme guvernul. N-au reușit s-o facă. 
PSD a contraatacat în mandatul următor cu moţiuni la 
fel de aspre: „Guvernul Tăriceanu — fapte şi minciuni“. 
Şi în zilele noastre tonul este amenințător, sugerând că 
țara e pe marginea prăpastiei. Ultimele trei moțiuni de 
cenzură care au trecut s-au numit: „Ca să reconstruim 
România, guvernul Dăncilă trebuie demis de urgenţă“, 
„Guvernul Orban PNL — privatizarea democraţiei româ- 
nești“ și „Stop sărăciei, scumpirilor şi penalilor! Jos gu- 
vernul Cîțu“. 

De fapt, în vremea regimului actual, doar şase moţi- 
uni de cenzură au fost adoptate, toate din 2009 încoace. 
Prima a fost cea îndreptată împotriva lui Emil Boc. Era 
parte a unei strategii de campanie a adversarilor preşe- 
dintelui Traian Băsescu, care căuta în acea toamnă rea- 
legerea. După ce tabăra PSD a părăsit guvernul în care 
intrase cu câteva luni înainte, tot ea a pus la cale și des- 
tituirea premierului. Revenit, însă, la Palatul Victoria 
după ce șeful statului a fost reconfirmat: parlamentul era 
același, dar majoritatea s-a schimbat. Ea s-a mai schim- 
bat o dată şi-n februarie 2012, când o altă moţiune de 
cenzură l-a destituit pe Mihai-Răzvan Ungureanu. Au 
urmat cinci ani în care toate tentativele opoziţiilor de a 
răsturna guvernele au eşuat. La mijlocul anului 2017 s-a 
produs răsturnarea lui Sorin Grindeanu, ce fusese învestit 

de nici șase luni în funcție și care, cum am amintit deja, 
a fost demis printr-o moţiune de cenzură care n-a fost 
introdusă de către adversarii săi politici, ci de către colegii 
lui de partid și pe care opoziţia n-a susținut-o... În toamna 
lui 2019, scenariul din urmă cu zece ani s-a repetat: pre- 
mierul a fost demis cu câteva săptămâni înainte de scru 
tinul prezidenţial. De data asta, cu susținerea președintelui 
în funcţie, iar nu împotriva dorinţei lui. Preşedintele s-a 
şi grăbit să numească un penelist — pe Ludovic Orban — 
la cârma guvernului. După ce Klaus Iohannis a fost reales, 
majoritatea parlamentară și-a schimbat opinia și l-a dat 
jos pe cel în care avusese încredere cu patru luni mai 
devreme. Preşedintele a început să reflecteze serios la 
ipoteza organizării unor alegeri anticipate, dar din pri- 
cina pandemiei de COVID-rg a abandonat ideea și l-a 
propus pe acelaşi Orban pentru a prelua guvernul. Iar 
majoritatea s-a mai răzgândit o dată. Despre demiterea 
succesorului său — Florin Cîţu — am amintit deja. 
Istoria moțiunilor de cenzură ne arată că parlamen- 
tarii acționează mai curând ca oameni de partid decât ca 
reprezentanţi ai poporului. Imediat după căderea regi- 
murilor comuniste, Karl R. Popper spera ca noile elite să 
preia sensul tradițional al mandatului reprezentativ. Fie- 
care ales, zicea filozoful, ar trebui să meargă în parla- 
ment şi să se adreseze cetăţenilor — atât celor care l-au 
susținut în alegeri, cât şi celor care nu i-au acordat spriji- 
nul lor- cu următoarele cuvinte: „eu sunt reprezentantul 
vostru şi nu aparţin nici unui partid“. Noile democraţii 
n-au evoluat în această direcţie. Parlamentarii au dorit, 
dimpotrivă, să relegitimeze mandatul imperativ. Potri- 
vit acestuia, un deputat ascultă poruncile date de mem- 
brii de partid şi de simpatizanții care i-au dat votul, el 

neputând să se conecteze la interesul general, ci doar 
la cel al propriei „parohii“ politice. Constituţia noastră 
declară în chip formal că mandatul imperativ este nul. 
Dar puțini s-au împiedicat de această interdicție atunci 
când și-au construit carierele. Nu-mi amintesc ca vreo 
dezbatere publică să fi abordat acest impas constituțio- 
nal. Uneori, ai impresia că nu doar parlamentarii, ci şi 
cetățenii ațipesc din când în când... 


Ce putere are strada? 


Întrucât regimul actual are o origine revoluționară, pu- 
terea cetățenilor şi, în particular, a străzii revoltate nu 
poate fi ignorată. Dinamica mobilizării unui grup strâns 
pe caldarâm se poate dovedi de neoprit. Câteva sute de 
enoriași s-au adunat, pe 15 decembrie 1989, cu lumânări 
în mână, în faţa casei parohiale a lui Tokes László: preo- 
tul reformat nu voia s-o părăsească, contestând ordinul 
de transfer la o eparhie din Sălaj. Peste două zile, pe stră- 
zile Timişoarei, patru mii de oameni strigau: Jos Ceau- 
șescu, jos comunismul! În dimineaţa zilei de 22 decembrie, 
la ora 10 şi 59 de minute, Comitetul Politic Executiv al 
PCR declara stare de necesitate, interzicând întruniri în 
grupuri mai mari de cinci persoane. Pe străzile din cen- 
trul capitalei se aflau în acel moment sute de mii de ce- 
tățeni. La ora 12:09, de pe clădirea Comitetului Central, 
își lua zborul un elicopter în care se aflau Nicolae și Elena 
Ceauşescu. Aşa a început istoria noastră recentă. 
Energia politică a fost la început consumată în mari 
adunări publice. Partidele au fost în stare, în primul de- 
ceniu postcomunist, să reunească în pieţe zeci de mii 
sau, uneori, sute de mii de simpatizanți. Cele din opozi- 
ţia anticomunistă au fost ajutate de organizații precum 
Alianţa Civică, Asociaţia Foştilor Deținuți Politici din 
România ori Solidaritatea Universitară. Mitingurile FSN 

reuneau și ele mulțimi însemnate, în care bucureșteni 
fanatizaţi și cetățeni din alte colțuri ale țării strigau, 
atunci când își vedeau idolul: „Iliescu apare, / Soarele 
răsare“, trimițând — cu voie sau fără voie — la o strigătură 
din 1946 a blocului electoral organizat în jurul comuniș- 
tilor. Pe 15 noiembrie 1990, când se aniversau trei ani 
de la revolta muncitorilor braşoveni, Alianţa Civică 
strângea pe bulevardele capitalei peste 200 de mii de 
oameni — unii au zis chiar 500 de mii! —, anunțând coa- 
lizarea forțelor opoziţiei anticomuniste. 

Odată cu trecerea timpului, adunările publice de par- 
tid au reclamat, ca şi-n alte părți ale lumii, mobilizarea 
filialelor. Iar dacă la începutul secolului trecut campa- 
niile electorale foloseau trenurile pentru a aduce simpa- 
tizanţii de partid în București, o sută de ani mai târziu, 
locul acestor mijloace de transport a fost luat de auto- 
buze. În general, talia mulțimilor de la mitinguri a urmat 
curba descrescătoare a participării la vot. Excepţiile au 
reclamat eforturi considerabile: atunci când şi-a lansat 
candidatura la prezidenţiale, V. Ponta a umplut cel mai 
mare stadion din București cu 70 de mii de simpatizanți 
veniţi din toate judeţele. Numărul ar fi fost considerat 
mic la începutul anilor nouăzeci, dar în 2014 a părut 
foarte mare. De curând, un lider ultranaționalist și-a che- 
mat simpatizanţii la nuntă, într-o încercare de a ralia 
politic orice gură-cască. 

Și participarea civică a cunoscut o scădere impor- 
tantă. Mitingurile organizate între 22 aprilie şi 14 iunie 
1990 în Piaţa Universității rămân cea mai amplă mobi- 
lizare în favoarea democratizării din istoria noastră. 
Zeci de mii de locuitori ai Bucureştiului socializau sub 
semnul unor discursuri ținute din balconul Facultăţii 

de Geologie sau al unor versuri precum: „Mai bine hai- 
mana decât trădător, / Mai bine huligan decât dictator, / 
Mai bine golan decât activist, / Mai bine mort decât co- 
munist“. Refrenul trimitea la etichetele „huligan“ şi 
„golan“, folosite, la interval de câteva luni, de către N. 
Ceauşescu și I. Iliescu, pentru a-i descrie pe protestatarii 
care cereau schimbarea moravurilor politice. 

O decizie iraţională a preşedintelui Iliescu după alege- 
rile din 20 mai a transformat Piaţa Universităţii într-un 
loc al violenţei statului îndreptate împotriva cetăţenilor. 
I s-a spus „mineriadă“, fiindcă agenții acestei violenţe au 
fost muncitorii care lucrau în minele din Valea Jiului. 
În iunie 1990, aceștia au fost chemaţi „să facă ordine“ la 
„km o al democraţiei“. Nu era prima dată când puterea 
neocomunistă făcea apel la acest „detașament muncito- 
resc“. FSN a mai recurs în primele luni din 1990 la spri- 
jinul minerilor pentru a intimida opoziţia. Minerii se 
distinseseră în 1977 prin fermitatea cu care au revendi- 
cat în fața lui Ilie Verdeț, apoi chiar a lui Ceaușescu o 
ameliorare a condiţiei lor sociale. 13 ani mai târziu, ei 
erau transformați, cum spunea Alin Rus, într-un detașa- 
ment de „forţe civile organizate în lupta politică“. Antro- 
pologul David A. Kideckel a analizat fenomenul vorbind 
despre o frustrare generată de învinovățirea victimei și 
de înstrăinare. Prefaţată de o acțiune a muncitorilor din 
capitală, care a fost așezată sub sloganul: „IMGB face 
ordine“, mineriada din 14-15 iunie 1990 a constat, cu o 
expresie a lui Mihnea Berindei și a Ariadnei Combes, 
într-o vânătoare de oameni. Consecințele sale interne și 
internaționale au fost imense: pe de o parte, mineriada 
din vara primului an de libertate a legitimat utilizarea 
violenţei în lupta pentru putere, iar pe de alta a condus 

la degradarea semnificativă a percepției României în plan 
extern. Ambele catastrofe au fost greu de depășit. Nu a 
fost ultima mineriadă: cea din septembrie 1991 a dus la 
destituirea guvernului Roman. Alte două au fost organi- 
zate, în ianuarie și februarie 1999, ca marșuri ale opoziţiei 
radicale (controlate de PRM, cu acceptul PDSR) împotriva 
guvernului Radu Vasile. Acesta a rezistat, negociind cu 
liderii minerilor „pacea de la Cozia“, dar regimul a ieşit 
destabilizat din încercarea la care a fost supus. 

Minerii au organizat și greve, dar succesul acestora a 
fost limitat. Au eșuat și alte bresle, nu doar a lor. E un 
efect al inadecvării mișcării sindicale la evoluţia socie- 
tății. Cine vrea să vadă trecutul poate vizita biroul unui 
lider din oricare confederație. CNSLR-Frăția, Cartel Alfa, 
Blocul Naţional Sindical, Confederaţia Sindicatelor De- 
mocratice din România şi Meridian au mobilizat mai 
degrabă lucrătorii din sectorul de stat, nu din cel privat — 
aflat în continuă creştere — și, pe de altă parte, au asumat 
în mod deschis opţiuni politice: de pildă, în februarie 
1992, liderul Frăția, Miron Mitrea, tuna și fulgera de la 
tribună împotriva lui Ion Iliescu, cerându-le cetățenilor 
„ca la alegerile viitoare să nu se mai lase păcăliți“, iar în 
primăvara anului 1999, liderii primelor patru confede- 
raţii din lista de mai sus au militat împotriva acordării 
accesului NATO la spaţiul aerian al României. Ulterior, 
Mitrea a ajuns un important lider PDSR/PSD, iar aderarea 
la NATO n-a mai fost contestată de vreun grup social sau 
politic din România. Lecţia prudenţei politice n-a fost, 
însă, asimilată de către sindicalişti. Acum mai bine de 
un deceniu, ei au căutat mai degrabă să pactizeze formal 
cu câteva partide decât să protesteze singure: în februa- 
rie 2011, toate cele cinci centrale sindicale semnau un 

protocol de cooperare cu Uniunea Social Liberală, atunci 
în opoziție, promițând să susțină „prin activităţi speci- 
fice, acțiunile USL, pentru reușita demersurilor [lor] 
parlamentare“. USL a avut succes la urne în 2012, dara 
dispărut doi ani după aceea. 

Este chiar perioada în care energiile civice au fost 
retrezite la viaţă. Ele au fost investite, mai întâi, în spri- 
jinul lui Raed Arafat, care refuza privatizarea serviciilor 
medicale de urgenţă. S-a născut apoi „mișcarea papioa- 
nelor“, care i-a reunit pe cetățenii nemulțumiți de o 
ordonanţă de urgenţă care trecea Institutul Cultural 
Român din subordinea Președinției în cea a Senatului şi 
care a dus la demiterea lui Horia-Roman Patapievici din 
fruntea respectivei instituţii. Au urmat mitingul „ghili- 
melelor“, reacția față de plagiatul comis de prim-minis- 
trul Ponta și, câteva luni mai târziu, în 2013, protestele 
ecologiste intitulate #unițisalvăm. Acestea au pornit de 
la disputele în jurul intenţiei de a relua exploatarea mi- 
nieră a aurului dintr-un sat aflat în Munţii Apuseni — 
Roșia Montană. Cum cei care se opuneau proiectului îl 
considerau o ilustrare a corupției, mișcarea ecologistă 
s-a transformat într-o critică a proastei guvernări. 

În mai 201 5, câteva universități publice au fost ocu- 
pate de studenţi, care urmau stilul Occupy movement din 
Occident: ei cereau ca educaţia să fie reformată și, de 
asemenea, ca ea să primească măcar 6% din PIB, o preve- 
dere legală convenită într-un Pact pentru educație din 2008 
şi introdusă în lege de ministrul D. Funeriu, dar nici- 
odată aplicată. În toamna lui 2015, un incendiu produs 
în clubul Colectiv din București a stârnit din nou mânia 
civică, după ce s-a descoperit că respectivul stabiliment 
funcționa cu avize obținute ilegal. Doliul pentru cei 65 de 

tineri care au murit în incendiu a fost organizat public 
ca un marș al tăcerii și a condus la demisia premierului 
Ponta. Noul guvern a inclus în lista de portofolii — pen- 
tru prima dată în istoria noastră — un minister al consul- 
tării publice și dialogului social, care avea ambiția de a 
asculta vocile civice înainte de configurarea unor poli- 
tici. După un an, când s-a alcătuit un nou executiv, mi- 
nisterul respectiv a fost topit în cel al muncii. 

Ciclul civic al istoriei recente era departe de a se fi 
încheiat. După alegerile din decembrie 2016, mobiliza- 
rea de stradă a crescut în intensitate. Adoptarea unei 
ordonanţe de guvern la sfârşitul lunii ianuarie 2017, care 
exonera de răspunderea pentru fapte de corupţie un 
număr de lideri din partidul de guvernământ, a declan- 
şat ieșirea masivă în stradă — la Bucureşti, dar şi în multe 
orașe din provincie, ca și din afara țării, în comunităţile 
în care munceau sau studiau cetățeni români. Piaţa Vic- 
toriei, aflată în fața sediului guvernului, s-a substituit 
atunci Pieței Universităţii, ca loc emblematic al protes- 
tului. În replică, susţinătorii guvernului, mult mai puțin 
numeroși, s-au adunat în fața Palatului Cotroceni, după 
ce președintele s-a alăturat manifestanţilor împotriva 
OUG13. În vara anului 2018, pe 10 august, un miting 
pașnic a marcat în chip explicit ralierea diasporei la pro- 
testele anticorupţie: poliţia a intervenit brutal, cu totul 
disproporționat, folosind gaze lacrimogene şi tunuri cu 
apă. Ca şi la începutul tranziţiei, mișcările de stradă din 
2017—2018 au părut să fie mai influente decât forțele 
parlamentare de opoziţie. În ultimii 3-4 ani, decepția 
pare să fie atât de mare, încât rareori se mai strâng în 
stradă o sută de cetățeni. 

Şi alte forme de protest, populare o vreme, au dispărut. 
Greva foamei — care era folosită și-n Piaţa Universităţii, 
și mai târziu — ca mijloc de presiune asupra autorităţilor 
a fost abandonată. A sporit, însă, disponibilitatea pentru 
semnarea petițiilor, ușurată şi de noile tehnologii. Cau- 
zele apărate sunt dintre cele mai diverse. În momentul 
scrierii primei ediţii a acestei cărți, cele mai populare 
cinci petiţii online din România priveau promulgarea 
unei modificări a legii educaţiei ce elimina din programa 
şcolară referințele la gen, interzicerea vaccinării obliga- 
torii, suspendarea unei emisiuni de televiziune, înghe- 
țarea plăţii ratelor la bănci timp de șase luni și susținerea 
numirii ca premier a unui anume Georgescu. Acum, în 
timpul redactării ediției a doua, cetăţenii se mobilizau 
pentru a muta ambasada României din Israel de la Tel 
Aviv la Ierusalim, pentru a cere guvernului să deconteze 
banii datoraţi celor ce găzduiesc refugiați ucraineni, pen 
tru transparenţa voturilor de la emisiunea TV Mireasa și 
pentru schimbarea numelui țării noastre în Geţia... 


E prea multă sau prea puțină religie 
în viața politică? 


O noutate a culturii civice din postcomunism o consti- 
tuie încadrarea politică a mobilizărilor religioase, a căror 
formă exemplară ne este oferită de pelerinaje, care ex- 
primă, observa Mirel Bănică, o nevoie de miracol. Dar 
influenţa religiei asupra vieții publice este departe de a 
întruni consensul. Au probat-o pasiunile stârnite de con- 
sultarea prin referendum, din 6-7 octombrie 2018, cu 
privire la schimbarea definiției constituționale a fami- 
liei, dar și aprigele dispute referitoare la construirea Ca- 
tedralei Mântuirii Neamului în București, lângă clădirea 
Parlamentului. O catedrală mult-visată şi al cărei ampla- 
sament a fost schimbat de mai multe ori. Credincioșii 
practicanți sunt bucuroși că o vor avea, în vreme ce ateii, 
mulți credincioși nepracticanţi şi agnosticii au făcut cam- 
panie împotriva ei, sub lozinca „vrem spitale, nu cate- 
drale!“. Era pusă astfel sub semnul întrebării finanţarea 
de la buget a impozantei clădiri, realizată într-o perioadă 
când criza din sistemul de sănătate a creat foarte multe 
nemulțumiri. Ierarhia ortodoxă a replicat explicând că 
toate popoarele creștine de rit răsăritean au o catedrală 
naţională și că numărul de 16 mii de lăcașuri de cult din 
țară nu este chiar așa de mare, cum afirmă cei care cred 
că ar fi prea multă religie în viața noastră publică. Perso- 
nalități publice apropiate de BOR au adăugat că partidele 

primesc lunar subvenţii mai mari decât s-a alocat anual 
marelui lăcaș de cult. Pe de altă parte, Patriarhia s-a adap 
tat vremurilor şi a propus ca pictarea icoanelor din ca- 
tedrala despre care se vorbește încă de pe la 1894 să fie 
făcută folosind o platformă de donaţii online și fără a 
mai recurge la bani publici. 

Relaţia dintre politică și religie este însă mult mai 
încâlcită. La începutul anilor nouăzeci, național-țără- 
niștii au adăugat la numele partidului lor precizarea 
„creştin-democrat“: era marcată astfel afilierea la o fami 
lie politică europeană, dar şi consacrat un model de co 
operare între ortodocşii din partid și greco-catolici, care 
se puteau bucura din nou de libertatea lor religioasă 
după decenii de interdicţie. Mai târziu, când PNŢCD a 
devenit marginal, numeroşi deputaţi au început să con 
tribuie la binele comun propunând lucrări de reparaţii 
sau construirea de noi biserici în circumscripţia din care 
veneau. Ei au cerut, la schimb, susținere în alegeri, dând 
astfel un sens 100% religios unei culturi politice paro- 
hiale, în care tot ce faci este restrâns la interesul „enoria- 
șilor“ din partidul tău. Preoţii au răspuns, pe de altă parte, 
fiecărui apel de a sfinți sediile de partid ori de a-i însoți 
pe politicieni în diverse împrejurări publice. lar uneori 
au susținut chiar candidaţi în alegeri. Atunci când nu au 
devenit ei înșiși politicieni: preoți ortodocși și greco-ca- 
tolici, pastori baptiști sau reformaţi au reușit să fie aleși 
deputaţi sau senatori pe listele unor partide de diverse 
orientări ideologice. 

Nici sprijinul financiar acordat clădirilor de cult, nici 
participarea politicienilor la pelerinaje și nici asocierea 
lor cu ierarhia religioasă n-au dat mereu rezultatele elec- 
torale aşteptate. Campania lui Victor Ponta din 2014, 

care a început și s-a încheiat în incinta unor biserici și a 
căutat să-l portretizeze pe K. Iohannis ca ne-român întru- 
cât nu este ortodox, reprezintă un adevărat caz de şcoală 
pentru cum nu trebuie să gândești o confruntare. 

Sfântul Sinod al BOR a reușit cu mare dificultate să-i 
convingă pe preoți să nu se mai afilieze la mișcări po- 
litice, dar nu a putut împiedica manipularea grosolană 
a religiei atât de către politicieni de stânga — unul de- 
clara că Dumnezeu ar fi pesedist! —, cât şi de către unii 
de dreapta, între care s-a distins patronul de fotbal con- 
vertit la politică și care susținea că Isus a fost cel mai 
bun ideolog... 

Au eșuat și încercările de a face din liderii cultelor 
senatori de drept, ca-n perioada interbelică, dar şi tenta- 
tivele de secularizare radicală a vieţii publice. Am avut, 
totuși, premieri catolici şi un preşedinte luteran. Ceea 
ce înseamnă că toleranța s-a impus în fața exceselor de 
tot felul. 

E o diferenţă foarte mare între societatea de azi şi cea 
de dinainte de 1989. În comunism, religia era simultan 
tolerată şi vânată. O situație aparte. În anii cincizeci şi 
șaizeci, PCR organiza baluri de Paşte şi de Crăciun ori 
festivaluri ale tineretului, pentru ca elevii și studenţii să 
nu care cumva să meargă la slujbă, vacanțele şcolare nu 
erau legate de aceste mari sărbători religioase, iar ateis- 
mul era cultivat pe toate căile. 

Politica antireligioasă viza toate comunităţile şi toate 
religiile. Adversitatea catolicilor maghiari față de regim 
a făcut ca episcopul Márton Aron să fie atât de atent 
urmărit de Securitate încât să se strângă informaţii de- 
spre el în nu mai puţin de 236 de volume, cum a consta- 
tat Stefano Bottoni, care le-a studiat la CNSAS. 

În ciuda eforturilor statului ateu, societatea nu s-a 
laicizat: în 1973, circa 85% din români se declarau creș- 
tin-ortodocşi, după cum nota, în memoriile sale, istori- 
cul britanic Dennis Deletant. A contribuit la salvarea 
credinței și cooperarea unei părţi importante a ierarhiei 
religioase cu partidul-stat, în buna tradiţie a „simfoniei 
bizantine“. Persecuţia religioasă nu a încetat niciodată: 
au simţit-o pe pielea lor mulți neoprotestanţi, în special 
baptiști şi penticostali, care au folosit creșterea interesului 
internațional pentru drepturile omului ca să protesteze 
împotriva felului cum comuniștii români interpretau cre- 
dința, și anume ca atentat la siguranţa statului. 

După Revoluţie, lucrurile au arătat altfel. Laicizarea 
şi-a continuat drumul, mai cu seamă în mediile urbane 
și cu un nivel de bunăstare ridicat. Ca peste tot în lume, 
sentimentul religios s-a răspândit în corpul social mai 
ales acolo unde sărăcia e mare și capitalul social limitat. 
Unii afirmă că şi absenţa proiectelor politice care să se- 
crete solidaritate explică refugiul în credinţa într-o viaţă 
de apoi. În orice caz, bisericile au dezvoltat reţele de ca 
ritate şi sprijin, alăturându-se astfel organizațiilor și aso 
ciațiilor nonguvernamentale care au făcut ce n-a făcut 
statul în mediile nevoiaşe. 

Dar marea noutate a perioadei contemporane este 
aceea că religia a redevenit un fapt public. Unul masiv. 
Şi colosal de important pentru imaginarul comunitar, 
aşa cum fusese la noi și înainte de al Doilea Război Mon- 
dial. Acum, a contribuit foarte mult la redeşteptarea 
religioasă şi televiziunea. Slujbele şi pelerinajele sunt 
subiecte de presă amplu tratate. Vizitele papilor loan 
Paul II și Francisc, urmărite pe viu de sute de mii de 
oameni, iar la televizor de milioane de credincioși, au 

cultivat nu doar fraternitatea creştină, ci și valori pre- 
cum toleranța civică sau moderaţia. 

În anii din urmă, dezbaterea despre religie a scos la 
iveală şi noi radicalizări, care au fost asumate de perso- 
naje dintre cele mai diverse. Și din tabere foarte diferite. 
Un ierarh ortodox de la malul mării a sfidat statul, orga- 
nizând slujbe în vremea pandemiei COVID-19, deşi era 
el însuși atins de virus. Un conferenţiar universitar din 
Bucureşti a cerut scoaterea facultăților de teologie din 
instituţia unde lucrează. O trupă rock a reunit peste 60 de 
vedete și le-a cerut să îngâne refrenul „Dumnezeu pre- 
feră lemnul, lemnul și spaţiile mici“, în replică la con- 
struirea catedralei deja amintite. În primăvara lui 2023, 
cultele religioase, mai puţin cel evreiesc, i-au scris mi- 
nistrei educaţiei să facă din religie materie de bacalau- 
reat și au și obţinut ce voiau. Cu puțin timp înainte, un 
jurist propusese o lege care să interzică bisericilor să 
primească bani de la cetăţeni. După ce doi intelectuali 
publici foarte cunoscuţi — Adrian Papahagi şi Teodor 
Baconschi — au lansat o petiție în care solicitau Sfântului 
Sinod al BOR să facă în așa fel încât Paștele să fie celebrat 
de către ortodocși în aceeaşi zi cu catolicii și protestanții, 
ei au primit din partea unor ierarhi aspre mustrări. Or- 
ganizaţii feministe radicalizate au cerut în stradă acele- 
iaşi BOR să nu se mai amestece în chestiunea avortului, 
în numele respectării proprietăţii asupra corpului fiecă- 
rei persoane. Și tot aşa. Semn că dezbaterea despre religie 
şi societate, ca și cea despre religie și stat sunt departe de 
a fi întrunit un consens. E, de aceea, sigur că vor continua. 


Cât de influentă este presa? 


Presa a jucat un rol-cheie în decembrie 1989. Într-o ţară 
în care programul de televiziune dura două ore pe zi și 
cuprindea ode în limbă de lemn închinate secretarului 
general, faptul că se putea vorbi fără vreo opreliște, 24 de 
ore din 24, a fost privit ca o minune. Cenzura s-a desfiin- 
țat în prima zi a revoluţiei. La fel se întâmplase şi în 
iunie 1848, când Pruncul român celebra momentul în ver- 
suri: „Cenzura se goneşte, / Tiparul dobândeşte / Dorita-i 
libertate / Ce e viața sa, / Cu ea numai trăiește, / Cu ea va 
progresa“. Un secol şi jumătate mai târziu, TVR a fost 
declarată „liberă“, adăugându-și — pentru a fi mai con- 
vingătoare — și litera L la acronim. 

Televiziunea publică a servit drept instrument de 
legitimare a comitetului revoluționar numit FSN. E ceea 
ce i s-a reproșat ulterior. Mai ales după ce s-a constatat 
că numeroase informaţii transmise în orele revoluției 
nu erau verificate şi au semănat panică. Ştirea potrivit 
căreia schimbarea de regim ar fi făcut 60 de mii de vic- 
time a fost difuzată de TVRL. Introdusă în rechizitoriul 
procesului soților Ceaușescu, cifra a fost preluată de presa 
internațională, încântată că transmite în direct — pentru 
prima dată în istorie — o revoluţie sângeroasă. Imaginile 
victimelor au creat solidaritate: așa apare aceasta în epoca 
mediatică, şi anume prin identificarea televizuală cu 

portretul celor căzuţi. După o vreme, când s-a descoperit 
că numărul morţilor era mult mai mic decât se afirmase, 
decepția a fost la fel de mare ca şi emoția iniţială. 

Presa a fost reinventată odată cu politica. Şi urmând 
uneori aceleași rețete. Ziarul oficial al partidului unic — 
Scânteia — şi-a spus întâi Scânteia poporului, apoi Adevărul 
și a susținut entuziast toate punctele de vedere ale noilor 
autorități. Inclusiv denigrarea manifestanţilor anticomu- 
niști din Piaţa Universităţii. În schimb, celălalt cotidian 
al regimului comunist, România liberă, şi-a păstrat nu- 
mele și a devenit tribuna opoziţiei față de noua putere. 
Unele convertiri au fost ridicole: Era socialistă, care avea 
drept subtitlu „revistă teoretică şi social-politică a CC al 
PCR“, s-a transformat în Alternative, „revistă indepen- 
dentă de gândire socială și politică“, iar ideologii so- 
cialiști au schimbat apologia PCR cu apologia FSN. S-a 
rebotezat, dar numai după câteva luni de pauză, şi fosta 
redacţie a Săptămânii, o tribună ceauşistă, care denigra 
scriitorii de valoare, inclusiv din exil, și cultiva linguși- 
rea nomenclaturii: noul ei nume — România Mare — con- 
firma opțiunea pentru naționalismul protocronist, unul 
pigmentat cu vulgaritate şi calomnie la adresa politicie- 
nilor moderați. Redacția condusă de C.V. Tudor e locul 
în care, pentru prima dată, a fost alcătuită o listă neagră 
cu studenții și intelectualii „plătiți de Soros“. Redacţiile 
locale ale gazetelor comuniste au cunoscut transformări 
similare. 

Pe de altă parte, renaşterea partidelor „istorice“ a în- 
semnat şi reapariția gazetelor Dreptatea şi Liberalul, care 
fuseseră până în 1947 „organ al PNȚ“ şi, respectiv, „organ 
naţional, liberal“. La început, tipărirea şi difuzarea aces- 
tora erau îngreunate de regimul fesenist, care controla 

cotele de hârtie și rețelele de distribuție moștenite de la 
statul socialist. Influenţa lor era, de aceea, limitată la un 
public fidel, format din membrii de partid. Alte gazete 
erau noi: se disting între cele cu impact politic Revista 
22, scrisă de intelectuali publici racordați la cultura pro- 
testului anticomunist din țările central-europene, și Caţa- 
vencu, săptămânal incomod, care făcea un soi de sinteză 
între Ghimpele lui Caragiale şi umorul vulgar din Gluma 
lui Ion Anestin, completând-o cu fotografii trucate sau 
comentate malițios. Ceva mai târziu au apărut cotidiene 
politice noi, care se voiau neutre, dar care au picat în 
capcana tabloidizării, apoi în cea a unei politizări impuse 
de dependenţa de subsidii de la ministere sau agenţii 
guvernamentale, mascate în multe cazuri prin reclamă 
la servicii publice fără concurență. De bine, de rău a exis- 
tat o vreme îndelungată pluralitate de opinii, chiar dacă 
uneori informaţiile difuzate nu erau deloc fiabile. Azi, 
gazetele, atâtea câte mai apar pe hârtie, cuprind mai pu 
ține ştiri politice decât ofereau ziarele de la sfârșitul se- 
colului al XIX-lea, semănând în schimb foarte mult cu 
cele din trecut în paginile consacrate subiectelor futile. 
Presa online și televiziunile primesc, în schimb, o parte 
însemnată din subsidiile căpătate de partide din bani 
publici: în consecinţă, opinia neutră a devenit în zilele 
noastre ceva foarte greu de găsit. 

Bătălia pentru pluralism în domeniul televiziunii şi 
al radioului a fost mult mai complicată decât cea din 
presa scrisă. Manifestaţiile anticomuniste din Piața Uni- 
versității au cerut încetarea subordonării guvernamen- 
tale a mijloacelor audiovizuale, dar și autorizarea unor 
posturi independente de radio și TV. Abia în 1995 a apă- 
rut o staţie de televiziune capabilă să concureze TVR, 

revenită la vechiul nume. Din acel moment, politica a 
fost schimbată în profunzime: toate partidele au aban- 
donat mobilizarea ideologică în favoarea seducţiei me- 
diatice, devenind ceea ce literatura politologică numește 
partide catch all, adică formaţiuni care caută sprijin în 
orice pătură a societăţii, diluându-şi mesajele și relativi- 
zându-și valorile, pentru a cuprinde sub umbrela pro- 
prie alegători — pardon, spectatori! — cât mai mulți şi cât 
mai diverși. Azi, în grila de programe sunt zeci şi zeci de 
canale politice: audiența e, evident, fragmentată. 
Profilul de gazetar tradițional a fost şi el abandonat. 
În locul lui, au apărut moderatorul de talk-show, apoi 
analistul politic, iar azi, în vremea domniei reţelelor de 
socializare, de aşa-numitul „influencer“. Locul dezbaterii 
a fost luat în multe ocazii de linşaj, vulgaritatea s-a sub- 
stituit deseori explicației, satira a lăsat uneori locul deni- 
grării, punctele de vedere moderate au fost înlocuite cu 
opiniile stridente. Politicienii au preluat şi ei acest stil 
foarte conflictual. În secolul al XIX-lea și la începutul 
celui următor, în astfel de situaţii se ajungea la duel: 
acum se intentează proces ori se ameninţă cu deschide- 
rea unuia. Consumul informaţiilor de presă s-a redus, 
mai cu seamă în timpul campaniilor electorale. Foarte 
puţini ziarişti au păstrat fie şi poleiala neutralității: de 
cele mai multe ori, ei țin să se arate mai pătimași decât 
cetățenii angajați formal în viața de partid, aleşi în par- 
lament sau membri în guvern. Spaţiul mediatic nu mai 
este liber, ci anarhic. Vina aparţine, în mare măsură, şi 
organismului menit prin lege să vegheze la civilitatea 
dialogului și la calitatea informării publicului: e vorba 
despre Consiliul Naţional al Audiovizualului, care s-a 

dovedit a fi de multe ori o combinaţie de țâfnă partizană 
şi indolenţă civică. 

Doar campaniile prezidenţiale au rămas cât de cât 
interesante, fiindcă prilejuiesc confruntări față-n faţă. 
Unele dezbateri televizate au decis învingătorul sau au 
lăsat urme în memoria colectivă. Așa sunt, de pildă, de- 
finiţia noii realități politice formulată de Ion Raţiu în 
1990 —„chintesența democraţiei poate fi exprimată într-o 
singură frază: mă voi lupta până la ultima mea picătură 
de sânge ca să ai dreptul să nu fii de acord cu mine“, ori 
întrebarea retorică pe care Traian Băsescu a rostit-o în 
2004 în confruntarea lui cu Adrian Năstase: „ce blestem 
o fi pe poporul ăsta de a ajuns să aleagă între doi comu 
nişti?“, sau cea deloc retorică „Azi-noapte v-a plăcut în 
tâlnirea cu domnul Vântu?“, pe care același Băsescu i-o 
adresa, patru ani mai târziu, lui Mircea Geoană. În două 
rânduri, și anume în 2000 şi-n 2019, „dezbaterile prezi- 
denţiale finale“ au fost anulate. Să fie oare acesta moti- 
vul pentru care în anii respectivi la turul al doilea au 
venit semnificativ mai puţini alegători decât la primul? 

Pe de altă parte, campaniile prin televiziune au ajuns 
extrem de scumpe: un minut de publicitate electorală 
putea costa în 2019, la europene, şi trei mii de euro. Legea 
îngăduia în același an unui candidat la prezidenţiale să 
cheltuiască 16,6 milioane de lei pentru publicitate prin 
televiziune, radio și presă scrisă și alte 8,3 milioane în 
turul al doilea, în același scop. În ultimele campanii, 
politicienii au căutat să se adapteze la mediul online și la 
complexitatea noilor rețele sociale: în ziua victoriei sale 
din 2014, Klaus Iohannis a notat pe pagina lui de Face- 
book că ajutoarele sale din campanie ar fi „scris istorie“, 

întrucât, „pentru prima dată, online-ul a făcut diferența“. 
Ce știm sigur este că nimeni n-ar fi putut rosti o aseme- 
nea frază cu un deceniu mai devreme. 

Ce a rămas relativ neschimbat este convertirea jur- 
naliştilor la politică. Vadim Tudor fusese redactor la 
Agerpres, înainte de a fi poetul de curte găzduit de Săp- 
tămâna: după 1989, el a făcut din România Mare o tri- 
bună politică, apoi o trambulină pentru Senat, pentru 
campaniile prezidenţiale, iar spre sfârşitul vieţii, pen- 
tru Parlamentul European. Parcursurile de carieră din 
anii tranziţiei au fost influențate de schimbările din 
peisajul media: lingvist de profesie, dar devenit cunos- 
cut ca realizator al unei „pastile TV“ despre folosirea 
corectă a limbii române, George Pruteanu a avut o ca- 
rieră sinuoasă: a devenit senator pe listele PNȚCD, apoi 
în 2000 pe cele ale PSD, partid părăsit în favoarea PRM. 
Membră a redacţiei unui ziar de provincie — Cuvântul 
libertăţii din Craiova —, Olguţa Vasilescu a îmbrățișat 
după 3-4 ani de presă o carieră politică în PRM, pentru 
ca ulterior să intre-n PSD şi să facă uitate atât originile 
sale gazetăreşti, cât şi radicalismul naționalist din ju- 
neţe. Sorin Roșca Stănescu, editorialist la Ziua, e din 
aceeași categorie, dar virajele sale ideologice au fost 
diferite: în 2012 el a aderat la PNL, devenind senator de 
Dâmboviţa cu sprijinul acestui partid, iar zece ani mai 
târziu îl găsim în tabăra antioccidentală. În anii din 
urmă, au invadat spațiul politic moderatorii de emisiuni 
precum Dan Diaconescu, Robert Turcescu, Gabriela Firea 
și Rareș Bogdan: primul a fondat un partid antisistem 
căruia i-a dat chiar numele său, al doilea a fost ales sena- 
tor pe listele Mișcării Populare, Firea a ocupat fotoliul 

de primar al capitalei, iar după aceea — pe cel de ministră 
a Familiei, iar ultimul a devenit în 2019 membru al Par- 
lamentului European, fiind cap de listă pentru liberali. 
Gazetar la BBC şi eseist conservator, Traian Ungureanu 
a făcut şi el două mandate de deputat european, după ce 
s-a afiliat la PDL în 2009. În 2020, publiciștii Claudiu 
Tirziu și Sorin Lavric au ajutat AUR să devină partid par- 
lamentar. Așa după cum se poate constata, partidele care 
i-au „transferat“ pe gazetari acoperă aproape întreg spec- 
trul politic. 

De ce au jurnaliștii succes în politică? Explicaţiile 
sunt la îndemână. Prima ține de capacitatea de expri- 
mare. Așa cum în primul secol al politicii noastre mo- 
derne, cei mai mulți parlamentari erau avocaţi, având 
avantajul culturii juridice, dar și al unei exprimări în- 
grijite, astăzi au căutare retorii presei. Mai e un factor de 
luat în seamă: întrucât câștigarea notorietății depinde 
de televiziune, trecerea de la pupitrul unei emisiuni sau 
chiar din fața unui prompter la tribuna parlamentului 
a căpătat credibilitate în ochii maselor de votanți. 

Mecanismele de producere a notorietății sunt pe cale 
să fie schimbate: rețele ca Instagram, canale video pre- 
cum YouTube sau aplicaţii din categoria TikTok repre- 
zintă resurse care, deocamdată, au influenţat în mai mică 
măsură viața noastră politică decât altele. În prima edi- 
ție a acestei cărți, spuneam că termenul cel mai impor- 
tant din fraza anterioară era: deocamdată. Între timp, 
lucrurile s-au schimbat: succesul AUR de la legislativele 
din 2020 se datorează în bună măsură unei energice fo- 
losiri a rețelelor sus amintite. Ulterior, grupurile de sus- 
ținători virtuali ai acestui partid au difuzat propagandă 

rusă. Presa a descoperit rețelele, dar liderii naționaliști 
au negat că ar simpatiza Kremlinul. Au părut să uite că, 
la negocierile pentru formarea guvernului, l-au propus 
ca premier pe unul care susținea o teză putinistă, şi 
anume că Ucraina ar fi un stat artificial. Noroc cu presa, 
care consemnează tot ce e important... 


Au făcut intelectualii ceva bun 
pentru țară? 


Depinde ce înțelegem prin intelectual. Unii văd în el 
deținătorul unei diplome. Alţii — un spirit critic. Cele 
două sensuri sunt foarte diferite unul de celălalt, iar la 
noi coexistă bine mersi. E bine să le distingem. 

În prima categorie se regăsesc cei care au acceptat și 
duc mai departe definiţia stalinistă a societății îmbrăţi- 
şată de Dej şi de Ceauşescu, definiție conform căreia ță- 
ranii cultivă pământul, muncitorii lucrează în fabrici și 
uzine, iar intelectualii fac studii universitare și, cu di- 
ploma în buzunar, predau în școli, vindecă în spitale, 
îndrumă — ca ingineri — ţăranii din cooperative agricole 
de producţie sau muncitori din industrie și, mai ales, 
conduc instituţii de partid și de stat. În a doua categorie 
intră toți cei care, cu diplomă sau fără, își folosesc capi- 
talul de notorietate dobândit în profesia pe care o exer- 
cită şi adoptă un ton critic la adresa puterii, indiferent 
de cine se află la guvernare și de împrejurări. Dacă primul 
sens vine de la stânga marxistă, al doilea își are originea 
în Franţa sau, mai precis, în gestul făcut de Emile Zola 
în timpul „afacerii Dreyfus“, când marele scriitor a cri- 
ticat condamnarea unui ofițer care fusese învinuit pe 
nedrept de trădare, reproșul fiind, de fapt, născocirea 
unui antisemit. 

Prima definiţie face din intelectual ceea ce azi unii 
numesc, într-un sens ce-i drept vag, tehnocrat, deşi există 
o diferență politică majoră între cele două personaje: 
intelectualul din regimuri comuniste e înrolat, şi anume 
în partidul unic, în vreme ce tehnocratul e persoana care 
nu se afiliază la o tabără politică, deși are de ales între 
mai multe. Un sens şi mai slab al expresiei a supravieţuit 
miraculos până azi: e intelectual cine are o diplomă uni- 
versitară. Dar este oare această caracteristică cu adevărat 
relevantă politic? În comunism, când doar zece la sută 
dintre absolvenţii de bacalaureat puteau intra la facul- 
tăți — atât îşi propunea regimul să educe! — a fi licenţiat 
însemna, într-adevăr, ceva foarte deosebit. Pe cărţile de 
vizită puteai citi „inginer diplomat“ sau „economist di- 
plomat“: nu era vorba despre angajaţi în MAE, ci despre 
cei care reușiseră să capete patalamaua universitară. Azi — 
de fapt, de vreo douăzeci de ani încoace — numărul de 
locuri oferite de universităţile de la noi este mai mare 
decât numărul absolvenţilor de bacalaureat. Așa că ori- 
cine vrea să facă studii superioare poate ajunge „diplo- 
mat“. Inclusiv în străinătate. În aceste condiţii, a-l numi 
intelectual pe absolventul unui program de licenţă ar 
putea avea, dincolo de convenția lingvistică, cel mult o 
relevanţă strict administrativă, nu politică. 

Cealaltă definiţie — intelectualul ca „spectator anga- 
jat“, cum zicea Raymond Aron - a căpătat trecere pe md- 
sură ce democratizarea a fost înțeleasă din perspectiva 
deliberării publice, nu doar a procesului electoral. O oca- 
zie a fost oferită în primăvara lui 1990 de manifestaţiile 
din Piaţa Universităţii. Prin balconul clădirii se perindau 
ca să vorbească, de bună seamă, și anonimi, dar cei care 
contau cel mai mult erau actorii, filozofii şi scriitorii 

cunoscuţi, ce s-au angajat atunci într-o critică a modului 
în care noul regim înţelegea politica. Unii dintre ei fă- 
ceau parte din Grupul pentru Dialog Social, creat în de- 
cembrie 1989, în jurul unor foşti opozanți la regimul 
comunist. lar când minerii au descins la București, una 
dintre adresele la care au ajuns a fost, pe lângă Piaţa pro- 
priu-zisă, și cea a GDS sau cea a gazetelor în care scriau 
câțiva dintre vorbitorii de la balcon urmăriţi de „golanii“ 
din Piaţă. Semn că puterea cuvintelor critice era mare. 
Intelectualii nu au avut parte, din fericire, doar de bâte. 
Critici din fire, ei s-au văzut criticaţi la rândul lor. lar 
reproșurile au fost dintre cele mai diverse. 

Unii le-au obiectat că, atacându-l pe Iliescu — sau pe 
cei care i-au urmat la Cotroceni ori care au ocupat foto- 
liul din Palatul Victoria —, intelectualii au luat implicit 
partea opoziţiei. Când nu criticau guvernul, altor intelec- 
tuali — sau uneori acelorași — li s-a cerut socoteală fiindcă 
tăceau. Dacă s-au grupat în asociaţii precum Solidarita- 
tea Universitară sau Alianţa Civică, diverse voci le-au 
cerut să lase civismul și să facă partide. Dar când doar 
unii dintre ei s-au reunit în Partidul Alianţei Civice, cei 
rămași în asociaţie au fost nevoiţi să-şi apere non-anga- 
jarea de câte ori era criticat partidul la care nu au vrut să 
adere. De fiecare dată când intelectualii au intrat în par- 
tide, ei au fost taxaţi că abandonează neutralitatea, adică 
bunul lor cel mai preţios. Când Andrei Pleșu a fondat 
Dilema, i s-a reproşat că e neutru, iar mai târziu când a 
devenit consilier prezidenţial — că nu mai e. Multe dintre 
criticile de acest fel au venit, desigur, de la alţi intelectuali. 
Iar în partide aceloraşi foşti-intelectuali-de-acum-afiliaţi 
li se reproşa că nu fac politică, ci sunt oengiști. Disputa 
pare să fie fără de sfârșit. 

Dar ce au făcut toate aceste personaje? A ieșit ceva 
bun pentru țară? Sau au fost doar trăncăneli, vorbe fără 
fapte? Patru sunt, cred eu, rolurile jucate de intelectuali. 
Și toate sunt însemnate pentru societate. 

Primul dintre ele constă în alimentarea dezbaterii 
publice. Cu sau fără diplome, cu mai mult sau mai puţin 
talent, seducători sau plicticoşi, intelectualii au aruncat 
în arenă idei proprii sau le-au tradus, reformulat ori vul- 
garizat pe ale altora. Unii au jucat un rol de-a dreptul 
pedagogic, explicând ce sunt instituţiile democratice, ce 
este Europa instituțională, cum intri în NATO, de ce o 
societate are nevoie de alternanță la putere, ce deosebire 
există între naționalism și patriotism și aşa mai departe. 
În condiţii normale, partidele lansează cele mai multe 
dintre ideile care hrănesc disputele de acest fel. Dar atunci 
când se trece de la un sistem politic închis la o societate 
deschisă, iar partidele sunt în curs de consolidare, inte- 
lectuali preiau — fie și parțial — acest rol. Mai târziu, la fel 
ca în alte părți, fundaţiile politice au fost şi în România 
interfața între lumea politică și cea a ideologilor veniţi 
din universităţi ori din alte locuri. 

Al doilea rost major al intelectualilor a fost critica 
guvernărilor. Puţini au fost cei care au încondeiat, la 
drept vorbind, orice majoritate sau orice guvern. Simpa- 
tia — fie și episodică — a fost mai tare decât simţul critic 
constant. Dar chiar și succedarea unor grupuri distincte 
de critici ai puterii a făcut un imens bine democraţiei. 
Exagerările — fireşti când vine vorba despre obiecțiile 
adresate guvernanţilor — au supărat taberele care sim- 
patizau cutare sau cutare guvern ori personalitate. Pe 
ansamblu, însă, faptul că nici o guvernare n-a fost lăsată 
să facă tot ce o tăia capul a transformat critica într-un 

instrument la îndemâna oricui. Nu-mi spuneţi că unii 
sunt mai degrabă clevetitori sau cârcotaşi! Aşa stau, de 
fapt, lucrurile peste tot. Nu suntem noi mai speciali. 

Al treilea lucru bun făcut de intelectuali pentru ţară 
a fost angajarea lor — fie și pentru o perioadă scurtă — în 
competiţiile politice sau în demnități publice în care au 
fost numiţi. Faptul că persoane care și-au făcut un bun 
renume profesional, apoi au investit capitalul de noto- 
rietate în critica puterii, pentru ca într-un al treilea mo- 
ment să ajungă să facă politică de partid sau să ocupe 
posturi de miniștri, secretari de stat, ambasadori, parla- 
mentari, consilieri etc. etc. a fost un câştig pentru insti- 
tuțiile democratice. Intelectualii au creat astfel, cel puțin 
pentru o vreme, o breșă în monopolul exercitat de par- 
tide asupra selectării personalului politic. Sau măcar au 
complicat mecanismele de selecţie. Ori au ilustrat un 
profil diferit de cel al politicianului-standard. Unii au 
dezamăgit, de bună seamă, şi au fost la rândul lor deza- 
măgiţi de ce au putut face pentru binele comun. Nu-i 
nimic ieşit din comun. Intelectualii nu-s îngeri. 

În fine, intelectuali au asumat și un rol moral. Etica 
politică e aparte. Nu este cea „predată“ în familie, nici 
cea transmisă prin religii, nici cea dedusă din „şcoala 
vieţii“. Unii oameni de stat reușesc să o vădească prin 
curajul acţiunii lor, prin sacrificiile pe care le fac, prin 
dragostea de patrie sau măcar printr-o măiestrie retorică 
pe care nu o descoperi altundeva. Însă oamenii de stat 
sunt rari. Politica democratică este, în general, populată 
cu femei şi bărbaţi banali, nu cu figuri care ajung mai 
târziu în panteon. Așa că prin gesturile şi spusele lor, 
intelectualii dăruiesc comunității o dimensiune etică. 
Când marele actor Victor Rebengiuc a mers, în decembrie 

1989, în studioul TVR cu un sul de hârtie igienică şi a cerut 
trompetelor vechiului regim să tacă o vreme, lumea ro- 
mânească a redescoperit demnitatea. Atunci când, la o 
sută și ceva de ani, Mihai Şora protesta în stradă împo- 
triva guvernului, cei care privesc politica doar de la tele- 
vizor au înțeles că ceva grav se petrece în țară. În ziua în 
care scriitorul Mircea Cărtărescu a scris un articol cu 
titlul „Baroane“, trimițând la un altul, scris cu jumătate 
de secol mai devreme de către Tudor Arghezi, el semnala 
nu că nemții își fac de cap la Bucureşti, ci că un prim-mi- 
nistru român nu mai slujea ţara, ci interesul propriu. 
Gesturile acestor intelectuali nu mai erau atât de ris- 
cante precum scrisorile prin care, în anii optzeci, Doina 
Cornea îi cerea demisia lui Ceaușescu, fiindcă erau făcute 
în libertate. Dar ele au contat în ordine morală. Fiindcă 
au reamintit fiecărui cetățean că există un bine comun, 
pentru care merită să lupţi. 


Unde sunt antieuropenii? 


„Casa comună a tuturor popoarelor continentului“: aşa 
era descrisă „Europa unită“ în comunicatul către țară 
adoptat de către Consiliul FSN pe 22 decembrie 1989. 
Formula era împrumutată de la secretarul general al 
Partidului Comunist al Uniunii Sovietice, Mihail Gor- 
baciov. Ca şi ideea că relația cu Europa ține de afaceri 
externe, motiv pentru care expresia din debutul para- 
grafului era expusă la punctul g al proclamației revolu- 
ționare, unde se ajungea la capitolul despre treburile 
străine ale țării. Perceperea Europei ca o entitate externă 
nu a dispărut nici astăzi, la mai bine de 15 ani după ade- 
rare: o vedem în interogațţiile de tipul „ce va zice UE de- 
spre cutare sau cutare lucru?“, formulate ca şi cum noi 
nu am fi parte din Uniune, ci — în cel mai bun caz — ve- 
cini cu ea. 

Constituţia din 1991 nu a inclus vreo referință la Eu- 
ropa. În schimb, la revizuirea operată în 2003, care a fost 
precedată de o consultare a Comisiei de la Veneţia, a fost 
introdus un articol nou, ce tratează „integrarea în Uni- 
unea Europeană“. Un altul, imediat următor, vorbește 
despre „aderarea la Tratatul Atlanticului de Nord“. Arti- 
colele — numerotate 148 și 149 —nu spun mare lucru: ele 
precizează că alipirea are nevoie — și în cazul UE, și-n 
cazul NATO — de câte o lege votată cu o super-majoritate 

de două treimi. În rest, noul text constituțional afirmă 
preeminența dreptului „comunitar“ (așa i se zicea pe 
atunci) asupra celui național şi prevede un mecanism 
de cooperare între guvern şi camerele de la Bucureşti, 
care este azi, după intrarea în vigoare a Tratatului de la 
Lisabona, complet irelevant. 

Alăturarea instituţiilor europene şi a celor nord-atlan- 
tice nu a fost deloc întâmplătoare: UE şi NATO erau 
asociate aproape în permanență în acea perioadă, fiind 
văzute — fiecare în parte — ca un sinonim al Occidentului. 
De unde și frecvenţa utilizării expresiei „integrare eu- 
ro-atlantică“, preluată din retorica atlantistă, dar apli- 
cată şi procesului de integrare în Uniunea Europeană. 
Într-un fel, confuzia era inevitabilă. Pe de o parte, fiindcă 
modernizarea a fost concepută — la fel ca-n secolul al 
XIX-lea — ca occidentalizare, iar UE şi NATO erau în anii 
nouăzeci expresiile instituționale modernizatoare cele 
mai pertinente pentru orice societate est-europeană. 
Sunt, de altfel, şi-n zilele noastre: cine ajunge la Podgo- 
rica sau la Tirana nu-i va auzi pe muntenegreni ori pe 
albanezi spunând altceva. Pe de altă parte, există şi o 
rațiune specifică României: ajutorul acordat NATO în pri- 
măvara lui 1999 de către administraţia Constantinescu 
în conflictul din fosta Iugoslavie a fost răsplătit în iarna 
acelui an cu o invitație de a începe negocierile cu UE. lar 
acestea chiar au pornit în februarie 2000, încheindu-se 
în decembrie 2004, la câteva luni după ce România ade- 
rase la NATO. Și atunci, cum să nu le legi? 

E adevărat că-n 2003 dezbaterile asupra războiului 
din Irak și distanțarea unor europeni de poziţia Statelor 
Unite în acest complicat dosar dădeau deja de gândit 
elitelor de la București. Acestea descopereau că NATO şi 

UE nu sunt cele două feţe ale aceleiaşi medalii decât în- 
tr-un sens metaforic foarte general dat Occidentului. 
Însă metafora a avut o funcţie politică însemnată: cu 
ajutorul ei, partidele anticomuniste s-au autodefinit la 
mijlocul anilor nouăzeci ca euro-atlantice, ceea ce le-a 
îngăduit să-i acuze pe neocomuniștii din PDSR ori pe 
naționaliștii radicali din PUNR şi PRM că sunt antiocci- 
dentali. Preşedinte în funcţie, Ion Iliescu a reacționat la 
acuzaţii şi a propus în iunie 1995 încheierea unei înțe- 
legeri, cunoscute ca Pactul de la Snagov: era un com- 
promis al tuturor forțelor politice în vederea aderării la 
Uniune. Dar şi un gest necesar pentru a depune, chiar a 
doua zi, o cerere oficială de candidatură. Planul de ade- 
rare va fi elaborat abia patru ani mai târziu, cu câteva 
luni înainte de decizia din decembrie 1999 a Consiliului 
European de deschidere a negocierilor de aderare. 

România era plasată atunci într-o categorie din care 
mai făceau parte cinci state: unele — Letonia, Lituania, 
Slovacia şi Malta — au terminat negocierile repede şi au 
intrat în UE pe 1 mai 2004, în vreme ce Bulgaria ni s-a 
alăturat în sub-categoria „codașele clasei“, intrând în 
Uniune abia pe 1 ianuarie 2007. 

Când au pornit discuţiile cu UE, conștiința europeană 
nu era prea răspândită printre noi: un barometru de opi- 
nie din 2001 arăta că doar 1,5% din cetăţenii români 
alegeau drept primă identificare cetăţenia europeană, 
un procent infim în raport cu grupul celor care se decla- 
Tau „români“ sau locuitori ai unor regiuni istorice. Când 
era vorba despre autoevaluarea cunoştinţelor despre 
Uniune, euro-barometrul nu vădea diferențe între cota 
reieşită din declaraţiile românilor și procentele privi- 
toare la cetăţenii din cele zece țări intrate cu trei ani 

înaintea noastră. În schimb, optimismul românilor era 
semnificativ mai mare decât al altor ex-comuniști, atunci 
când estimam beneficiile integrării. 

Întrucât susținerea pentru intrarea în UE a fost în 
mod constant peste 8o de procente, România nu a făcut, 
precum alte state-candidate — de pildă, nouă din cele 
zece țări care au aderat în 2004 —, un referendum având 
o asemenea temă. Adevărul este că și în unele din acele 
țări procentul voturilor în favoarea aderării a fost foarte 
mare, în Lituania ori Slovacia depăşind chiar 90%. Pe de 
altă parte, perspectiva intrării la 1 ianuarie 2007 a calmat 
multe din tensiunile de pe scena noastră politică. Aces- 
tea au izbucnit, de altfel, imediat după aderare. Au fost 
vizibile, de fapt, chiar în noaptea de Revelion care preceda 
marele moment: atunci, preşedintele, care se afiliase la 
PPE, și premierul, liberal, au organizat două serbări pu- 
blice distincte. Au urmat ani politici agitați. Integrarea 
în UE nu a influenţat în chip pozitiv stabilitatea siste- 
mului de partide și nici nu a aplanat vreo criză internă. 
Dimpotrivă. 

Cel puţin asta au afirmat unii politicieni români, care 
au mers până acolo încât au acuzat, în mai multe rân- 
duri, instituţiile europene că ar fi agravat certurile poli- 
tice de la București. Așa s-a întâmplat în 2012 şi 2017, 
când derive grave ale regimului au făcut necesară inter- 
venția Comisiei Europene ori a Parlamentului European, 
care au criticat autorităţile naţionale și au cerut restabi- 
lirea funcționării instituţiilor în acord cu Constituţia. 
În ambele cazuri, guvernarea era controlată de social-de- 
mocraţi, care nu au acceptat declaraţiile oficialilor Comi- 
siei de la Bruxelles ori rezoluțiile adoptate cu majorități 
consistente în Parlamentul de la Strasbourg. 

Uneori, atitudinile unor deputaţi social-democraţi 
aleşi în România au fost de-a dreptul ridicole. Unul i-a 
reproşat Vivianei Reding, în vremea când aceasta gesti- 
ona în cadrul Comisiei Europene dosarul „stat de drept“, 
faptul că la o dezbatere despre guvernul Ponta purta un 
sacou portocaliu, culoarea partidului prezidenţial de 
la Bucureşti. Un alt deputat din același grup declara că 
aproape toți parlamentarii europeni ar fi fost în chip 
sistematic induși în eroare, ani de-a rândul, în privința 
situației politice din România, printr-o vastă manipu- 
lare pusă la cale de doi colegi de-ai săi. Ostilitatea față de 
instituții europene cheie — Parlamentul și Comisia — a 
contribuit la scăderea euro-entuziasmului: în toamna 
anului 2018, doar 52% dintre români mai aveau o ima- 
gine pozitivă despre UE. Procentajul era mai mare decât 
media europeană — de 42% —, dar semnificativ mai mic 
decât în momentul aderării. În toamna lui 2022, când o 
nouă încercare de a obține aderarea la Schengen a eşuat, 
criticile politicienilor români din toate taberele s-au în- 
dreptat către Consiliul UE și, mai precis, către acele sta- 
te-membre care au exprimat rezerve: Olanda, Suedia, 
Austria. Nervozitatea de la București a rămas la nivelul 
urii față de o țară sau alta și nu a fost transferată asupra 
Europei ca ansamblu. În primăvara lui 2023, sondajele 
privind UE au arătat la fel ca-n urmă cu cinci ani: tot 52% 
dintre cei interogaţi au spus că au încredere în Uniune. 

După 2007, partidele româneşti au trebuit să se adap- 
teze unui peisaj politic mai complex decât cel în care 
activaseră până atunci, întrucât au avut reprezentare 
şi-n Parlamentul European, nu doar în cel naţional. In- 
teracțiunea la aceste două nivele nu a fost întotdeauna 
uşoară: aşa, de pildă, PDL şi PSD au fost, în primii şapte 

ani după aderare, aliate în majoritatea alcătuită în PE din 
Partidul Popular European (PPE) şi fracțiunea intitulată 
Socialiști și Democrați (S&D), timp în care la București 
ele au cooperat în guvern doar câteva luni între 2008 şi 
2009, în rest fiind în relații de adversitate; PNL şi PSD au 
fost între 2012 şi 2014, ca și după 2021 în grupuri diferite 
la PE și împreună în cabinetele de acasă; între 2014 și 
2019, PNL și UDMR au aparținut fracțiunii PPE, dar uni- 
unea maghiarilor a cooperat — în intervalul amintit- cu 
mai multe guverne controlate de PSD, cărora peneliştii 
li s-au opus vehement. 

Cea mai stranie situaţie s-a produs în primăvara anului 
2019, atunci când Laura Codruța Kovesi a susținut un 
concurs pentru postul de procuror-șef european (EPPO). 
Cu câteva luni înainte, ea fusese destituită din fruntea 
DNA. Clasată prima după examinarea dosarelor de către 
un comitet de experţi, susținută prin vot de cele două 
comisii ale PE implicate în selecție, Kovesi a fost blocată 
luni de zile în cadrul Consiliului UE. I-au pus piedică 
reprezentanţii guvernului de la București. Ei profitau de 
pe urma faptului că, în acea perioadă, România exercita 
președinția rotativă a acestei instituţii. Guvernul Dăn- 
cilă, care apăra tagma corupţilor din propriul partid, a 
împins Consiliul UE într-un conflict cu Parlamentul Eu- 
ropean, pe care n-avea cum să-l câștige. E, din păcate, 
singura urmă politică lăsată de prima președinție româ- 
nească a unei instituţii de la Bruxelles. 

La 16 ani de la aderare, termenii cu care este asociată 
cel mai adesea UE în România sunt „fonduri europene“. 
Este adevărat că, în perioada respectivă, am primit din 
partea Uniunii 80 de miliarde de euro, cu mult peste 
suma cu care am contribuit la bugetul UE, și anume 26,4 

miliarde. Trei dintre proiectele asumate în 2007 — inde- 
pendenţa justiţiei, intrarea în Spaţiul Schengen şi adera- 
rea la zona euro — sunt departe de a fi realizate. Cetăţenii 
români au profitat din plin de libertatea de circulație: au 
putut munci, studia sau călători fără opreliști în cele- 
lalte state-membre. 

Perioada recentă nu este cea mai bună din istoria 
Uniunii: Marea Britanie a hotărât în 2016, printr-un re- 
ferendum, să o părăsească. E prima dată când numărul 
statelor-membre a scăzut. Până atunci a tot crescut, ajun- 
gând de la şase fondatoare la 28. De la 1 ianuarie 2021, 
suntem iarăși 27, câți am fost între momentul aderării 
României şi a Bulgariei și cel al intrării Croaţiei. Istoria 
se arată încă o dată plină de surprize. Cine ar fi crezut în 
toamna anului 1989, când Marea Britanie aniversa şai- 
sprezece ani de la intrarea în comunitatea europeană, că, 
peste alţi treizeci şi doi, România nu doar că nu va mai fi 
o ţară totalitară, dar va vedea — alături de alte 26 de state — 
cum britanicii ies dintr-o Uniune din care şi ea face parte? 

Extinderea Europei politice bate pasul pe loc. Cinci 
țări din Balcanii de Vest, Turcia și — în 2022 — Ucraina şi 
Moldova au primit, totuşi, statut de candidate. Unele 
negociază, altele aşteaptă ca dialogul cu instituţiile de 
la Bruxelles să înceapă ori - cazul Turciei — să reînceapă, 
după ani lungi de blocaj. România se arată favorabilă 
extinderii, cu toate că — sau poate tocmai întrucât — unii 
europeni au criticat acceptarea noastră în 2007. 


De ce-i iubim pe americani 
și-i urâm pe ruși? 


Europa e un proiect al păcii — sau, mai precis, al reconci- 
lierii unor popoare care au fost în conflict —, dar extin- 
derea ei n-a oprit războiul. Cel pornit de Rusia împotriva 
Ucrainei în 2014 şi care cunoaște o fază nouă şi mult mai 
atroce din 2022 încoace este cea mai recentă agresiune 
din vecinătatea noastră. Au mai fost două războaie în 
apropierea granițelor României: cel din Transnistria și 
apoi, vreme de un deceniu, cel din ex-lugoslavia. Răz- 
boaiele purtate pe teritoriul european după 1989 sunt 
legate de fostul lagăr sovietic şi au fost agresiuni ale Ru- 
siei și ale Serbiei împotriva statelor născute pe ruinele 
federaţiilor numite URSS şi Iugoslavia. 

Ambele au început într-o perioadă în care se destrăma 
Pactul de la Varşovia, adică alianţa militară ce asociase 
opt țări comuniste din Est începând din 1955. Una dintre 
cele opt- Albania — ieşise din club în 1968, iar Iugoslavia 
nu a aderat niciodată. Dincolo de aceste „detalii“, ce este 
clare că în 1990—1991 singura alianță militară rămăsese 
NATO. La ea au aderat până azi nu mai puţin de trei foste 
republici sovietice — țările baltice — și alte unsprezece 
state ex-comuniste, dintre care patru din fosta federaţie 
iugoslavă — Croaţia, Macedonia de Nord, Muntenegru și 
Slovenia. 

Până să iasă din Pactul de la Varşovia şi să-şi îndrepte 
privirile spre foștii dușmani, deveniți aliaţi de nădejde, 
politicienii români au insistat să semneze un Tratat cu 
URSS. Noroc cu sovieticii că au abolit, câteva luni mai 
târziu, monstrul pe care-l creaseră. N-au abolit şi tentația 
imperială a Rusiei. Nici tentaţia ei autoritară. 

În conflictele dintre sârbi şi ceilalți ex-iugoslavi, Mos- 
cova a ținut partea lui Slobodan Miloșevici. Ca şi cum ar 
fi vrut să controleze în sfârșit Belgradul. Nu le-a ieşit, 
chiar dacă până azi rușii păstrează o influență masivă în 
Serbia sau în Republica Srpska, entitate din Bosnia şi 
Herţegovina. În aceeaşi perioadă, americanii au susți- 
nut, la fel ca și statele europene, independenţa noilor 
republici create, între care Slovenia și Croaţia s-au dis- 
tins prin claritatea opțiunilor, ceea ce le-a şi deschis ul- 
terior drumul spre UE și NATO în compania altor state 
foste comuniste. În perioada în care războaiele au măci- 
nat Balcanii, politicienii români au ezitat între amiciţia 
cu sârbii și interesul sincronizării cu Vestul. Mulţi voiau 
în NATO, dar le şi părea într-un fel rău că dictatorul Mi- 
loșevici pierde. Ezitarea era direct proporţională cu teama 
ca România să piardă ea însăși teritorii, un subiect mult 
exploatat de naționaliștii români. În 1999 s-a produs rup- 
tura: în primăvara acelui an, la cererea americanilor, 
preşedintele Constantinescu a hotărât ca avioanele NATO 
să survoleze cerul românesc pentru a bombarda Belgra- 
dul. Abandonarea Rusiei — succesoarea URSS — era clară. 

Treptat, ralierea la tabăra americană a cuprins toate 
forțele politice. Unii au văzut în Statele Unite de la finele 
anilor nouăzeci singura superputere. Mai sunt români 
care cred şi azi că America e „marele licurici“, cum i-a 
spus foarte plastic președintele T. Băsescu. Alţii au iubit 

America pentru că moşteniseră în familie speranţa eli- 
berării de comunism, iar în primul deceniu de după 1989 
vedeau în tranziţie o asemenea eliberare asistată, dacă 
s-ar fi putut şi însoțită de un Plan Marshall 2. În fine, alți 
suporteri ai Americii prețuiau și preţuiesc şi azi libertă- 
tile- economică, politică ori culturală. Și chiar dacă unele 
dintre dezbaterile de dincolo de ocean — despre multi- 
culturalism, despre statutul religiei în societate, despre 
gen, despre hărţuirea sexuală etc. — au fost importate la 
noi Şi au trezit pasiuni la fel de aprige ca şi în locul lor 
de origine, admiraţia față de America — într-o versiune 
sau alta — a rămas intactă. 

Cum se explică, însă, ura față de ruși? În primul rând, 
avem de-a face cu o moștenire. Când aud de muscali, unii 
români se gândesc imediat la anexarea Basarabiei. Petre- 
cută în 1812, ea pare să fi lăsat urme foarte adânci în 
memoria colectivă. Și să-i mobilizeze pe cei care, atunci 
când vine vorba despre România Mare, au în vedere îna- 
inte de toate recuperarea acestui teritoriu dintre Prut și 
Nistru. Altă sursă istorică a urii priveşte comunismul: o 
parte din anticomunismul de azi este încă alimentată de 
anti-sovietismul anilor 1945-1964, când URSS a exercitat 
o dominație tipică unei puteri de ocupație. Dacă ai un 
bunic mort la Sighet în vremurile acelea, nu prea îl poți 
ierta pe ocupant. ȘI nici pe urmașul lui de azi. Actuali- 
tatea contează și ea foarte mult. Am în vedere modul 
rusesc de a înţelege politica. Dacă Mihail Gorbaciov a 
stârnit un pic de simpatie printre români, fiindcă a apă- 
rut drept eliberator al Estului, dacă Boris Elțîn a avut 
parte de respect pentru curajul de a reacţiona la puciul 
din vara lui 1991, Vladimir Putin a retrezit ura. Au con- 
tribuit CV-ul său — de fost ofițer KGB —, dar mai ales stilul 

lui dictatorial. Agresiunea asupra Georgiei în 2008 şi, 
şase ani mai târziu, cea asupra Ucrainei au creat senti- 
mentul că Imperiul caută să se refacă. Iar teama care i-a 
cuprins mai întâi pe românii din Republica Moldova s-a 
extins la cei care au uitat că suntem membri NATO și că 
o agresiune la adresa țării noastre ar declanșa fără întâr- 
ziere reacția Aliaților. 

Se adaugă la toate acestea propaganda şi aşa-numitele 
fake news. În spatele cărora stau tot rușii. În fine, ei sunt 
imitaţi și de unii de-ai noştri, dar lucrul ăsta pare să fi 
devenit secundar. Felul cum sunt manipulate informa- 
țiile ori răstălmăcite gesturi sau declaraţii ale politicie- 
nilor democrați de la noi sau din alte țări europene reia 
un stil politic cunoscut din vremea sovietelor. Numai că 
acum propaganda e mai uşor de difuzat decât în vremea 
lui Stalin sau Brejnev. Mediile sociale expun mult mai 
uşor la minciună și rea-credință. Ele influențează — iar 
asta e o deosebire majoră față de epoca totalitară — inclu- 
siv cetățenii care trăiesc în afara Rusiei. Din Statele Unite 
în Madagascar și din România în Bolivia, propaganda 
rusă își face de cap. Iar cei care identifică modul cum 
realitatea este desfigurată de zelul Kremlinului n-au cum 
să-i aprecieze pe ruși. 

Adevărul e că și americanii, dar și europenii vestici 
au încercat să-i „includă“ pe ruşi în lumea libertăţii po- 
litice şi a capitalismului. Așa cum au făcut-o şi cu alte 
foste societăți comuniste. Nu li s-au oferit perspectivele 
de care au beneficiat slovenii şi letonii, cehii și românii, 
ungurii şi lituanienii, bulgarii și slovacii, estonii, croații 
şi polonezii. În primele două decenii după căderea Cor- 
tinei de Fier, UE a făcut, totuși, din Rusia un partener 
strategic: cooperarea cu ea viza mai multe domenii, de 

la comerţ la securitate și justiție, de la securitate externă 
la educaţie şi cultură. Sprijinul europenilor pentru ade- 
rarea Rusiei la Organizaţia Mondială a Comerţului a fost 
decisiv pentru ca țara condusă de Putin să capete acest 
statut în 2012. La rândul său, la presiunile americane, 
NATO a încheiat un parteneriat cu Rusia care a stat la 
baza unui dialog permanent. De exemplu, reuniunea la 
vârf a Alianţei Nord-Atlantice de la Bucureşti din 2008 
a inclus un dialog cu rușii, astfel încât Vladimir Putin a 
stat la masă cu Merkel şi Băsescu, cu Bush jr. şi Sarkozy. 
Şi europenii, şi americani au crezut că dialogul și coope- 
rarea îi vor „domestici“ pe ruşi. Că ei se vor schimba cum 
s-au schimbat și celelalte foste popoare din lagărul co- 
munist. N-a fost aşa. 

Includerea în UE a 11 state ex-comuniste şi mai ales 
acceptarea în NATO a 14 asemenea foști adversari au stâr- 
nit furia Kremlinului. Care a recurs la crime de agre- 
siune pentru a stopa un proces similar în Ucraina și a 
exercitat presiuni puternice în alte țări din așa-numita 
Vecinătate Estică. Această atitudine este o încălcare a 
libertăţii popoarelor de a-și hotărî viitorul. Și e resimţită 
de cei care sunt parte a Europei ca o atingere adusă şi 
libertăţii lor. Aici găsim motivul principal pentru care, 
în fond, nu ne plac ruşii. Și pentru care ne-am aliat cu 
americanii și am decis să fim europeni. 


Concluzie 


Imediat după căderea lui Ceauşescu, libertatea n-a fost 
resimţită de toată lumea la fel. Pentru unii, ea a fost în- 
soțită de suspiciune. „Ce-aţi făcut în ultimii 5 ani?“ era 
întrebat oricine dădea de bănuit. O vreme s-au alcătuit, 
ici şi colo, „liste negre“. Consecințele juridice ale acestei 
atitudini au fost firave. Puţini sunt cei care au plătit pen- 
tru ororile pe care le-au comis în vremea regimului co- 
munist. 

Gestiunea memoriei este, de aceea, problematică: li- 
chelele — cum le-a spus Gabriel Liiceanu în 1990 — au 
fabricat o formă de nostalgie care relativizează răul to- 
talitarismului de stânga. A fost complicată, astfel, și asu- 
marea memoriei celorlalte mișcări totalitare, de dreapta, 
care au precedat sovietizarea. Așa se face că avem şi ne- 
gaționiști de stânga, şi negaţioniști de dreapta: uneori, 
ei sunt reuniți în una și aceeași persoană, ce experimen- 
tează astfel coincidenţa extremelor. Naționalismul a pri- 
mit în braţele sale multe asemenea figuri contradictorii. 

Pe de altă parte, relaţia cu prezentul democratic este 
paradoxală: optimismul de la începutul tranziţiei a lăsat 
loc mai întâi unei forme de pesimism, apoi unei decepții 
care nu vrea să se vindece. Evoluţia e oarecum surprin- 
zătoare, fiindcă realitatea democraţiei este mult îmbu- 
nătățită azi în raport cu 1989: suntem parte a Uniunii 

Europene, beneficiind de libertăţi inaccesibile generaţi- 
ilor postbelice, avem o economie care e un colos față de 
ce era ea în comunism și, nu în ultimul rând, suntem 
protejaţi de acorduri militare incomparabil mai solide 
decât tot ceea ce-am cunoscut de la venirea lui Carol în 
țară și până la abandonarea Pactului de la Varşovia. Trăim 
în cea mai bună perioadă a României şi ne e greu s-o re- 
cunoaștem. Spiritele liberale şi democrate sunt toropite. 

Au profitat de pe urma moleşirii pasiunilor politice 
cei pe care Caragiale îi numea „moftangii“. Flecarii, co- 
rupții și demagogii s-au suit pe baricade. Aşa au ajuns la 
putere, în unele împrejurări, politicieni incapabili să 
vorbească și să scrie cum se cade limba maternă, dar 
pricepuţi să spolieze bugetul public. Mecanismele insti- 
tuționale și, când a fost nevoie, cetățenii virtuoşi le-au 
opus rezistenţă. 

Cunoaşterea acestui trecut recent — a ce anume am 
făcut în ultimii treizeci şi patru de ani — este folositoare 
patriei. Nu pentru a blama pe cineva, ci pentru a rein- 
venta curajul şi optimismul, pentru a da în continuare o 
șansă mariajului dintre libertate şi egalitate, conviețuirii 
dintre moderație şi luciditate, coabitării dintre încredere 
şi toleranţă. Doar așa „ai noștri“ şi „ai lor“ — separați în 
chip inevitabil la orice scrutin — se pot regăsi într-o co- 
munitate. 

